
MAME, ÎNCETAŢI PRUNCUCIDEREA! 


Femei și tinere creştine! Fie că sunteţi credincioase 
sau nu, dacă purtaţi în pântece un prunc sunteți MAME 
purtătoare și născătoare de viață. Nu schimbaţi acest ne- 
prețuit dar în osândă și remuşcări mistuitoare. Cu fiecare 
întrerupere de sarcină, la nivelul conștiinței și al întregii 
personalități se produc mutații grave, cu riscuri și conse- 
cințe incalculabile asupra sănătății, vieţii şi mântuirii pro- 
prii. Nu apreciaţi şi hotărâți cu ușurință, într-o clipă, ceea 
ce veţi regreta ani sau zeci de ani în şir. 

Femeia însărcinată este ființa cea mai nobilă din câte 
există. Femeia care moare născând viaţă, este socotită mar- 
tiră. Cea care moare în timpul avortului, pierde două vieţi 
deodată. 

Copilului avortat nu i se ia numai dreptul la viaţă, ci şi 
dreptul la Botez și la lumina lui Dumnezeu. Îi ucidem nu 
numai trupul, ci şi sufletul, crima fiind îndoită. De aceea, 
un copil, dacă nu este dorit, trebuie ajutat să se nască și apoi 
dăruit spre înfiere sau spre altă formă de a trăi și a primi 
Sfântul Botez. Astfel se evită încărcarea conștiinței cu un 
păcat așa de mare. 

Sfânta Biserică consideră avortul întruchiparea tutu- 
ror relelor și fărădelegilor. Prin avort stingem, fără niciun 
drept, o scânteie divină, pentru veșnicie. Mai grea răspun- 
dere nici că se poate. Dar sângele vărsat și aceste suflete vor 
cere veşnic răzbunare și dreptate. Ele nu mai pot fi botezate 
decât cu lacrimile unei pocăințe desăvârșite. Când egois- 
mul triumfă, iar plăcerea devine tiran, rezultatul este un 
DEZASTRU. Întunericul şi opacitatea conștiinței distrug orice 
simţ responsabil. 


În vechime, oamenii neluminaţi de scânteia credinței 
aduceau idolilor păgâni (demonilor) jertfe omenești - de 
regulă, copii. Astăzi, creștinii aduc acelorași idoli sacrificii 
de copii, pe altarul desfătărilor și al necredinţei. 

Nu poate fi pe lume o demnitate mai înaltă de la Dum- 
nezeu și o slujbă mai măreaţă, ca aceea de a naște copii, de 
a-i îngriji şi creşte în dragoste şi credinţă. Însuși senti- 
mentul acestei datorii se naște din dragoste de Dumnezeu 
şi de oameni. Cine calcă, însă, poruncile lui Dumnezeu în 
chip voit şi conştient nu se poate aştepta decât la nefe- 
ricire și dureri. Când omul se crede lui însuși suficient, că 
își aparţine, că poate dispune oricum de darul vieţii, poate 
pierde totul. Cu fiecare avort săvârşit, cel care îl face și com- 
plicii lui, se umplu cu tot mai multă cruzime. Potrivit mo- 
ralei creștine, avortul este un păcat strigător la cer, una 
dintre cele mai grele şi apăsătoare năpaste. Acest păcat în- 
truchipează trei mari păcate laolaltă: NECREDINȚA, DES- 
FRÂNAREA şi UCIDEREA (Pr. Prof. Ilie Moldovan). 

În anii ce s-au scurs după 1990, când oamenii se auto- 
guvernează prin darul libertăţii, s-au înregistrat câte un 
milion de avorturi pe an. La ce se poate aștepta bun o fa- 
milie, o localitate, o ţară care a conceput un mod de viaţă în 
care atât avortul, cât și alte nelegiuiri au devenit obișnu- 
ință şi sunt socotite în firea lucrurilor? Noi singuri ne pre- 
gătim soarta noastră tragică și a întregii omeniri. 

„Oricine va primi în numele Meu pe unul dintre acești 
copii, pe Mine Mă primește...”, zice Mântuitorul Hristos 
(Marcu IX, 37). Primind pruncul în casa noastră, primim 
chipul și dragostea lui Dumnezeu, pe Însuși Dumnezeu. 
Fiul lui Dumnezeu a venit în lume „ca lumea viaţă să aibă 
şi s-o aibă din belşug” (loan X, 10). 

„Junghie-Se Mielul lui Dumnezeu, Cel ce ridică păcatele 
lumii, pentru VIAȚA şi pentru MÂNTUIREA lumii” (Rânduiala 

Proscomidiei). Acesta este scopul venirii Domnului la noi, 
acesta este centrul Sfintei Jertfe, al Sfintei Liturghii. 

Surâsul şi gânguritul unui copil are putere de a te vin- 
deca de orice boală, de a te face să uiţi de orice griji şi su- 
părări. Când te-a cucerit în universul lui ceresc, nevinovat 
şi lipsit de răutate, simţi că nu mai eşti pe pământ. În apro- 
pierea lui este un refugiu extraordinar şi o minunată liniș- 
tire și regăsire de sine. Copilul mic parcă îţi spune: „Uită-te 
la mine şi vezi cât de simplă este viaţa fără griji de prisos, 
fără întinăciune și fără răutate. Caută și vezi la mine bucuria 
cea mai cristalină și adevărată”. O mamă adevărată ştie și 
simte cel mai puternic acest lucru. De aceea nici cu gândul 
nu se poate apropia de a face vreun rău unei sarcini decla- 
rate. Priveşte atent un nou-născut, un înger în trup, și gân- 
deşte-te ce ai ucis şi ai împiedicat să vină pe lume prin 
avort sau ce ai de gând să faci când îţi propui să faci acest 
lucru. 

Copiii ştiu să răsplătească însutit, încă de mici, sacri- 
ficiile făcute pentru ei. Gesturile, gingășia, puterea nevino- 
văţiei te copleșesc, te dezarmează, te umplu de uimire şi 
de admirație, ca de o făptură divină. Numai că astăzi, omul 
secularizat, despărțit de Dumnezeu, nu mai are ochi și timp 
să observe aceste lucruri. A găsit altceva; oferta cea mai 
hidoasă şi sumbră a iadului, ieşit afară prin tot ce poate fi 
mai îngrozitor, promovat și planificat în modul cel mai 
iresponsabil cu putinţă. 

Un soţ nu trebuie ascultat, când sfătuiește sau sileşte 
spre avort, chiar cu riscul divorțului. Ca soţii şi mame, aveţi 
cuvântul cel mai hotărâtor de spus, înaintea lui Dumnezeu și 
al oricărui om. Voința unei mame însărcinate de a naște 
pruncul este sfântă. Nu lăsaţi instinctele josnice, degrada- 
rea umană, să biruie virtutea şi realitățile credinţei. Alegeţi 
iubirea jertfitoare, demnitatea și frica de Dumnezeu, care sunt 


începutul credinței adevărate, care, fără fapte, este moartă. 
Dumnezeu se bucură nespus pentru fiecare copil. De cei 
ce nu se tem de Dumnezeu, să nu vă fie teamă. Teamă să vă 
fie de păcat. Împotriviţi-vă păcatului, chiar dacă ar fi aceasta 
mucenicie neîntreruptă. Asculți de bărbat când capul lui 
este Hristos (1 Corint. 11, 3 ). Nu vă lăsaţi influențate spre 
rău de părinţi, de rude şi de cunoscuți. Când sunteţi con- 
strânse spre săvârşirea unui avort, cercetaţi un preot, un 
duhovnic, care vă poate ajuta foarte mult într-o situație atât 
de grea. Un lucru este sigur: avortul nu se poate produce 
dacă tu, MAMĂ!, nu vrei acest lucru. Nu te teme! Dumne- 
zeu îţi este cel mai mare sprijin şi cel mai grabnic ajutător. 
EI va fi cu tine tot timpul. 

Nu purtaţi grijă că un copil este greu de întreţinut. 
„Uitaţi-vă la păsările cerului, că nu seamănă, nici nu se- 
ceră, nici nu adună în hambare, și Tatăl vostru cel ceresc 
le hrănește. Au nu sunteți voi cu mult mai presus de ele? 
Și cine dintre voi, oricât și-ar pune el mintea, poate să-și 
adauge la statura sa un cot? lar de îmbrăcăminte ce vă în- 
grijiți? Luaţi seama la crinii câmpului cum cresc: nu se 
ostenesc, nici nu torc, şi totuși vă spun vouă că nici Solo- 
mon, în toată mărirea sa, nu s-a îmbrăcat ca unul dintre ei. 
lar dacă iarba câmpului, care astăzi este și mâine se arun- 
că în cuptor, Dumnezeu în acest fel o îmbracă, oare, nu cu 
mult mai mult pe voi, o, puţin credincioşilor?”, zice Mân- 
tuitorul lisus Hristos (Matei 4, 26-30). 

Ai luat crucea căsătoriei? Sunt două soluţii: ori înfrâ- 
narea, ori naşterea de prunci. Scopul principal al căsăto- 
riei este întrajutorarea celor doi soți la mântuire, iar naş- 
terea de prunci este consecința cea mai firească a acestei 
uniri. Sfântul Apostol Pavel spune că „femeia se va mântui 
prin nașterea de prunci” (1 Tim 2, 15 ). Buna înţelegere în 
familii este o raritate, pentru că i se atribuie alte scopuri. 

De aici toată neliniștea şi tulburările necontenite. Un ade- 
vărat creştin ortodox nu ar trebui să fie capabil a gândi 
măcar la săvârșirea unui avort sau să se lupte cu legile 
vieții. Avortul este unul dintre cele mai grave păcate care 
îi urmăreşte pe creștinii căsătoriți şi pe cei ce trăiesc în 
desfrânare. 

Mamelor, dacă nu aţi fi avut o mamă, nu aţi fi existat! 
Și ea este unică și de neînlocuit. Dacă sunteţi la primul 
avort sau aţi făcut mai multe, OPRIȚI-VĂ! Dumnezeu nu 
osândește greșeala, ci stăruința în ea. lartă păcatul, dar nu 
nepocăinţa, indiferența și îndărătnicia. Dacă continuăm să-L 
sfidăm pe Dumnezeu cu unul dintre cele mai grave păcate, 
nu mai putem aștepta decât urgia și mânia. Cum putem să 
mai dormim liniştiți? Cum ne vom ruga Celui pe Care Îl 
ucidem prin copiii sacrificați? Rugăciunea ne mai este pri- 
mită? NU, până nu opriţi şi nu începeţi a îndrepta fără- 
delegea prin spovedanie, părere de rău sinceră, lacrimi și 
rugăciune neîncetată, cu nădejdea iertării. 


Domnilor medici! 

Ca cei ce aveţi darul de a da sănătate și viață, încetați 
cu semănatul morţii în domeniul cel mai nevinovat al exis- 
tenţei umane. Daţi pruncilor măcar șansa de a se naște şi 


de a se boteza. 
Preot Mihail Popescu 


I. DESPRE CONTRACEPTIVE 


1.1. Mijloace anticoncepţionale. 
Efecte secundare fatale despre care 
nu se vorbeşte 


Un bilanţ critic din punctul de vedere 
al unui ginecolog 


Dr. med. Rudolf Ehmann 


(medic primar ginecologie /obstetrică la spitalul cantonal Stans, 
Elveţia, CH - 6370) în colaborare cu Otto Dâpper 


(Articolul de mai jos este un extras din textul lărgit și revăzut al 
conferinţei susținute de dr. Rudolf Ehmann pe 22 septembrie 1990 la 
Dresda, la Congresul internațional „World Federation of Doctors Who 

Respect Human Life”) 


1.1.1. Introducere 


Contracepţia - binecuvântare sau blestem? 


Contracepţia este inseparabil legată de starea moral- 
spirituală a Europei şi a aproape întregii lumi industria- 
lizate contemporane. Ridicată în slăvi ca o mare binecu- 
vântare de unii, condamnată ca un blestem de alţii, ea a pro- 
vocat mari transformări sociale şi ideologice. 


Ruptura dintre sexualitate şi procreaţie 


Pentru prima dată în istoria omenirii s-a ajuns la o des- 
părțire de mari proporţii între sexualitate și procreațţie. 


Această sciziune, aparținând până acum doar sferei pri- 
vate, a năvălit deodată în domeniul public. S-a promovat 
un drept la uzul liber al sexualităţii, conducând la sfărâ- 
marea tuturor hotarelor anterioare. Principiul plăcerii a 
căpătat prevalență asupra finalității biologice a sexuali- 
tății, reproducerea. Valul de pornografie a pregătit teoretic 
acest proces, anticoncepționalele l-au realizat practic. 


Medicalizarea controlului sarcinii 


În cadrul acestei desfășurări de fenomene, s-a produs 
ceva cu totul nou: reglementarea concepției a ajuns să fie 
aproape total medicalizată; medicul, protectorul vieţii 
până atunci, s-a transformat pe negândite, și la început in- 
voluntar, într-un important factor de codecizie la împie- 
dicarea vieţii şi un monstruos reducător al numărului de 
nașteri, iar lumea occidentală va avea de suferit încă mult 
timp urmările acestei situaţii. 

Medicalizarea nu s-a produs din întâmplare: contra- 
ceptivele moderne cele mai importante sunt „medicamente” 
în sensul cel mai larg al termenului. Adică ne aflăm în fața 
unor mijloace care au efect direct, pe o cale sau alta, asu- 
pra organismului omenesc și a căror administrare trebuie 
să fie monitorizată în mod obligatoriu de specialiști în 
materie. A fost, de asemenea, o noutate și faptul că, pentru 
prima dată în practica medicală, produsele farmaceutice au 
fost folosite în stil mare nu sub prescripţie medicală, ci din 
alte motive. 


Răul mai mic 

Nu a fost prea greu să se câștige pentru acest proiect 
corpul medical, sugerându-i-se acestuia, și de altfel întregii 
populații, cuvântul de ordine: „mai bine să previi decât să 
avortezi”. Extrem de puţini au observat însă că astfel se 

înlocuia diavolul cu Beelzebul. Pentru că, în același timp, a 
fost propagată - chiar de teologi, îndeosebi! - ideea „răului 
mai mic”, nici ea nu și-a ratat ţinta. A acţionat foarte insi- 
dios din primele momente şi încă mai are efect. 


Din cine este format lobby-ul internaţional 


Avortul a fost propagat aproape concomitent în toate 
țările occidentale, sistematic şi gradat, cu toate mijloacele 
avute la dispoziţie, inclusiv prin minciună şi manipulare ver- 
bală. În prima fază, au fost intenţionat încălcate prevede- 
rile legale din domeniu, apoi acestea au fost înlăturate de 
factorii puterii legislative şi astfel a fost distrusă conşti- 
ința asupra demnităţii inviolabile şi a dreptului inalienabil 
la viață ale copilului nenăscut. [...] 

Dr. Nathanson descrie şi o altă tactică: 

„Tactica cea mai importantă şi mai eficientă pe care 
noi, cei din NARAL, am folosit-o între 1968 și 1973 a fost 
«cartea (de joc) catolică», adică : 

1. atacuri şi calomnii directe împotriva Bisericii cato- 
lice: înapoiată, reacționară, nu merge în pas cu vremea; şi 

2. falsa reacție a multor funcționari din organismele 
bisericești şi a episcopilor catolici la aceste lovituri neîn- 
cetate” (14: Concepte, vol. 5-9/1990,p.18). 

Numai această tactică ar fi îndeajuns pentru a ne de- 
monstra că nu se poate lua în serios sloganul anticoncep- 
ționiștilor: „Mai bine să previi decât să avortezi”. După cum 
se vede, este vorba de același lobby, adică cel al planifi- 
catorilor populaţiei (de exemplu, International Planned 
Parenthood Federation, Population Council şi altele). Dacă 
s-ar fi avut într-adevăr în vedere anticoncepţia preventivă, 
nu s-ar fi propagat masiv și în paralel avortul, ajungându-se, 
ca o consecință directă a acestei presiuni asupra legiuitorilor, 

la posibilitatea efectuării de avorturi, practic fără pedeapsă 
legală. Dacă se urmărea promovarea prevenirii sarcinii, 
avortul ar fi trebuit să fie combătut pe scară largă. 


Linia de unire între contraconcepţie şi avort: 
copilul ca ameninţare 


Astăzi o ştim: anticoncepţia și avortul se află în strânsă 
legătură. Nu numai în planul mecanismului de acțiune (așa 
cum se va vedea în continuare), ci mai ales din punct de 
vedere ideologic şi psihologic. O anticoncepție eficientă 
urmărește să prevină: Ceea ce trebuie să fie împiedicat este 
tocmai copilul. Astfel se formează și se dezvoltă intensiv o 
concepție negativă despre copil, se cristalizează rapid ima- 
ginea copilului-dușman. Dar întrucât în toate acestea este 
implicată sexualitatea, un instinct dominant al umanităţii, 
era absolut inevitabil ca sexualitatea să ajungă rapid prio- 
ritară față de copil. Copilul a devenit tot mai mult feno- 
menul nedorit ce însoțește sexul. Și atunci când, în ciuda 
anticoncepționalelor, acest fenomen asociat se produce, el 
este respins şi îndepărtat prin avort. Promotorilor contra- 
cepției le era bine cunoscută realitatea că nici un anticoncep- 
țional nu poate oferi garanţie absolută, ultima soluţie fiind 
avortul. Astfel încât avortul este necesar ca asigurare a con- 
tracepției și, tocmai de aceea, este propagat în mod egal. Din 
cazul Californiei aflăm că 40% din cele 300.000-500.000 de 
avorturi dintr-un an sunt legate de rateuri ale contracepti- 
velor. Deosebit de semnificativă este şi observația că toc- 
mai în țările care au acceptat în stil mare contracepțţia, 
numărul de avorturi nu numai că nu a scăzut, ci, dimpo- 
trivă, a crescut masiv exact în aceeași perioadă de timp. 
Situaţia din statele fostei lugoslavii ne dovedeşte că pen- 
tru mulţi oameni o perfidă schimbare de mentalitate înlocu- 
ieşte în cele din urmă contracepțţia cu avortul. lar în ceea 


11 


ce îi priveşte pe planificatorii populaţiei, în final şi ei îl 
recomandă ca mijloc curent de „control al nașterilor”. În 
acest sens descifrează cei mai mulţi medici infama înșelă- 
torie: „Mai bine să previi decât să avortezi”. 


Manipularea limbajului 


Dr. med. B. Nathanson (care a condus un an și jumă- 
tate cea mai mare clinică specializată în avorturi din SUA 
şi care, de la Saul la Paul, a devenit între timp cel mai ho- 
tărât adversar al avortului) a creat următoarea expresie: 
„Verbal engineering precedes always social engineering”. 
Adică, manipularea verbală precedă totdeauna manipularea 
socială; manipularea limbajului - manipulare a societăţii. 

Politica evoluează în sfera puterii: lupta pentru putere, 
lupta pentru menținerea la putere, influențarea cetățeni- 
lor. Dar puterea este totală numai atunci când își poate 
aservi şi gândirea. Gândirea se transmite prin limbă. De 
aceea, limba este și politică! Deja Friedrich Nietzsche for- 
mula o previziune: Adevăratul deținător al puterii va fi în 
viitor cel ce va putea impune noi reguli în limbaj. „O astfel 
de răspândire a propriilor reguli verbale are întotdeauna 
caracterul unui proces de dominare.” 

Prof. Dr. Giinter Rohrmoser din Stuttgart scrie: „Toate 
schimbările din societatea noastră sunt rezultatul unor 
schimbări culturale revoluționare care le-au premers, și 
anume: mai întâi, limba, apoi, prin limbă, conştiinţa şi, în 
cele din urmă, prin conştiinţă sunt modificate cerințele oa- 
menilor. Din aceste cerințe-necesităţi rezultă revoluţia aș- 
teptărilor în ascensiune şi corespunzător acestor noi spe- 
ranțe se instalează şi se impun şi politic noi valori şi noi 
norme”. 

„Dimensiunea fundamentală a procesului de modificare 
a societății se împlineşte în modificările antropologice, în 
domeniul formării şi interpretării realității sociale.” 

Scoaterea din domeniul criminalității a uciderii copii- 
lor în trupul mamei lor a devenit posibilă prima dată prin 
limbaj. 

Un exemplu clasic pentru o astfel de manipulare a lim- 
bajului este modificarea paragrafului 218 din Codul Penal, 
pe vremea guvernului social-democrat (SPD) în Germania. 
Textul de lege în speţă, în vigoare până în 1974, definea 
fapta în următorii termeni: 

„O femeie care îşi ucide fătul («Leibesfrucht” în ger- 
mană, «rodul trupului», n.tr.) sau permite altei persoane 
să o facă, va fi pedepsită.” 

Obiectul protecției legale împotriva acțiunii de ucidere, 
copilul nenăscut, era numit făt. Spre deosebire de această 
formulare, norma schimbată de SPD şi valabilă din 1974 
ne spune numai că: 

„Cel care întrerupe o sarcină va fi pedepsit”. 

Obiectul protecției legale, copilul nenăscut, nu mai este 
desemnat; este încriminată numai o intervenţie asupra cor- 
pului femeii! O flagrantă manipulare verbală. În baza cunoş- 
tințelor moderne de embriologie umană, prescripţia legală 
ar fi trebuit să sune cam așa: „Cel care ucide un copil ne- 
născut în trupul mamei va fi pedepsit. Noul om începe din 
momentul fecundării”. 

Studiile de cultură şi limbaj realizate de Sapir şi Whorf 
au arătat că limba de fiecare zi influenţează decisiv, pro- 
fund şi durabil trăirile subiective, acțiunile și percepțiile 
omului. 

Regulile și normele limbii au modificat în profunzime 
conştiinţa juridică. În paralel cu dispariția conştiinţei a ceea 
ce este drept, dispare întotdeauna și conștiința a ceea ce 
este nedrept, ca faptă sau neglijenţă criminală. Nu trebuie 

deci să ne mirăm că a dispărut aproape cu desăvârșire con- 
știința naturii criminale a uciderii copiilor nenăscuți. S-a 
dorit oare aceasta? A fost o politică deliberată? Ce am- 
ploare a luat pierderea conștiinței binelui și a răului ne 
pot arăta, într-un mod cutremurător, cele relatate de o soră 
de caritate despre practicile din secția de ginecologie dintr-o 
mare clinică din Hamburg, de la mijlocul anilor '80. Cităm 
din Schwăbischer Zeitung - (apare la Leutkirch 1 D - 7970, 
Postfach 1145, Rudolf - Roth - Str. 18) - articolul „Bise- 
rică și Viaţă” din 05.12.1990: 

„Altă dată am participat la o întrerupere de sarcină în 
luna a șasea. Femeii i se aplicase perfuzia pentru stimu- 
larea nașterii, adică procesul de expulzare a fătului fusese 
provocat artificial, pe cale medicamentoasă. De îndată ce a 
început travaliul de eliminare am chemat medicul de gardă. 
Femeia se afla întinsă pe pat. l-am pus plosca dedesubt și 
copilul a căzut în ea. Scâncea... Necrezându-și urechilor, fe- 
meia a întrebat: «Trăiește cumva? Strigă?» Medicul a tăiat 
cordonul ombilical și a pus capacul pe vas. Am dus oala în 
spălătorul secţiei, unde, conform regulamentului interior, 
trebuia lăsată circa două ore, interval după care copilul era 
sigur mort. De acolo ajungea la lada de gunoi a clinicii... Din 
câte știu eu, situaţia din secţie nu s-a schimbat de atunci 
încoace. 

În cazul de mai sus nu este vorba de un avort în sensul 
paragrafului 218 din Codul Penal german, ci de omor cu 
premeditare, în sensul paragrafului 211. Dar și aici se aplică 
formula lingvistică trecută cu vederea: omorul premeditat al 
unui copil în vârstă de 6 luni - născut viu |! - este descris 
drept „întrerupere de sarcină în luna a şasea”... S-a folosit 
aceeaşi tactică - „manipularea limbajului-manipularea socie- 
tății” — pentru a impune nepedepsirea, de facto, a porno- 
grafiei. Sloganuri ca, „Mai bine să previi decât să avortezi”, 

sau: „A te păzi este un rău mai mic”, ca și multe altele, sunt 
toate manipulări ale limbii făcute cu scopuri precise. 

Ce efect au aceste idei? În prima fază ele provoacă o 
relativizare a structurilor etice transmise de-a lungul tim- 
pului și perfect verificate. „Răul mai mic” trece cu totul cu 
vederea faptul că „nu este îngăduit să facem nimic negativ 
pentru a obţine ceva pozitiv”. 


Medicina fără valori - medicina fără etică 


Cu această relativizare a ideilor morale s-a urmărit în 
stil mare o etică „eliberată” de valori. Este inadmisibil să-i 
impui cuiva propriile tale concepții valorice, chiar dacă 
ele sunt juste. Așa a apărut medicina avalorică, medicina 
fără etică. [...] Această poziţie trimite la o altă urmare de 
proporții a „eticii moderne” - permisivitatea în medicină. 
Pacientul poate dori orice - medicul este doar executantul 
neutru, neconstrâns de consideraţii moral-valorice. 


Provocarea panicii prin teoria suprapopulării 


Un alt factor creator de motivații, care a ajutat atât emo- 
țional, cât şi ideologic la pătrunderea și instalarea contra- 
concepției moderne, a fost ideea stăvilirii „suprapopulării”, 
şi ea tot o minciună crasă. 


1.1.2. Mijloace contraceptive artificiale 
Deosebim cinci mari grupe de astfel de mijloace: 


1. Spirala sau STERILETUL (IUD =Intra-Uterin-Device) 


Spirala este, în primul rând, un mijloc abortiv tim- 
puriu. Prin producerea intenționată a unei congestii de 
iritaţie în țesutul conjunctiv uterin, implantarea embrio- 
nului este împiedicată și acesta moare. Rolul spermicid al 
cuprului înglobat în materialul spiralei moderne nu schimbă 

hotărâtor acest mecanism de funcționare. Tot atât de puţin 
convingătoare este și descrierea mai recentă a spiralei, 
care pretinde că IUD pur şi simplu ar împiedica realizarea 
fecundării. 


Efecte secundare 

Cele mai importante sunt, aici, infecțiile, mai ales în zona 
trompelor uterine, ceea ce conduce adesea la închiderea 
lor şi deci la sterilitate. Din cauza acestor infecţii apare un 
mare pericol de sarcină extrauterină (de 10 ori mai frec- 
ventă decât la femeile fără spirală) şi sarcină ovariană (de 
4 ori mai frecventă). Prin urmare, implantarea unui IUD la 
o nulipară este, din punctul de vedere al ginecologiei aca- 
demice, un procedeu greşit profesional. 

Un alt efect îl constituie perforaţiile uterului, însoțite 
de pericolul rănirii peretelui intestinului, de exemplu. 

Sângerările și durerile sunt alte posibile efecte se- 
cundare. 

În SUA, din cauza acestor factori de risc, se află în curs 
circa 2500 de procese de responsabilitate personală, impli- 
când pretenţii la daune de ordinul a miliarde de dolari. Din 
această cauză, din anul 1987, IUD a fost retras de pe piață în 
SUA. Industria farmaceutică a avut această inițiativă chiar 
înainte de a se fi pronunţat interdicția FDA (Food and Drug 
Administration). Această abilă mișcare de şah a avut drept 
scop asigurarea posibilității de a produce în continuare spi- 
rale pentru export în alte țări. Verdictul FDA ar fi provocat 
mari dificultăți pentru continuarea exportării produsului. 


2. Prezervativul 


A fost mult timp criticat şi respins. 1 s-a atribuit un 
foarte ridicat coeficient de eşecuri în evitarea sarcinii. Abia 
odată cu masiva răspândire a Sindromului Imuno-deficienţei 
Umane Dobândite (SIDA) a reintrat brusc în uz, propagat 

de stat cu fonduri luate din veniturile din impozite, deşi ar 
trebui să se recunoască un coeficient foarte ridicat de eşe- 
curi şi în evitarea propagării SIDA. 

Astfel, medicul ginecolog Prinz, din Miinchen, a sta- 
bilit, prin calcule statistice, că 100 bărbaţi infectați cu SIDA 
infectează anual 35 de femei, dacă aceştia utilizează în ex- 
clusivitate prezervativul. Îl putem asemăna cu ruleta ru- 
sească. Este deci clară iresponsabilitatea celor care susțin 
prezervativul ca o protecție împotriva SIDA: se trece alături 
de miezul problemei și trebuie să o numim o adevărată în- 
şelătorie periculoasă. 


3, Spermicide sub formă de supozitoare, săruri, 
alifii, spray-uri, tampoane 


Acestea sunt substanţe chimice destinate uciderii sper- 
matozoizilor. Incertitudinea împiedicării fecundării prin 
acest procedeu nu este nevoie să mai fie scoasă în evidenţă. 
Toate sărurile, alifiile, spray-urile, tampoanele, supozitoa- 
rele anticoncepționale conținând monoxidol-9 nu produc 
doar reducerea mobilității spermatozoizilor şi a funcţiei lor 
acroseminale, ci au ca efect şi o „decondensare a nucleului 
lor celular”. Se pot produce leziuni moleculare în sperma- 
tozoizi şi modificări ale structurii ADN. În cazul unei fe- 
cundări, acestea conduc la malformații ale zigotului. Până 
în prezent nu s-au semnalat totuși nașteri cu malformații, 
pentru că, oricum, embrionii astfel apăruţi se elimină, de re- 
gulă, prin avort timpuriu. Așadar, şi în acest caz ne aflăm 
în fața unui efect abortiv, care nu fusese identificat ca atare 
până în prezent. 


4. Sterilizarea bărbatului şi a femeii 


Este cunoscută de mult timp. Se realizează pe cale chi- 
rurgicală, deseori fără o indicație medicală, și constituie 
un mijloc radical de evitare a sarcinii. 

Există două tehnici operaţionale: laparotomia, deschi- 
derea cavității abdominale, și laparoscopia, intervenţie rea- 
lizată prin examinarea vizuală a cavității abdominale. 


Efecte secundare 

Intervenţia nu este lipsită de riscuri și aceasta mai ales 
în cazul femeilor, la care este necesară anestezia totală și 
deschiderea abdomenului, indiferent de metoda adoptată 
pentru sterilizare. 

Pericole deosebite prezintă sterilizarea tubelor prin 
laparoscopie; dubla introducere a acestora în abdomen, 
fără control vizual, orbește, poate produce, de exemplu, ră- 
niri ale vezicii urinare, intestinelor şi pe traiectul vaselor 
sangvine etc. 


Urmări pe termen lung ale sterilizării: 

Sarcini extrauterine (acestea survin în urma unor eşe- 
curi în sterilizare), tulburări ale ciclului menstrual, tulburări 
psihice. 

Alături de argumentele împotriva sterilizării în timpul 
lehuziei, rata mult prea ridicată a complicațiilor după steri- 
lizarea tubară constituie un argument împotriva opțiunii 
pentru această intervenţie. Pe lângă toate acestea, creş- 
terea de două-trei ori în numai zece ani a repercusiunilor 
psihice ale intervenţiei arată că nu ne este permis să ne- 
glijăm nici acest aspect al problemei. 


5. Efectul depresiv asupra ovulaţiei și cel de avort 
timpuriu exercitat de pilula anti-baby 


5.1. Efectul de inhibare a eliberării ovulului 

Intenţia inițială a inventatorilor pilulei era inhibarea 
ovulației prin imitarea procesului ciclic cu componente de 
estrogen şi progesteron în doză ridicată. Tipurile de pilulă 
produse la început corespundeau acestui model, într-o 

mai mare măsură, prin conținutul enorm de estrogen și pro- 
gesteron. Din cauza ratei înalte de efecte secundare obiective 
şi subiective, fapt de curând constatat, procentul de hormoni 
a fost micșorat continuu. Scăderea numărului de hormoni 
a condus la o creștere a numărului de ovulaţii care nu au 
putut fi împiedicate. 


5.2. Efectul de ucidere a ovulului fecundat prin împie- 

dicarea implantării 

Împiedicarea implantării se bazează pe modificările 
secretorii ale endometrului și pe schimbările regresive ale 
acestuia, în sensul secreției insuficiente, transformări pro- 
vocate de IO (IO=inhibitori de ovulaţie). 


5.3. Modificarea mucoasei cervicale 

Este cunoscut faptul că în ciclul natural progesteronul 
îngroaşă mucoasa cervicală şi creează astfel o anumită ba- 
rieră pentru ascensiunea spermatozoizilor. Această stare 
face parte și din efectele IO, dar creşterea vâscozității nu 
este deplină, situație dovedită de sarcinile care apar la pa- 
cientele care-și administrează pilula, cazurile fiind în con- 
tinuă creştere numerică în ultimii ani, datorită prepara- 
telor cu doze tot mai mici. 


5.4. Un alt efect ucigător al pilulei cu hormoni artifi- 
ciali: factorul tubar sau transportul încetinit al ovulului 
fecundat în trompele uterine 


5.5. Factorii exogeni (externi) care influenţează „efectul 
de împiedicare a sarcinii” al pilulei 

Perseverenţa pacientei - după cum arată diverse studii, 
nu se poate conta prea mult pe seriozitatea administrării. 
S-a constatat uitarea administrării pilulei în 2-7% din cazuri. 

Interacțiunile: alcool, cofeină, nicotină, medicamente 


Până acum a fost prea puţin cunoscut şi s-a dat prea 
puțină atenţie rolului important jucat de cantitățile mari 
de alcool, cofeină sau nicotină. Mai ales cofeina și nicotina 
au o influenţă care nu poate fi neglijată. 

Formulă enzimatică atipică - observaţiile lui Griinental: 
„Afară de aceasta, sunt cazuri de paciente la care, probabil 
din cauza unei constituţii enzimatice personale diferite de 
medie, pilula nu este pe deplin eficientă”. 

Tulburări în tranzitul intestinal — este de mult cunoscut 
că diareea şi voma reduc efectul pilulelor în mod re- 
marcabil. 

Alimentaţia naturală acidă din Asia - în Asia predo- 
mină o alimentaţie naturală acidă, care neutralizează efec- 
tul alcalin al pilulei. În consecință, sunt numeroase eșecuri, 
dacă nu chiar ineficacitate totală. Toţi acești factori comple- 
tează tabloul indiciilor care dovedesc efectul de avort tim- 
puriu al pilulei. 


1.1.3. Efecte secundare ale pilulei anti-baby 


De la începutul anilor '60, de când au fost scoși pe piață 
„inhibitorii de ovulaţie”, s-au adunat mii de publicaţii de- 
spre efectele secundare ale pilulei. Până de curând opinia 
publică cunoștea foarte puţin, dar în ultimul timp pătrund 
tot mai multe ştiri şi în mediile de informare pentru pu- 
blicul larg. Până în 1970 apăruseră deja 600 de lucrări 
ştiinţifice despre efectele colaterale, însă studenții de la 
medicină nu auzeau aproape nimic despre ele. Dar şi în pre- 
zent, studenţii mediciniști nu află mai nimic despre aceste 
efecte secundare. 

Prezentare sintetică a efectelor secundare ce însoțesc 
inhibitorii de ovulaţie: 

. Efecte secundare cardiovasculare și cerebrovascu- 


lare (infarct cardiac, îmbolnăviri ale sistemului circu- 
lator, hemoragii cerebrale, tromboembolii). 
Favorizarea de infecţii - Sterilitate; Urmări pentru 
starea de sarcină şi pentru urmași; Legătură fără echi- 
voc între sarcina extrauterină pe trompele uterine și in- 
fecţia chlamydică; Rată crescută de nașteri premature. 


. Riscul de cancer - Cervix (colul uterin); Corpus (ţe- 


sutul mucoasei uterine); ovarian; mamar; piele; ficat. 


. Tumori benigne - Cervix; ovar; mamar; ficat. 
. Modificări stomacale şi intestinale, formarea de pie- 


tre la vezica biliară este favorizată 


. Tulburări oculare 


e  Neuritis nervi optici (inflamațţia nervilor optici) 

e  Tromboză retiniană (picături de sânge în țesutul 
ocular). 

Malformaţii (ale embrionului) 

e tulburări cromozomiale (triploidie şi monosomie 
X), în 48% cazuri; 

e  polipolidie (multiplicarea seriei cromozomiale peste 
numărul normal), în 30% din cazuri. 

Tulburări psihice 

Despre efectele pilulei, Peterson (1978) se pronunţă ast- 

fel: „Înspăimântătoarea înrăutăţire a afectivității (stare 

sufletească și impulsivitate) şi a relaţiilor interumane 

la grupa celor ce folosesc pilula este produsă, fără în- 

doială, într-o bună măsură de psihosindromul endocrin 

(M. Bleuer) provocat de acțiunea hormonilor; dar și 

motivația anticoncepțională ambivalentă, neclară, a mul- 

tor femei, le dezechilibrează foarte mult”. Pornind de 

la propria lor experienţă, femeile spun următoarele: 

stare de spirit depresivă, mergând până la depresia 

propriu-zisă. 

9. Tulburări ale sexualităţii - scădere a libidoului până la 
totala lui dispariţie, ceea ce, pe de o parte, este un efect 
al tratamentului cu hormoni, iar pe de alta, rezultatul se- 
parării sexualităţii de procreaţie, reușită aproape per- 
fect, prin pilulă. 

Se poate deci spune: 

e Niciodată până acum nu s-a mai administrat un pro- 
dus farmaceutic atât de puternic, cu atât de multe 
efecte necunoscute unor oameni sănătoși, fără ca 
să existe necesitate din punct de vedere patologic 
(medical). 

e Niciodată până acum nu s-a mai permis prezența 
în comerț a unui produs farmaceutic cu atât de multe 
şi grave efecte secundare cunoscute ca inhibitorii 
de ovulaţie. 

e Niciodată până acum un produs farmaceutic nu a 
mai adus atâţia bani industriei chimice. În SUA, pi- 
lula este desemnată drept „the biggest moneymaker 
of pharmaceutics”. 


1.1.4. Bilanţul contracepției şi urmările ei 


Ce datorăm contracepţiei din ultimii 30 de ani? 

1. Contracepţia modernă a făcut posibil un libertinaj 
al sexualităţii fără frâne, în sensul rupturii dintre sexuali- 
tate şi procreare. Sexualitatea a devenit bunul de consum 
numărul 1 și a găsit locul în afara comunității maritale în 
urma unei eliberări juridice a pornografiei, impusă şi in- 
tenționată politic. Consecința directă a fost că vârsta pri- 
melor contacte sexuale la tineri a coborât drastic. 

2. Avortul nu a putut fi îndiguit prin contracepţie, frec- 
venţa lui a crescut tocmai în țările cu mai mare acceptare 
a anticoncepționalelor. A devenit și este necesar ca mijloc 

de anulare a cazurilor de eșec în folosirea anticoncepţio- 
nalelor. Astfel încât deviza: „Mai bine să previi decât să 
avortezi”, devine tot mai evident o minciună. 

3. Distrugerea fundamentelor morale ale lumii occi- 
dentale, mai ales ale țărilor creștine, din cauza revoluţiei se- 
xuale și instituționalizării avortului, mijlocul de planificare 
familială cel mai des folosit în acest timp (conform OMS, 
circa 50 de milioane de avorturi pe an). Prin toate acestea 
s-a realizat mai ales nimicirea moralei tinerilor. 

4. Creşterea bolilor transmise pe cale sexuală (STD - 
Sexual Transmitted Diseases) prin libertinajul sexual, mai 
ales a anexitelor. Urmarea acestei situaţii este numărul 
sporit de sarcini tubare și de sterilități de origine tubară. 

Astfel s-a creat terenul pentru medicina de reprodu- 
cere artificială de tip IVF/ET și, prin aceasta, ruptura între 
procreare și sexualitate. 

Extinderea SIDA, ca cea mai pernicioasă formă de boală 
cu transmitere sexuală. Este posibil ca inhibitorii de ovu- 
laţie ca atare să fi contribuit direct la extinderea SIDA: fa- 
vorizarea mutațţiilor virotice maligne, facilitarea producerii 
de infecţii și favorizarea izbucnirii bolii datorată slăbirii 
apărării imunitare consecutive tratamentului cu steroizi. 

5. Alte efecte secundare devastatoare din punct de 
vedere medical, printre altele şi datorită 10 (inhibitori) şi 
IUD (spirala). 

6. Masive implozii demografice în ţările industriale, 
care au devenit populaţii muribunde. Ca urmare, masive 
imigraţii de oameni din Lumea a treia pentru a se putea 
garanta standardul de viaţă al națiunilor industrializate. 
Odată cu aceasta, pericolul de decădere și marginalizare 
mai ales a culturii creștine. 

7. Niciun fel de limitare a creşterii demografice în lumea 
a treia, pentru că acolo nu pot penetra nici inhibitorii de 
ovulație, nici spirala, nici sterilizarea. 

8. Întrucât contracepția modernă, din cauza efectelor 
secundare şi cotei de eşecuri, nu oferă satisfacţie, se caută 
metode de planificare familială noi şi mai bune („perfecte”). 
Acestea permit avortul pe cale medicamentoasă și în faze 
înaintate ale sarcinii şi pot înlocui în mare măsură avortul 
chirurgical, în multe privințe o intervenţie incomodă sau 
împovărătoare. 

În continuare, vaccinarea anti-baby (Anti-HCG-inocu- 
lar), care va apărea curând în calitate de adaos suplimentar, 
este tot un mijloc de avort timpuriu. Cu aceasta, uciderea 
perfecționată a copiilor nenăscuţi își continuă drumul „tot 
mai triumfal” în societatea noastră, cu urmare directă a 
unui veritabil holocaust al nenăscuțţilor. Se poate spune că 
marea tragedie a sfârşitului de veac este sărăcirea în vieți 
omenești, care ar fi trebuit să-și facă mai târziu datoria și 
au fost împiedicate de la aceasta. 

În ciuda acestor catastrofale realităţi, care este impo- 
sibil să fi rămas ascunse (sau necunoscute) anumitor cer- 
curi conducătoare, această evoluţie nu este stăvilită. Dim- 
potrivă, ea își continuă cu precizie şi cu o acceleraţie de 
necrezut cursa spre abis... 

Personal, am convingerea că, din faptele prezentate, 
orice om rațional va trage concluzia că învăţătura Bisericii 
nu trebuie privită sau simțită ca o povară sau acuză, sau 
chiar ca o şicană pentru oameni, ci ca servind binele lor. 
Ea îndreptățeşte la o adâncă încredere în călăuzirea de 
către Biserică. 

Acesta este un apel insistent, să ne străduim cu serio- 
zitate și perseverență să reinstaurăm ordinea legislativă 
morală precedentă, pierdută în prezent. Trebuie ca omul 
modern, şi mai ales tânărul, să fie adus în situaţia de a fi 
din nou conștient de sensul creator și misiunea sexuali- 
tății. Trebuie să învăţăm să sesizăm iarăşi, în toată pro- 
funzimea sa, semnificația cuvântului: „făcut după chipul 


24 


Său”. Singura cale pe care i se face omului dreptate, în 

adevăratul înţeles, şi se poate interveni într-un mod demn 

la nivelul său este, după experiența mea, reglarea naturală 
a sarcinii. 

(http://www.credo.ro/provita/downloads/ 

Mijloace anticonceptionale.zip) 


1.2. Steriletul — factor criminal 


Dr. med. Antun Lisec 


Steriletul (spirala sau firul uterin) acționează ca un 
factor abortiv (ucigaș), deoarece, după testele folosite pen- 
tru stabilirea sarcinii timpurii (beta HCG), în ciuda folo- 
sirii spiralei, fecundaţia se petrece de câteva ori pe an. Însă 
steriletul împiedică nidarea fătului, și, astfel, fătul moare, 
de cele mai multe ori, după una sau două săptămâni. 

Fecundaţia are loc cu aproximativ două săptămâni 
înaintea menstruației așteptate. Steriletul ucide pruncul 
cel mai adesea exact înainte de menstruaţia așteptată. În 
această situație, menstruațţia totuși apare, astfel încât fe- 
meia, care fusese însărcinată, poate crede că, de fapt, n-a 
fost. Şi este la fel de grav faptul că a ucis un prunc atât de 
mic, ca și dacă l-ar fi ucis ceva mai târziu. 

Uneori se întâmplă că, luptând pentru viaţă, fătul se 
nidează totuși în uter, astfel că nu mai are loc menstru- 
aţia. În acest caz, steriletul încearcă să elimine fătul, chiar 
după nidare. Trebuie să accentuăm faptul că, nici în acest 
caz, nu este permis avortul. Să luăm aminte, avortul nu 
este niciodată permis! EI este crimă! 

Steriletul este un corp străin, şi de aceea intervine o 
reacție a țesuturilor. Din cauza prezenţei spiralei apar in- 
fecţii care se pot extinde în trompă și chiar în interiorul 

abdomenului. În trompă pot apărea aderenţe, care cauzează 
obstrucţie și, deseori, infertilitate sau sarcini atopice. 

Infecțiile din abdomen pot degenera în peritonite pu- 
rulente și, în aceste cazuri, poate avea loc foarte uşor infec- 
tarea sângelui (septicemie), femeia putând să moară în chi- 
nuri îngrozitoare. Spirala poate cauza dureri, sângerări 
grave, anemie. În cazul anemiei, femeile devin palide, ner- 
voase, îşi pierd puterea de concentrare, obosesc repede şi 
chiar ajung la amețeli și leşin. 

Definiția spiralei ar putea fi următoarea: un șarpe, pe 
care femeia îl poartă sub inimă; acest şarpe se hrăneşte cu 
copii, îmbolnăvind femeia sănătoasă! 

Uneori se întâmplă că steriletul perforează uterul. În 
Statele Unite, unele dintre firmele care produc sterilete au 
dat faliment deoarece au trebuit să plătească despăgubiri 
femeilor care au suferit efecte secundare ca cele menţio- 
nate. Au mai rămas însă câteva firme care exportă spirala 
în alte ţări. 


1.3. Pilulele — factor criminal 


Pilulele anti-baby conţin hormoni sintetici, care îmbol- 
năvesc femeia sănătoasă. Din cauza pilulelor, femeile sunt 
expuse la cancer de piele, la cancer mamar și la cancer ute- 
rin, la pericolul de hemoragie cerebrală și infarct; sunt mult 
mai expuse infecțiilor, deoarece hormonii din pilulă se asea- 
mănă cu aşa-numitul corticosteroid (ceea ce înseamnă că 
ei suprimă sistemul imunitar). 

Pilulele afectează nervii optici şi ficatul şi cauzează per- 
turbări în coagularea sângelui. Femeile care folosesc pilula 
sunt expuse flebitelor și pericolului formării de trombi, care, 
conduşi prin sistemul circulator, pot cauza embolii în plă- 
mâni, în creier etc. 


26 


lată cele patru moduri în care acționează pilulele: 

1. Împiedică ovulaţia și eliberarea ovulului, cu toate că 
de multe ori, ovulația se produce, în ciuda pilulelor de 
orice fel. 

La primele pilule, la sfârşitul anilor '60, ovulaţia avea 
loc la 2-10% din cicluri. Aceasta înseamnă că ovulaţia și 
eliberarea ovulului aveau loc în perioada în care se luau 
două până la zece cutii de pilule din fiecare o sută de cutii 
folosite. 

Pilulele actuale conţin o cantitate mai mică de hor- 
moni decât pilulele anterioare și, în consecință, ovulația 
are loc mai des. 

2. Pilulele dăunează secreției colului uterin, iar, ca ur- 
mare, aceasta îngreuiază penetrarea spermatozoizilor. Este 
însă sigur că, chiar dacă secreția este deteriorată, sperma- 
tozoizii pot pătrunde spre ou. Aceasta înseamnă că, orice 
tip de pilule s-ar fi folosit, fertilizarea oului poate, totuși, 
avea loc. În aceste cazuri apar următoarele două efecte 
ucigătoare ale pilulelor: 

3. Pilulele deteriorează mucoasa uterină, care se sub- 
țiază, şi nu mai are destule glande și hrană (glycogen) 
pentru copil. Acesta moare de foame, în timp ce mama sa 
râde, se plimbă, vorbește sau mănâncă. 

4. Aşa-numitul „factor tubar”: Pilulele împiedică dina- 
mica trompei, astfel încât fetița sau băieţelul conceput 
adeseori nu poate ajunge la timp în uter. Din această cauză, 
copilul poate să moară. 

Având în vedere faptul că fecundațţia are loc aproxi- 
mativ cu două săptămâni înainte de lipsa menstruației şi 
că pilulele omoară copilul chiar în aceste două săptămâni, 
menstruaţia, totuși, va avea loc şi femeia nici nu va ob- 
serva că a fost însărcinată. Este însă indiferent la ce vârstă 
se ia viața copilului, la concepere sau mai târziu, fiindcă 
ambele înseamnă același mare păcat. 

În timp ce pilulele, steriletul şi celelalte mijloace abor- 
tive au devenit arme de luptă împotriva credinţei, a vieţii, 
a familiei, a sănătăţii, a moralei, împotriva unor întregi 
națiuni, industria chimică şi farmaceutică încasează sume 
uriașe de bani. 

Trebuie să subliniem faptul că pilulele nu reprezintă o 
soluţie nici pentru femeile cu cicluri lunare haotice. lregu- 
laritatea ciclului, de cele mai multe ori, nu este o boală. 
Menstruaţia poate să întârzie din cauza întârzierii ovulaţiei 
în luna respectivă, ca urmare a unor situații stresante. Pilu- 
lele nu vindecă ciclurile haotice, nu îmbunătățesc situaţia. 
Hemoragia care apare atunci când încetează luarea pilu- 
lelor nu este o menstruaţie adevărată. După luarea pilu- 
lelor, situaţia este aceeași, numai că pilulele au multe conse- 
cințe negative, menţionate sau nemenţionate. În cazul în 
care o femeie este cu adevărat bolnavă, de exemplu dacă 
are o tumoare a glandei pituitare (hipofiza), pilula nu face 
altceva decât să amâne diagnosticarea corectă, și deci, și 
tratamentul. 

Argumentele amintite mai sus arată, aşadar, că există 
diferite mijloace fals numite „anticoncepționale”. Chiar dacă 
sunt folosite, fecundarea are loc, iar aceste mijloace omoară 
pruncii în primele zile ale vieţii lor. Aceste mijloace ucid 
aproximativ acelaşi număr de copii ca şi avorturile așa- 
numite „chirurgicale”. Nu de mult s-a dovedit chiar că sper- 
micidele care conțin „nonoxynol 9” (cele mai multe conțin 
această substanță) pot cauza moartea pruncului, atunci 
când fecundarea are loc în ciuda folosirii lor. 

Când se folosesc Depo-Provera, implanturi, diferite mij- 
loace de după relaţiile sexuale etc., fecundarea are, de ase- 
menea loc și aceste mijloace, în mod automat, ucid pruncii. 


Care este soluţia? 
Soluţia este să iubim copiii, să fim generoși față de ei, 
iar nu să ne fie frică de ei. Pentru copii merită să facem sa- 

crificii. Trebuie să păstrăm castitatea înainte de căsătorie 
şi fidelitatea în căsnicie, să respectăm faptul că sexuali- 
tatea umană nu poate fi folosită în afara căsătoriei bine- 
cuvântate de Dumnezeu și care este indisolubilă. 

În cazurile serios justificate, pentru evitarea concep- 
ției, singurul mijloc permis este abstinenţa totală. 

Nu folosiți în niciun fel avortul, contracepţia sau ste- 
rilizarea. Nu permiteţi și nu practicați metode artificiale de 
fecundare, în care zămislirea are loc în afara actului spe- 
cific de iubire conjugală a părinţilor. Nu participaţi și nu 
permiteţi procedurile de diagnostic prenatal cu intenția 
de a detecta și de a ucide un copil bolnav. Ceea ce nu este 
îngăduit să-i faci unui copil bolnav născut, nu este îngă- 
duit să-i faci nici bolnavului încă nenăscut! Nu există nicio 
deosebire între omul născut și cel nenăscut. Singura deo- 
sebire constă doar în locul în care acesta se află. Omul este 
om oriunde s-ar afla. Omul este o ființă vie, este fetiță sau 
băiat, chiar din momentul conceperii sale! 

Vă rugăm să transmiteţi și altora informaţiile pe care 
le-aţi aflat aici, motivându-le cu respectul pentru viața umană 
și pentru valorile morale, spre a evita, astfel, participarea la 
uciderea oamenilor din momentul zămislirii lor şi pe mai 
departe, fără excepţie, spre a evita participarea la păcat. 


O nouă problemă: SIDA 

Dacă lumea este decimată acum de avorturi, anticon- 
cepționale și sterilizări, ea este, de asemenea, decimată de 
SIDA, care se poate transmite chiar şi prin sărut, deoarece 
saliva conţine nenumărate limfocite și virusuri. 

În ce priveşte SIDA, nu se cunoaşte doza infecțioasă 
(numărul exact de viruși suficient pentru infectare), ceea 
ce înseamnă, implicit, că trebuie să evităm primirea în tru- 
pul nostru chiar a celor mai mici cantităţi de viruși. 

S-a stabilit posibilitatea infectării cu SIDA şi prin folo- 
sirea mijloacelor imorale, anume a prezervativului. Prezer- 
vativul are microfisuri de 5-50 microni, iar virusul SIDA 
este mult mai mic, având 0,1 microni. 

Mulţi dintre cei infectați cu HIV nu sunt conştienţi de 
acest lucru, deoarece perioada medie de incubație a viru- 
sului este de zece ani! 

Nu uitaţi că virusul care cauzează SIDA rămâne viu la 
temperatura camerei, în afara trupului, mai mult de două 
săptămâni! 

Soluţia este să respectăm cele zece porunci date de 
Dumnezeu, iar înainte de căsătorie să facem testele nece- 
sare HIV. Numai oamenii buni, numai familiile bune și nu- 
mai popoarele care au un număr destul de mare de oa- 
meni morali vor supravieţui. 

Trebuie să ne rugăm zilnic lui Dumnezeu, cerându-l să 
ne arate ce mai putem face pentru a proteja viețile umane 


şi valorile morale atât de grav periclitate! 
(Text de Dr. med. Antun Lisec. Prelucrare în limba română de 
Pr. prof. Vasile Mihoc, Facultatea de Teologie Ortodoxă, Sibiu) 

II. CONCEPȚII DESPRE AVORT 


2.1. Perspectiva creştină asupra avortului 


Avortul este un fenomen care concentrează atenţia în- 
tregii societăţi. Atenuarea lui depinde de participarea tu- 
turor actorilor sociali și nu de implicarea unor factori. Deşi 
este înregistrat ca o realitate incontestabilă, care, prin conse- 
cinţele sale, ameninţă viaţa tuturor, la nivelele decizionale, 
mai ales de administraţie şi clasă politică, se manifestă o 
anumită ignoranță în gestionarea sa. 


2.1.1. Avorturile sunt un păcat înfricoşător 


Cuviosul Paisie Aghioritul 


„Câte mii de embrioni mor în fiecare zi! Avortul este 
un păcat înfricoşător. Este o ucidere, şi încă una mare, căci 
copiii mor nebotezaţi. Părinţii trebuie să înţeleagă că viața 
începe în clipa zămislirii. 

Într-o noapte, Dumnezeu a îngăduit să văd o înfrico- 
şătoare vedenie, căci mi-a arătat care este soarta acelor 
copii. Era în noaptea spre Marţea Luminată. Aprinsesem 
două lumânări în două tinichele, aşa cum obişnuiesc să fac 
chiar și atunci când dorm, pentru cei ce suferă sufletește 
şi trupește, vii și morţi. La ora douăsprezece, în miezul 
nopții, în timp ce rosteam rugăciunea lui lisus, văd un ogor 
mare, înconjurat cu un gard de zid, semănat cu grâu, care 
abia începuse să crească. Eu stăteam în afara ogorului și 
aprindeam lumânări pentru cei morți, pe care le lipeam de 

zidul împrejmuitor. În partea stângă era un teren viran, 
plin de stânci şi văgăuni, care se mişcau mereu din pricina 
unui vuiet puternic, alcătuit din mii de țipete sfâşietoare, 
care-ţi rupeau inima. Chiar şi cel mai împietrit om s-ar fi 
umilit, dacă le-ar fi auzit. În timp ce sufeream din pricina 
acelor țipete sfâşietoare şi mă întrebam de unde provin şi 
ce înseamnă toate acestea pe care le vedeam, am auzit o 
voce spunându-mi: «Ogorul cu grâu, care încă nu a dat în 
spic, este cimitirul cu sufletele morţilor care vor învia. lar 
în locul care se cutremură de ţipetele sfâșietoare, se află su- 
fletele copiilor care au fost omorâţi prin avorturi». După 
această vedenie mi-a fost cu neputinţă să-mi revin multă 
vreme, din pricina marii dureri pe care am simţit-o pentru 
sufletele acelor copii. Nu am putut nici măcar să mă odih- 
nesc după aceea, cu toate că eram istovit de oboseală. 

- Părinte, se poate face ceva pentru a se abroga legea 
cu privire la avorturi? 

- Se poate, dar trebuie să se miște puţin guvernul, Bi- 
serica etc., astfel încât lumea să fie informată despre conse- 
cințele ce le va avea subnatalitatea. Preoţii să explice lumii 
că legea pentru avorturi este împotriva poruncilor evan- 
ghelice. La fel și medicii, să vorbească despre pericolele 
prin care trece femeia care face avort. Vezi, europenii au 
avut noblețea și au lăsat-o moştenire copiilor lor. Noi am 
avut frica de Dumnezeu, dar am pierdut-o și nu am lăsat-o 
moştenire generației următoare, de aceea acum legiferăm 
avorturile, căsătoria civilă etc. 

Atunci când un om încalcă o poruncă a Evangheliei, res- 
ponsabil este numai el. Dar când un lucru care se opune 
poruncilor evanghelice se face din partea statului, atunci vine 
urgia lui Dumnezeu peste tot neamul, ca să se îndrepte.” 

(Cuviosul Paisie Aghioritul (1924-1994), Viaţa de familie, 
Ed. Evanghelismos, Bucureşti, 2005, pp. 79-82) 


* 

„Naşterea de copii mulţi este mai mult o chestiune de 
jertfă şi mai puţin de mijloace materiale.” 

„Cei căsătoriţi nu trebuie să evite numai nezămisli- 
rea, ci şi programarea copiilor. Să se lase cu încredere în 
mâinile lui Dumnezeu și să considere venirea fiecărui copil 
un mare dar dumnezeiesc.” 


(Părintele Epifanie I. Teodoropulos, Crâmpeie de viață, 
Schitul românesc Lacu, Sf. Munte Athos, 2000, p. 155,157) 


* 


„Ar trebui mai bine să nu se însoare cel care nu dorește 
să facă copii, decât să ajungă ucigaş de copii din pricina 
neînfrânării poftei.” 

(Sf. Clement Alexandrinul) 


2.1.2. Despre familie şi copiii lepădaţi 
Părintele Arsenie Boca 


Astăzi Irod s-a multiplicat; aproape că nu mai există 
familie în care Irod nu-și ucide copiii. Doar puţini copii fu- 
gari mai scapă în viaţă. 

Unde eşti, Maica Domnului, să scapi pe maica omului 
de pofta ucigașă a lui Irod? 

Altă durere pe care o aveţi voi, mamelor, taţilor, sunt 
copiii lepădați. Acesta este un păcat strigător la cer. Este 
uciderea la mijloc şi nu este cu nimic mai ușoară. 

Ascultaţi toți cu luare aminte: sângele lor cere răzbu- 
nare. De asemenea, nu veţi avea mulțumire nici cu ceilalţi, 
ci numai plâns și jale. Răzbunarea sângelui vărsat se face 
fără milă, ori ţi-i ia Dumnezeu și pe ceilalți copii, ori vor 
cere însuși capul mamei. 

Ştiţi bine că aceasta se întâmplă la multe mame (uci- 
gaşe) atunci pe loc. lar aceasta aşa se tocmește, că atâta 

supărare vei avea în casă, că îţi pierzi cumpătul şi uiţi de 
marea milă a lui Dumnezeu, ce o are cu toţi păcătoşii, și se 
apropie diavolul de tine și îţi bagă în cap gândul să-ţi iei 
lumea în cap şi să-ți faci capătul. Acesta este glasul împo- 
triva tuturor celor care fac așa. Mare ispitire pățesc ma- 
mele care fac așa, care au ucis copii. lar dacă vrei să scapi tu 
şi ceilalți copii pe care i-ai făcut, trebuie să pui în loc tot atâ- 
ţia copii, ai altor femei sărace, și să-i botezi, iar dacă nu, ia-i 
şi botezați gata și să îngrijeşti de dânşii ca de copiii tăi, cu 
îmbrăcăminte, cu încălțăminte, făină, bani de şcoală, până 
ce sunt în stare să-și câștige pâinea, și ce scoţi din copiii 
tăi, aceea să iasă și din aceia. lar toate necazurile pe care 
le vei avea în vremea aceasta, fie pentru ei, fie de la ei, să 
le rabzi pe toate, nădăjduind în mila lui Dumnezeu, că îţi 
va ierta păcatul, căci prin răbdare ispăşești păcatul. lar 
milostenia cu osteneală biruie înaintea judecății. 

Acesta este un cuvânt de mângâiere pentru voi, dar 
faceţi întocmai, căci față de Dumnezeu nu te poţi plăti cu 
minciuni. Și-ți va spune diavolul că ai dat destul, numai 
așa, ca să te bage dator, ca să-i fii și lui datornic şi să nu-ţi 
plăteşti față de Dumnezeu datoria. Și să înveţi pe cele ti- 
nere să nu facă și ele așa cum ai făcut tu, pentru că tu ştii 
cu câtă înfrigurare pătimeşti în sufletul tău. 

Vrei copii puţini, nu lăsa pe bărbatul tău să se atingă 
de tine. Însă, ca să puteţi face lucrul acesta, trebuie să vă în- 
frânați cu postul, iar eu zic cu foamea. Căci trupului aces- 
tuia de pe noi nu-i pasă dacă ne bagă în focul iadului. De 
aceea, ar trebui ca nici nouă să nu ne pese de poftele lui, ci 
să le mai ucidem cu postul. 

Te sfătuieşte bărbatul ca să ucizi copiii? Sfatul este al 
unui ucigaș, nu-l asculta, ci mai bine rabdă să fii alungată 
de la casa lui, şi Dumnezeu va vedea osteneala ta şi nu te 
va părăsi, ci te va milui, de vei fi vrednică. 

În toate acestea de până aici se încurcă oamenii care 
nu postesc, căci aceştia sunt izbiţi de toate relele care de 
la stomac încep, iar eu vă spun că şi de la brâu în jos. 

Prin urmare, să vă pocăiţi şi să nu mai păcătuiți. Să 
alergaţi la spovedanie curată și la Sfânta Împărtășanie, căci 
altfel nu vine ocrotirea lui Dumnezeu asupra voastră şi asu- 
pra avutului vostru. Nu uitaţi, însă, căci postul este poarta, 
iar patrafirul este ușa. lar cu acestea vine ocrotirea vie a 
lui Dumnezeu, fără de care nu putem face nimic. 

„Mărturisi-voi asupra mea Domnului fărădelegea mea, 
şi îndată Tu ai ridicat pedeapsa păcatului meu” (Psalmul 
31, 6). Asupra noastră atârnă pedeapsa păcatului și ur- 
mează să-l ispăşim şi să-l scoatem din obicei. „De aceea, 
toată sluga să se roage la vreme, chiar potop de ar veni să 
nu-l poată potopi.” Vedeţi cum trebuie să vă fie aşezământul 
minţii, inimii şi trupului vostru curăţite? Căci Dumnezeu 
nu păzeşte trupul spurcat, inima și mintea cu vicleșug, iar 
dacă ne îndreptăm, zilele se înseninează și ne vom bucura. 

Dacă veţi fi şi împlinitori, nu numai ascultători, se vor 
urni necazurile din loc şi nici eu nu am bătut toaca la ure- 
chile surzilor. Mai sunt încă multe de dezbătut, cu ajutorul 
lui Dumnezeu, dar nu se pot toate dintr-o dată, ci pe rând, 
şi cu cât le veţi auzi (şi le veţi citi) mai des, cu atât le veți 
ține minte mai bine. 


Plata păcatelor părinţilor izbeşte şi-n urmași 


lată ce-i cu relele: ele vin pe capul oamenilor - și uneori 
chiar pe cap - de pe urma păcatelor, ca plată, ca ispăşire și 
ca hotar al păcatelor. Dar durerea cea mai mare, pedeapsa 
cea mai grea, e că plata păcatelor izbește și-n urmași, până 
la al treilea și al patrulea neam. lată ce scrie la „A doua 
Lege” - Deuteronomul (cap. 5, 9-10): „Pedepsesc păcatele 

părinţilor în copii, până la al treilea și până la al patrulea 
neam, al celor ce Mă urăsc pe Mine. Și fac milă până la al 
miilea neam celor ce Mă iubesc pe Mine și păzesc porun- 
cile Mele”. 

Cele mai grele boli sunt bolile de nervi. Mor nervii și te 
trezești slăbănog, tremurând, sau nebun la casa de nebuni. 
Nu e o boală de moarte și, odată instalată, n-are leac. Și cine 
distruge nervii? lată ce ne spun şi doctorii: beţia, desfrâ- 
narea cu bolile ei, mânia și supărările peste măsură. Deci 
feriţi-vă de acestea, că ele omoară milioane de firișoare 
(celule) nervoase, care nu se mai refac în veac. Toate țe- 
suturile se refac, afară de celula nervoasă. 

Un tată pătimaş de aceasta n-are urmași sănătoşi, ba 
şi-n nepoții și strănepoțţii săi se moștenește ceva găunos, 
care la o întâmplare oarecare răbufnește afară. E destul să 
se îmbete un tată o dată, ca să aibă din beţia aceea un 
urmaș cu boala copiilor - epileptic. E destul să-și sperie soția 
o dată, în vremea sarcinii, ca dintr-aceasta să se aleagă un 
copil nenorocit pe toată viaţa. 

Aşa se răzbună păcatele părinţilor în bieţii copii, 
care nu au nicio vină şi niciun viitor. Spun acestea și 
mai am de gând să mai spun, fiindcă prin regiunea aceasta — 
odinioară capitala Daciei - acum se bea cel mai mult ra- 
chiu, de aceea aici sunt cei mai mulți copii bolnavi de 
nervi - deşi oamenii pătimesc şi de alt rău mai mare: nu 
vor să aibă copii; (...). 

Nouă, preoților, lisus nu ne-a dat și darul tămăduirii 
minunate, cum îl avea EI şi cum îl dă la puţini dintre Sfinţi, 
din vreme în vreme; ne-a dat însă un dar mai mare: al ier- 
tării păcatelor! Nu l-a dat îngerilor, dar l-a dat oamenilor. 

Darul iertării păcatelor e mai mare decât darul minu- 
nilor, întrucât priveşte sufletul, pe când minunile privesc, 
de obicei, trupul. O iertare a sufletului, o curăţire a lui, 

uneori e o adevărată înviere din morți, și-i mai de preţ 
aceasta decât a tămădui un picior. 

Fără darul minunilor între oameni ne putem mântui, 
dar fără darul preoţilor, al iertării păcatelor, nimeni nu se 
mântuieşte. Ce n-a dezlegat preotul pe pământ, așa rămâne: 
nedezlegat nici în Cer (Matei 18,18). Și preotul nu te poate 
dezlega dacă tu nu vii să-ți mărturiseşti asupra ta păcatele 
tale. De asemenea, preotul nu te poate dezlega - ca oare- 
cum cu sila - dacă nu-ţi dai însuţi toată silința de a te dez- 
lega de toate năravurile tale rele. 

lertarea păcatelor însemnează și încetarea de a le mai 
face. lertarea păcatelor nu înseamnă să le spovedești mereu 
şi să le iei iarăşi de la capăt, şi iar să le spovedeşti, şi iar să 
le iei de la capăt. Creştinismul mai e şi chestiune de refa- 
cere a voinţei. Preotului îi trebuie bunăvoința voastră ca 
să o facă voinţă, să o facă tărie de caracter, să o facă sim- 
ţire de obraz. 

Oamenii umblă după făcătorii de minuni, fie ei și vră- 
jitori. Dar vă spun că minunea cea mai mare e învierea 
vieţii tale pe temelia ei, lisus Hristos; e încreștinarea vieţii 
tale. Asta-i minunea cea mai mare - „înnoirea vieţii tale” — 
care ne stă cu adevărat la îndemână și ni s-a dat nouă, 
preoților, poruncă: „Înviaţi pe cei morţi!”. După învierea 
ta tânjeşte lisus. Ce însemnează aceasta n-ar putea să ţi-o 
spună nimeni mai bine decât înșiși cei ce au înviat din 
moarte sigură, ca dintr-un vis... 


Oare de unde începe slăbănogirea (paralizia)? 

De la socoteala trufașă a minţii. | se pare ei că e mai 
bine să nu se conducă după Dumnezeu, ci după capul ei, 
după păcat. Şi așa dă omul drept în plata păcatului, ca și 
cum ar da cu oiștea-n gard. 

Tot minte slabă dovedesc și aceia care nu vor să vină 
la ștergerea păcatelor, şi n-au de ce aştepta tămăduirea bo- 
lilor. Ajută doctorii, dar trebuie să-ți curățești întâi sufletul. 

Dacă oamenii şi-ar potrivi purtările după poruncile lui 
Dumnezeu și nu după momeala păcatelor, ar preveni, ar 
ocoli toate pacostele necazurilor, dar aşa, drept în ele 
își sparg capul. Și apoi umblă plângând... Lasă-te, frate, 
condus de un sfat dumnezeiesc, că de nu..., capul care 
n-ascultă... odată se sparge şi nu mai are cine ţi-l lega! 

Oare de ce vin oamenii aşa de în silă la spovedit? 

Fiindcă ştiu că li se cere lepădarea de păcate; or, lor le 
plac păcatele mai mult decât înfrânarea de la ele. 

Nu pot lăsa să nu vă spun că din lăcomia stomacului 
se mai naște și curvia. Despre aerul drăcesc al ei nu se mai 
îndoiește nimeni: acesta-i focul iadului. 

Acum luaţi aminte, căci n-am răgaz să vă spun mai pe 
larg, ci numai ceva, din propriile voastre dureri. Nunta 
într-atât e binecuvântată de Dumnezeu, cât este spre naş- 
tere de fii; încolo, chiar între soții legiuiţi, e desfrânare; şi 
pentru ea vine bătaia lui Dumnezeu pe oameni în fel şi fel 
de chipuri. 

Desfrânarea între soți e pricina pentru care vine vre- 
mea de se bat până li se sparge casa. Pentru nepăzirea 
postului și a sărbătorilor nu se pot înfrâna de la pofta tru- 
pească şi aşa zămislesc copii în zile neîngăduite, peste 
care nu se află darul lui Dumnezeu, ci pedeapsa lui Dum- 
nezeu. Pentru nepăzirea de pofta trupească, pe care au în- 
tipărit-o în ei în vremea celor nouă luni de sarcină, se nasc 
copii îndărătnici, neascultători și fără frică de Dumnezeu. 
Aceştia vor cădea în curvie toţi și mulțumire în viață nu 
vor avea. 

Luaţi aminte, părinţilor, că nu e glumă cu viața copii- 
lor pe care îi aveţi, sau vreţi să-i aveţi: sunteți răspunză- 
tori de ei și de toată viaţa lor, căci cum le-aţi dat-o, așa o 

au! Şi copiii voştri vă vor judeca pe voi, după cum bine ştiţi şi 
bine pățiți. lar când te-or supăra, fii cuminte şi nu-i bles- 
tema, ascultând de diavolul până în sfârșit, ci trage-ţi de 
seamă că ei îți aduc aminte păcatele tale cele nemărturi- 
site şi neispăşite. Roagă-te pentru ei și roagă-te și pentru 
tine - chiar când te-or blestema - să te ierte Dumnezeu. 

Păziţi, despre latura poftirii trupeşti, frica şi cuviința 
creştinească și nu vă amăgiţi de trup, de vreţi să vă bu- 
curați de copiii voştri, iar de nu, așa vor spori relele, încât 
va junghia fiul pe tată-său şi va sugruma fiica pe mamă-sa! 
Scrie în Sfânta Scriptură! Că aşa va fi în vremea din urmă. 

Luaţi, prin urmare, seama și învățați și pe copiii voştri, 
şi curățați-vă de duhul necurat (de diavolul) cu care v-aţi 
deprins a fi. 

Luaţi seama, că dacă vreţi să nu cădeţi din creștinătate 
şi dacă vreţi să biruie chipul lui Dumnezeu în noi, și nu al 
diavolului - prin patimile sale -, luptaţi-vă din răsputeri cu 
arma postului, căci, după cum vedeţi, postul este ucigașul 
patimilor. Pentru că este şi dar de la Dumnezeu, dat tutu- 
ror celor ce luptă lupta cea bună. 

Faceţi începătura aceasta și veţi vedea cum vi se va 
înnoi viaţa şi se va linişti casa. 

Când familia nu va mai fi întemeiată pe Taină, oamenii 
vor fi o turmă de fiare sălbatice, destrăbălate. 

(Părintele Arsenie Boca, Tinerii, familia și copiii născuţi în 
lanţuri, Ed. Credinţa Strămoşească, 2005, pp.113-119, 153-155, 207) 


* 


„O femeie din Ucea de Sus, deși era credincioasă și știa 
că avortul este păcat, a hotărât să avorteze, pentru că avea 
un bărbat care o bătea, era beţiv, era rău. În noaptea de 
după avort, a avut un vis în care Părintele Arsenie (Boca), 
deși nu-l cunoştea, îi spunea: «Ce-ai făcut, Georgeta? Ce-ai 
făcut? Ţine minte: decât să omori, mai bine să mori!» 

După câteva luni, a avut o dorinţă puternică de a-l ve- 
dea pe Părintele Arsenie şi s-a dus la Drăgănescu. Când a 
intrat la el, Părintele i-a spus: «Ce ai făcut, Georgeta? Decât 
să omori, mai bine să mori»." (Pr. Ciprian Negrean) 

„Vedeţi că azi lrod e în fiecare familie. Noi îl judecăm pe 
Irod (și în colinzi) că a omorât copiii, dar îl acceptăm aproape 
în fiecare familie. Ne omorâm singuri copiii prin avorturi 
şi omorâm aleși ai lui Dumnezeu. De aceea neamul nostru 
nu progresează. Când, după Revoluţie, am auzit că ăștia Ii- 
beralizează avorturile, am zis: «Îi gata cu noi!» Am ajuns 
mai rău decât necredincioşii.” (Pr. Petru Vanvulescu) 


(Fragmente extrase din Mărturii din Țara Făgărașului 
despre Părintele Arsenie Boca, Ed. Agaton, Făgăraș, 2004, p. 84) 


2.1.3. Prin avorturi îşi omoară copiii 
Părintele Filotei Zervakos 


Întrucât este nevoie să vă răspund, vă scriu următoa- 
rele: Să-i spuneți acelei perechi, în care bărbatul nu vrea 
copii, iar femeia vrea, că trebuie să se facă voia lui Dumne- 
zeu și nu a diavolului. Dumnezeu a îngăduit căsnicia pen- 
tru facerea de copii şi a binecuvântat-o pe ea; iar diavolul 
ucigător de oameni, când el însuși nu poate omori, îi pune 
pe oameni să omoare. Îi sfătuieşte pe părinţi să-şi ucidă 
copiii în pântece. Soţul care nu vrea copii sau o va pune pe 
femeia lui să plătească doctori pentru a face avort, acela 
nu ascultă de Dumnezeu, ci alege să asculte de diavol și 
devine ucigător nu al străinilor, ci al propriilor lui copii. 

Femeia, când rămâne însărcinată, nu trebuie să-l asculte 
pe bărbatul ei și să facă avort, să devină ucigașă, ci trebuie 
ca, dacă soţul ei o sileşte, să se împotrivească, să meargă 
la preot, la mitropolit şi să ceară ajutor şi, dacă bărbatul ei 
stăruieşte, să se despartă de el. 

La problema aceasta există două soluții. Una este ca, 
dacă nu vor copii, să nu se unească trupește, ci să fie cu- 
minți, înfrânându-se. Aceasta se face prin îngăduință şi ico- 
nomie, numai şi numai pentru a nu deveni ucigași. Dacă 
nu vor această soluţie, în loc să asculte de diavol și să-și 
omoare copiii, să aleagă să se despartă. Dacă au mare cre- 
dință în Dumnezeu, și 20 şi 50 de copii dacă ar dobândi, le 
va purta de grijă Dumnezeu, care hrănește şi păsările ce- 
rului. Să fie cu multă luare-aminte și să facă ceea ce le spun, 
pentru a avea binecuvântarea lui Dumnezeu și pentru a moș- 
teni Împărăția veşnică a Domnului. lar dacă nu vor asculta, 
vor fi părăsiți de Dumnezeu și vor moşteni, dacă între timp 
nu se pocăiesc, împreună cu diavolul, iadul cel veşnic. 

Mă rog ca Dumnezeu să-i lumineze să primească po- 
vaţa mea, căci ascultarea de voia lui Dumnezeu este viață, 
pe când neascultarea este moarte. 


Scrisoare către un doctor, despre avort 


Cunosc bine, dragul meu, ca părinte duhovnicesc ce 
sunt, mergând şi spovedind prin toată țara, un mare păcat 
săvârşit de femeile gravide. La acest păcat sunt părtași şi 
soţii lor, și adulterii și desfrânațţii care le lasă gravide, 
chiar şi doctorii la care aceste femei se duc şi le cer leacuri 
şi intervenții chirurgicale pentru a-i omori pe copiii conce- 
puți în pântecele lor. Nimeni, chiar nici cele mai sălbatice 
fiare ale pădurii, în afară de vipere, nu-și omoară copiii 
nou-născuți, ci îi îngrijeşte cu blândeţe. Doar femeile imo- 
rale săvârşesc această crimă în pântecele lor. 

Așadar, fii atent! Când va veni o asemenea femeie să-ţi 
ceară leacuri sau injecții pentru a-şi omori copiii, s-o po- 
vățuieşti. Să-i spui că lucrul pe care vrea să-l facă este cea 
mai mare fărădelege. 

Fii, aşadar, cu luare-aminte, să nu încuviinţezi să con- 
lucrezi la această nelegiuire, căci te vei face părtaş la o 
crimă. Oricine ar veni la tine, fie regină, fie soție de ministru, 
fie fiica vreunui bogătaș sau a vreunui sărac, s-o povățu- 
ieşti cele de cuviinţă și, dacă insistă, să-i spui: „Înapoia mea, 
satană!”. Şi dacă ţi-ar oferi mii și zeci de mii de lire de aur, 
să-i spui: „Aurul şi argintul tău să piară împreună cu tine”. 
Dar nici să n-o trimiţi la alt doctor sau mamoș care face 
avorturi. Să-i spui că mai bine ar alege să moară decât să facă 
vreun avort, decât să săvârşească o asemenea crimă. 


(http://www.doxologia.ro/autor/parinte-filotei-zervakos) 


2.1.4. Despre familie şi păcatul avortului 


Părintele Cleopa Ilie 


— Ce sfaturi evanghelice daţi părinţilor care nu vor 
să nască copii şi recurg la avorturi și alte practici 
ucigaşe? 

- Cei ce-şi ucid copiii sunt împotriva vieţii create de 
Dumnezeu, împotriva societăţii şi împotriva mântuirii lor. 
Acesta este cel mai greu păcat al creștinului pe pământ. 
Numai printr-o pocăință mare se pot mântui. Toţi bărbaţii 
care îndeamnă pe femeile lor să facă avorturi sunt ucigași și 
toate femeile care fac avorturi, cu voia lor sau a bărbaţilor, 
sunt ucigaşe. Toţi care împiedică naşterea de copii, prin orice 
fel de mijloace, sunt ucigași. Păcatul uciderii întinează pă- 
mântul și aduce osânda lui Dumnezeu (Num. 35, 33-34; Ps. 
105, 33). Dumnezeu priveşte cu mare mânie asupra celui 
ucigaș (Ps. 5, 6; Prov. 6, 16-17; 1. Paral. 22, 8). Dumnezeu 
urmărește cu mânie pe cei ucigași (Ps. 9, 12; Is. 26, 21). 
Dumnezeu se răzbună pe cei ucigași (Deut. 32, 43; lez. 24, 
7-8). Dumnezeu cere sânge pentru sânge (Gen. 9, 5-6). 


42 


Dumnezeu se răzbună pentru sângele slugilor Sale (Deut. 32, 
43; 4 Împ. 9, 7). Femeile care fac desfrânare și îşi omoară 
copiii în pântece, făcând ucidere, să se oprească de la Sfânta 
Împărtășanie, după Sfintele Canoane, până la ieşirea din 
viață (Ancira 21). Femeile care iau medicamente și buruieni 
otrăvitoare şi pierzătoare, precum și cele ce primesc otră- 
vuri omorâtoare de prunci, să se supună canonului de 20 de 
ani al ucigașului (Sinodul al VI-lea Ecumenic, canonul 91). 

Femeia care nu se îngrijește de copilul ei, cu intenţia 
de a muri, sau face avort din neglijență, să primească ca- 
nonul pentru uciderea premeditată (Sfântul loan Pustni- 
cul, canonul 36). „Femeia care va lua ierburi ca să nu nască 
copii, aceea să aibă pocăință cinci ani și să facă 300 de me- 
tanii pe zi. lar de va fi cu voia bărbatului ei, mai rău este. 
Nici biserica să nu-i primească prescura ei, nici prinosul 
de vin până se va pocăi” (P.B.G. - 20). „Femeia, de-și va ucide 
pruncii la naştere de bunăvoie, în toate zilele vieţii ei să se 
pocăiască. Femeia care îşi strică pântecele ca să nu nască 
copii, zece ani să se pocăiască, doi ani să stea în curtea bise- 
ricii, 3 ani să stea lângă ușa bisericii, ascultând Scripturile, 
alți 4 ani să stea cu catehumenii în tinda bisericii (în pro- 
naos), până ce zice diaconul Cei chemați ieșiți... lar un an să 
stea cu credincioşii la liturghie şi apoi să se împărtășească” 
(Indreptarea Legii, 21, p. 245). 


Cel mai mare păcat al credincioşilor căsătoriți este avor- 
tul, uciderea de copii şi al doilea, asemenea acestuia, este 
desfrânarea (adulterul). Îndemn pe toţi credincioșii Bise- 
ricii Ortodoxe să se ferească de aceste două prea mari pă- 
cate, iar dacă le-au făcut, cu voie sau fără voie, să se măr- 
turisească la duhovnic cu mare căință, să primească canon 
cu căință pentru ele și așa, cu mila lui Dumnezeu, să-și 
mântuiască sufletele lor. 

Să-L rugăm pe Mântuitorul Hristos, Care S-a făcut prunc 
pentru noi, să păzească casele credincioşilor noştri și pă- 
mântul românesc de aceste două prea cumplite păcate stri- 
gătoare la cer, care aduc mânia Domnului peste noi toţi și 
osândă veşnică. 


- Se poate spera într-o echilibrare creştină a fa- 
miliei pe viitor, şi în ce condiţii anume? 

- Mai întâi de toate, pentru a ajunge oamenii la cele ce 
întrebaţi, trebuie ca toţi să aibă credinţă în Dumnezeu și 
frică de EI. Apoi, să trăiască în cumpătare și înfrânare (1 Cor. 
7, 31; Tit 2, 12). Frica de Dumnezeu şi cumpătarea sunt 
obligatorii, atât slujitorilor, cât și creștinilor (1 Tim. 3, 23; 
Tit 1, 7; 1 Tim. 3, 11). Apoi tinerilor (Tit 2, 6), bătrânilor 
(Tit 2, 3) şi tuturor credincioşilor, bărbaţi și femei (1 Tes. 
5, 6-8; Gal. 5, 22; 2 Petru 1, 6). Frica de Dumnezeu se naște 
în om din credința în Dumnezeu, după cum arată Sfântul 
Maxim Mărturisitorul, zicând: „Cel ce crede în Domnul se 
teme de chinuri; cel ce se teme de chinuri se înfrânează de 
la patimi și rabdă necazurile; cel ce rabdă necazurile va 
avea nădejde în Dumnezeu; iar cu nădejdea în Dumnezeu 
se dezlipeşte mintea de toată împătimirea celor pămân- 
teşti. În sfârşit, mintea desfăcută de acestea va avea iubirea 
către Dumnezeu” (Filocalia, vol. II, p. 32). Bine a zis unul 
din sfinţi, că toată fapta bună începe de la frica lui Dumne- 
zeu şi se termină la dragostea de Dumnezeu (Sfântul Isaac 
Sirul, Cuvântul 1). 

Aşadar, se poate spera într-o echilibrare creştină a fami- 
liei numai atunci când creştinii vor avea credinţă dreaptă în 
Dumnezeu, frică de Dumnezeu și, mai presus de toate, dra- 
gostea de Dumnezeu și de aproapele. Atunci vor asculta 
de Evanghelie și vor avea milă de sufletele lor și ale co- 


piilor lor. 
(Protos. Ioanichie Bălan, 
Convorbiri duhovnicești, 1988, pp. 480-482) 

2.1.5. Destinul talanţilor 


Ierom. Arsenie Boca 


Dacă rămânem înţeleşi despre faptul că în fiecare ins 
ce vine în lume, Dumnezeu ascunde un gând al Său, un plan 
pe care-l urmărește între oameni, și, potrivit cu el, tocmi- 
rea celui ce vine capătă însușirile de a-l putea îndeplini, ne 
aflăm în raza unei mari taine. 

Dumnezeu ocârmuieşte lucrurile în multe feluri. Dintre 
aceste multe feluri alegem două spre tălmăcire: cârmuirea 
cea peste știrea şi putinţa minții omeneşti, cârmuirea prin 
simpla atotputernicie a voinţei Sale. lar a doua e ocârmui- 
rea la care leagă și slujirea omenească; ocârmuirea atâr- 
nătoare de om, iubitoare de om, hotărâtoare de om. Adică 
libertatea lui Dumnezeu făcută, din iubire, atârnătoare de 
libertatea omului. 

Astfel de libertate însă nu are decât dreptul, fiindcă el 
a câștigat iubirea lui Dumnezeu. Păcătosul e rob păcatului, 
n-are voință liberă. Ceea ce i se pare lui libertate, e un deze- 
chilibru în creațiunea lui Dumnezeu. Drept aceea, pe când 
dreptul cunoaște un Dumnezeu personal, plin de iubire și 
apropiat oamenilor, păcătosul simte un Dumnezeu aspru, 
ascuns, ameninţător, atotputernic şi tare departe. Dar sunt 
păcătoși cu totul vrăjmași lui Dumnezeu, care nici nu îngă- 
duie să li se zică păcătoşi. Aceștia nu sunt împreună lu- 
crători cu Dumnezeu. Peste lucrul lor trebuie să vină co- 
recturi divine. Aşa se face că simțim un Dumnezeu atotputer- 
nic, care restabilește, peste voințele oamenilor, echilibrul 
creației şi echilibrul vieţii, stricat de fărădelegile oamenilor. 
Acţiunea aceasta a lui Dumnezeu, prin care constrânge fap- 
tele oamenilor cu urmările lor, o numim ispășire. Ispăşirea 
e un chip de veghe a lui Dumnezeu în destinul insului și în 
destinul neamurilor. Dar cu toate că răul se pedepseşte prin 

sine însuși, iubirea divină dă totuşi putință de ieșire din 
înfundătura răutăţii ce se pedepseşte pe sine însăși: de se 
va găsi cineva să stea bun pentru fraţii săi înaintea lui 
Dumnezeu. 

Aceștia, prevăzuţi de Dumnezeu cu slujba aceasta încă 
mai înainte de-a se naște (Galateni 1, 15; leremia 1,5) şi 
trimişi să o împlinească, sunt slugile Sale, cărora le-a dat 
avuţia Sa pe mână. 


Luca 19: 

12. Un om de neam mare (lisus) s-a dus într-o ţară 
îndepărtată ca să-şi ia întărire crăiască și să se înapoieze 
(A doua venire ca împărat şi Judecător). 

13. Și a chemat pe zece robi ai săi şi le-a datzece 
talanți şi a zis către ei: Neguţătoriți cu ei până vin. 

14. Dar cetăţenii lui aveau ură pe el, şi au trimis solie 
în urma lui, zicând: Nu vrem ca acesta să fie crai peste noi. 

15. Când a venit înapoi, după multă vreme (Matei 25, 
19), cu întărire de crai, a poruncit să-i cheme pe acei robi 
cărora le dăduse banii, ca să afle cine ce neguțătorie a făcut. 

Talanţii sunt talentele: înzestrări cu daruri, misiuni, 
slujbe duhovnicești și slujiri cetățenești; meșteșugul artelor; 
meșteșugul științei, a oricărei ştiinţe, darul chivernisirii 
avuţiei; pe scurt valorile culturii: valoarea morală, politică, 
teoretică (ştiinţa), estetică, economică şi religioasă (Tudor 
Vianu, op. cit., p. 30). lar slujitorii sunt oamenii înzestrați 
cu toate aceste valori sau talente. 

Și fără vorbă, s-ar pricepe, din felul cum e pusă pro- 
blema, că toate valorile, talentele, ar trebui să se negusto- 
rească între oameni, în favoarea lui Dumnezeu, căci precum 
este o ierarhie a valorilor, tot așa este un Ierarh al lor. 

Dar, zice parabola, că unii din talentaţi, n-au vrut să-l 
recunoască de stăpân, 80% au făcut rebeliune împotriva 
Stăpânului averii. 

Aceștia sunt cei ce socotesc că sunt ale lor darurile date 
de Dumnezeu. Ei se umflă cu părerea de sine, își afumă 
mintea cu mândria şi scot afară pe Dumnezeu din negus- 
toria lor. Toată truda lor e egală cu îngroparea talantului în 
pământ. A nu lucra cu valorile, în sensul în care le-a rostuit 
Dumnezeu, înseamnă a ieşi din ierarhie și a face anarhie. 
Deci 20% petrec în ierarhie și 80% în anarhie: exact situația 
a 20 de oi în mijlocul a 80 de lupi. 

Dar minunea lui Dumnezeu e că oile biruie lupii! Avem 
mărturie istoria creștinismului. Când puterii politice, în 
persoana împăratului din Roma sau Bizanţ, i se suia mân- 
dria luciferică la minte, pretindea poporului, nu numai 
supunere, ci și închinare. Se făcea pe sine zeu, îşi comanda 
statuie, o ducea la Panteon și cerea lumii închinare. 

Creștinii însă nu se închinau la idoli. 

Zeul împărat se ciocnea astfel de Dumnezeul creştinilor, 
şi, fiindcă nu-L putea înlătura din cale, ucidea pe creştini 
fără judecată, îi ardea de vii, îi răstignea pe cruce; creş- 
tinii, fără să aibă vreo vină, cu răbdarea lor, scoteau din 
minţi pe zeul mincinos. Se întâmpla vreo nenorocire? Creş- 
tinii sunt de vină! Nu plouă, creștinii sunt de vină; ieşeau 
apele, creștinii sunt de vină; încolțeau barbarii imperiul, 
creştinii sunt de vină, - creştinii la lei)... 

lată valorile în conflict, puterea politică, umflată de 
trufie, înfigând ghearele în grumazul smereniei, și totuși, 
s-a văzut trufia căzând frântă în faţa smereniei. 

Pavel învăța pe creștini: „Supuneţi-vă stăpânirii, căci 
nu este stăpânire, fără numai de la Dumnezeu; iar cele ce 
sunt: de Dumnezeu sunt rânduite” (Romani 13, 1). 

Năravul ghearelor e cu rădăcini bătrâne. În istoria Egip- 
tului, câtă vreme faraonii respectau religia, dinastiile lor 
dăinuiau multe mii de ani. De îndată ce şi-au ridicat mâna 
asupra preoților, s-a isprăvit cu ei; templele şi-au închis 


47 


luminile ştiinţei, piramidele au rămas monumente ale morții 
şi dinastiile s-au stins. Unul dintre faraoni sfârșește cu 
toată oastea în fundul Mării Roşii (leșire 14, 28). 

Dezechilibrul mintal al trufiei a contaminat aproape 
toate valorile și le-a pus în conflict. În valoarea politică trufia 
stârneşte tirania, terorismul, dictatura; în religie, inchiziţia, 
despotismul, protestantismul; în știință şi economie, mate- 
rialismul; în artă, senzualismul; în toate a băgat anarhia față 
de Dumnezeu, lerarhul lor de drept. Deci, ce vor zice, când 
li se va cere socoteală? 


Iconomii Tainelor. Vederea prin văl 


Să nu se creadă îngust, că dreptul apare numai în religie. 
Dreptul poate să se arate în oricare dintre valorile sau ta- 
lanţii lui Dumnezeu. Dacă însă abia apare în religie, asta se 
datorește faptului că numai aci se mai știe ceva despre 
atârnarea omului de Dumnezeu. Deci purtătorul oricărei 
valori, dacă va ajunge la cunoştinţa atârnării sale de Dum- 
nezeu, va ajunge drept. 

Dreptul e omul lui Dumnezeu, ori de poartă slujba preo- 
tului, ori pe-a împăratului, ori pe-a învățatului, ori pe-a 
artistului, ori pe-a vistiernicului,ori pe-a bogatului ori pe- 
a săracului. Un singur lucru i se cere pentru aceasta: să se 
cunoască pe sine ca avându-și obârşia spirituală și toată 
înzestrarea de la Dumnezeu. Sunt mulți drepţi care nici nu 
ştiu despre ei că sunt drepți. Pentru ei neştiința e o mare 
acoperire de primejdii, şi anume, primejdia căderii în mân- 
drie a celor conştienţi de virtutea lor. În sfânta lor neştiință 
ei sunt simpli ca florile, nu știu nimic despre frumuseţea lor. 

Pentru cei ce însă au o răspundere între oameni, e ne- 
apărat de trebuință să-şi cunoască atârnarea lor de Dumne- 
zeu şi Lui să-l întoarcă cinstea și slujba, pe care le au între 
oameni. 

Tot ceea ce împiedică această situație normală e vălul de 
pe minte, e zidul, despărțitor de Dumnezeu, al păcatului. 

Dumnezeu pe toţi îi trimite înzestrați și în stare să fie 
drepți. Dar, trecând ei prin poarta naşterii pământeşti, iau 
în spate poveri părintești, care-i spetesc şi-i încovoaie spre 
pământ. Pe urmă, slăbiți de osteneala vieții și de mediul 
înconjurător, greu se vor decide să reprezinte cauza lui 
Dumnezeu. 

„Înainte de-a te urzi în pântece... te-am sfinţit și te-am 
rânduit prooroc pentru popoare"; zice Dumnezeu lui leremia 
(leremia 1, 5), care se cam lepăda de slujba de prooroc. 

lona s-a lepădat mult şi bine, Petru s-a lepădat; împă- 
rați s-au lepădat, preoţi s-au lepădat. Se vede că e un risc al 
vieții de-a ţine de Dumnezeu. E o ciudată rușine de oameni 
în a te face mai bun. lar îndrăzneala de-a sluji lui Dumne- 
zeu și a-i îndemna și pe ei să-l slujească de cele mai multe 
ori, te pune în primejdie, cu oamenii. E frica oii de lup. Dar 
dacă şi lisus s-ar fi înfricoșat de oameni şi de iad, ce s-ar fi 
ales de mântuirea noastră? Taina lui lisus era că în trupul 
Lui se ascundea Dumnezeu; iar taina noastră, a creștinilor, e 
că în făptura noastră se ascunde Hristos. Aci e minunea că 
oile biruie lupii, oricât de mare le-ar fi haita. Spre a vedea 
cu ochii o minune ca aceasta, nu e decât o singură cale de 
urmat: viața curată - potrivită cu firea - care ajută și oame- 
nilor, şi-l ajută şi lui Dumnezeu, ca să ne poată ajuta. Nu-i 
alt chip obişnuit de-a surpa zidul și de-a subția vălul ce 
desparte pe oameni de Dumnezeu şi bagă haosul în zidire. 

Căci păcatul desfrâului si a toată fărădelegea întârzie sau 
face cu neputinţă arătarea și desăvârşirea vieţii lui Hristos 
în noi. Că numai de se va arăta viaţa lui Hristos în noi, vom 
cunoaște ținta spre care trebuie să tindem și ne vom înţe- 
lege rostul pe pământ. 

În copiii veniţi dintr-o vieţuire curată a căsătoriei, pre- 
cumpănesc înclinările bune și nu-i biruie împrejurările rele 
ale mediului ce eventual l-ar găsi și, poate că, chiar împo- 
triva acestui mediu sunt rânduiţi. Ei sunt de mici mai stră- 
vezii pentru Dumnezeu și prin aceasta se vede că au che- 
mare să-l fie ucenici, iar, dacă vremea le-o va cere, Îi vor fi 
şi mucenici. 

Un bărbat de știință, care mărturiseşte în mediul său 
pe Dumnezeu, adeseori e mucenic; un conducător de nea- 
muri, dacă se declară atârnător de Dumnezeu, de asemenea 
e mucenic, ca şi cum atârnarea de Dumnezeu ar fi o mare 
slăbiciune și vinovăţie. Și aşa pățesc pe rând toţi dăruiţii 
lui Dumnezeu când nu se învoiesc la sfatul lumii. 

Cu cât „vălul” ţesut din păcate şi așternut peste ochiul 
conştiinţei e mai subţire, cu atât cei dăruiţi află mai re- 
pede cine sunt şi ce trimitere au de la Dumnezeu. lisus, ca 
om adevărat, n-avea nici un văl despărțitor, încât la 12 ani 
spunea dreptului Iosif și Sfintei Fecioare, cu aerul cel mai 
natural cu putinţă: „N-ați știut că în casa Tatălui Meu mi se 
cade să fiu?” Era în templul din lerusalim, înconjurat de 
bogoslovii legii vechi, întrebându-i şi răspunzându-le din 
Scripturi. 

Deci sfinții, drepţii prin excelenţă, pe măsura credinţei 
şi a curăției lor moştenită din părinți și sporită cu propria 
lor osteneală, sunt o cuvântare vie, pentru că au într-înșii 
pe Dumnezeu-Cuvântul Cel ce strigă printr-înşii voia Sa 
către ceilalţi oameni. În jurul acestora se întăreşte și se în- 
tinde credința, și mulți se mântuiesc. Prin ei se potoleşte 
anarhia, prin ei se restabilește echilibrul şi armonia şi prin ei 
şi ceilalți întrevăd pe Dumnezeu. Sfinţenia e tocmai aceas- 
tă transparenţă a lui Dumnezeu în făptura Sa, prietenia 

aceea de mare cuviință a sufletului cu Tatăl său - singura 
situație normală şi de la sine înțeleasă a omului şi a 
oamenilor. 


(leromonah Arsenie Boca - Cărarea Împărăției, 
Ed. Sfintei Episcopii Ortodoxe Române a Aradului, 
1995, pp. 278-283) 


2.2. Viziunea medicilor asupra avortului 


Doctorul V. Luca: „Se înţelege prin avort întreruperea 
intempestivă a sarcinii, spontană sau provocată, înainte ca 
produsul de concepţie să se poată adapta condiţiilor de 
viață extrauterină, pentru supraviețuirea sa. Limita inferi- 
oară, însă, a vârstei sarcinii, corespunzătoare viabilității 
fetale, este imprecisă”. El continuă: „Nu există discuție asu- 
pra momentului acestei întreruperi: la începutul sarcinii 
sau în stadiile mai avansate. Inviolabilitatea embrionului 
uman este un principiu etern al tuturor țărilor avansate.” 


(Dr. Christa Todea-Gross, Îndrumarul medical și creștin 
despre viaţă al Federaţiei Organizaţiilor Ortodoxe, 
Editura Renașterea, Cluj Napoca, 2008, p. 203) 


În apărarea acestui principiu, la începutul secolului nos- 
tru, profesorul Prenant, inițiatorul endocrinologiei sexuale, 
spunea: „Embrionul se formează, dacă nu chiar se animă, 
din momentul în care două nuclee, masculin și feminin, se 
unesc pentru a-i da naștere. Din acest moment orice prac- 
tică nu mai este anticoncepțională ci postconcepțională: 
orice profilaxie devine atunci un mic asasinat, motivat de 
micimea victimei, simplă celulă la început, o masă celulară 
microscopică ulterior”. 

EI continuă: „Acest asasinat este cu atât mai grav, cu cât 
este premeditat şi victima luată prin surprindere, mai odios 
decât un altul pentru că victima este lovită în întuneric și 
pentru că ea nu poate scoate nici chiar un strigăt, un plân- 
set, pentru a-și apăra dreptul său la existenţă, de a im- 
plora milă de la mama care îl omoară”. 

Profesorul Doleris spunea: „De la practica anticoncep- 
țională la suprimarea unei sarcini incipiente este o pantă 
fatală, irezistibilă”, iar Mina Minovici arată că „o propagandă 
anticoncepțională, prin repercusiune, este o propagandă 
criminală în favoarea avortului, atunci când dau greș mij- 
loacele întrebuințate pentru împiedicarea impregnării”. 


(Dr. Christa Todea-Gross, Îndrumarul medical și creştin despre 
viață al Federaţiei Organizaţiilor Ortodoxe, Editura Renașterea, 
Cluj Napoca, 2008, p. 215) 


Doctorul Todea-Gross Christa definește avortul chirur- 
gical ca fiind o operaţie, dar nu este una obișnuită, pe „câmp 
deschis”, ci este o operaţie oarbă, bazată pe o tehnică spe- 
cială. Tocmai din acest motiv medicul nu vede și nu poate 
urmări cu ochii ceea ce efectuează cu mâna, se pot întâm- 
pla incidente, adică există pericolul perforării uterului cu 
aparatura folosită sau pot rămâne în uter resturi, atât pla- 
centare, cât și ale embrionului, care provoacă nu rareori 
infecţii uterine şi duc apoi la cicatrici şi sterilitate (adică 
imposibilitatea de a mai menţine o viitoare sarcină). Dar 
cel mai mare pericol este moartea mamei, datorată unei 
rupturi uterine, urmată de o hemoragie masivă, care duce 
la şoc hemoragic şi deces, sau a unei infecţii grave - sep- 
ticemie —, care de asemenea este frecvent o cauză de deces. 

2.2.1. Despre avort 
Prof. Dr. Nicolae Paulescu 


Zămislirea se face în momentul întâlnirii celor două ce- 
lule sexuale, a căror unire formează oul fecundat. În acel 
moment, Dumnezeu trimite Sufletul, adică artistul incom- 
parabil care, supunându-se poruncii divine, se pune imediat 
pe lucru, ca să-și construiască trupul în care va viețui... Ei 
bine, acest Suflet - ce iese desăvârșit din mâinile Creato- 
rului - e asasinat de propria lui mamă! Și această grozavă 
nelegiuire este apanajul dat de Satana mamelor omenești. 
Nu veţi găsi o fiară, oricât de sălbatică și oricât de feroce 
v-aţi închipui-o, care să fie în stare să calce ordinul lui Dum- 
nezeu și să-și distrugă progenitura. 


(N. Paulescu, Cele patru patimi și remediile lor, 
București, 1921, p. 12) 


2.2.2. Constatările unui medic ginecolog- 
psiholog de-a lungul a 33 de ani de practică 
- Tove Ross Niklassen MD (Danemarca) 


Este un fapt binecunoscut: o naştere normală, fireas- 
că, nu produce nici depresii, nici psihoze. În primele luni 
de sarcină, spectrul hormonal obișnuit suferă modificări 
importante. Desigur, schimbările au ecou atât fizic, cât și 
psihic, iar dacă sarcina este purtată până la capăt, toate aces- 
tea pregătesc mama și fetusul pentru separarea finală. 
Este evident că o ruptură abruptă, deci într-un moment în 
care evoluția hormonală se află pe parcurs, trebuie să în- 
semne un șoc pentru trup și pentru suflet. 

Chiar şi reacția de avort spontan, neintenționat, în caz 
de boală, accident sau nașterea unui copil mort constituie 

o traumă. lar experiența avortului provocat este traumatică 
pentru femeie, chiar dacă este o acțiune voluntar aleasă. 
Mai mult, săvârşirea ei în deplină libertate de alegere poate 
deveni o cauză foarte puternică pentru regrete ulterioare. 
Nu ai pe cine învinui, şi femeia se află singură cu ea însăși 
în fața acestei situaţii. Este o decizie dură într-un moment 
crucial. 


Cazuri individuale 


1. O femeie pe care am cunoscut-o timp de 20 de ani. 
În toţi aceşti ani a fost căsătorită cu același soț. Pe când 
avea 20 de ani, a suferit două avorturi. La scurt timp după 
aceea, a rămas însărcinată şi a avut o naştere prematură. 
Copilul nu s-a născut viu. Această femeie nu a mai avut 
niciodată copii. Suferea de multe obsesii și am avut nume- 
roase şi îndelungate convorbiri şi la cabinet, şi acasă la ea. 
Lua periodic tranchilizante şi somnifere, din cauza insom- 
niei. Nevrozele și crizele de depresie au continuat toată 
viața. Atât ea, cât şi soțul ei sufereau cumplit pentru că nu 
aveau copii, şi ea însăşi a plătit un preţ psihic foarte ridicat. 


2. O femeie a avut trei copii la vârstele de 25, 29 și 32 de 
ani. Doi ani după ultima naștere a rămas din nou gravidă. 
Soţul şi medicul au considerat, de comun acord, că nu va 
putea suporta o nouă sarcină. Cu mari şovăieli, a acceptat 
avortul. În momentul respectiv avea o slujbă bună, de ase- 
menea şi soțul. La scurt timp după avort, a apărut o stare 
continuă de anxietate. A încetat să mai lucreze, suferea 
ocazional de crize de depresie şi activitate febrilă. Se te- 
mea să stea singură, nu mai pleca de acasă, nu îndrăznea 
să meargă cu autobuzul, nu mai voia să se îmbrace cu 
haine de zi. Prezenta multe tulburări somatice, astfel încât 

era speriată că este foarte bolnavă. Dar nu s-a putut diag- 
nostica nimic, deşi ea se supunea la nenumărate exami- 
nări. Îndrumată la un psihiatru, nu a primit tratament medi- 
camentos și nici nu a simţit nevoia să ceară așa ceva nicio- 
dată. Câţiva ani mai târziu, am întrebat-o care ar fi, după 
părerea ei, cauza tulburărilor. A răspuns imediat: „Avortul. 
Știam că nu aș fi putut să nasc încă un copil, dar nu am 
putut niciodată să-mi revin după pierderea lui şi să mă 
împac cu situaţia”. A fost uşor să i se extragă copilașul din 
uter, dar era foarte greu să i-l scoată din minte. În anii 
următori a revenit la mine iar și iar, cu o stare patologică 
profundă. Nu s-a mai restabilit niciodată în urma traumei 
şi a plătit cu o nevroză pe viaţă. 


3. O femeie în vârstă de 29 de ani a rămas însărcinată 
în urma relaţiei cu un bărbat cu care s-a şi căsătorit un an 
mai târziu. A suferit un avort la cerere și la cinci zile după 
intervenţie a mers pentru prima oară la un psihiatru. Trei 
şi cinci ani mai târziu a avut doi copii de la soţul său, dara 
rămas cu o suferință de tip nevroză anxioasă, cu obsesii și 
un sentiment patologic de vinovăţie după avort. Avea lungi 
perioade de depresie. De câteva ori a stăpânit-o ideea sinu- 
ciderii şi mi-a cerut ocazional să o trimit la un psihiatru 
pentru supraveghere. Îi era frică să stea singură (soţul lip- 
sea adesea pe perioade mai lungi, din motive de serviciu). 
Se temea să stea singură cu copiii, ca să nu ajungă să se com- 
porte violent cu ei. A fost internată la spital. Are convin- 
gerea că starea ei psihică este o urmare a avortului. 


4. O femeie de 26 de ani. Avusese prima sarcină la 16 ani. 
Părinţii și doctorul insistaseră pentru un avort la cerere. 
După intervenție, a avut probleme psihice pentru prima 
dată, apoi, la puţin timp după aceea, a urmat o încercare 
de sinucidere. Mi-a povestit că locuia în aceeaşi cameră cu 

o prietenă care avea şi ea probleme după un avort şi acum 
se află internată într-o clinică de psihiatrie. Avea un for- 
midabil sentiment de vinovăție şi nu-și putea ierta ce fă- 
cuse. În prezent apelează la ajutorul unui psihiatru. 


Consecințe psihice ale avortului provocat 


Simptome psihologice nespecifice. Simptomele psi- 
hologice nespecifice sunt simțământul de vinovăţie, un com- 
plex de inferioritate, o modificare a respectului de sine. Se 
poate instala o senzaţie de neajutorare, o absenţă a senti- 
mentului fericirii, o atitudine rezervată, evitarea societății 
oamenilor. O femeie îmi spunea că după un avort poate fi 
foarte dificil să iei o decizie. În anii de după avort persistă 
adesea regretul pentru fapta comisă, sentimentul unei pier- 
deri, simţi o mâhnire de care nu te poţi debarasa. Dar se 
pot ivi şi sentimente de răzbunare sau ură față de cei care 
au influențat luarea deciziei. Durerea provocată bunicilor 
poate fi o problemă și o încordare suplimentară. O femeie 
remarca faptul că devenise mult mai suspicioasă față de 
ceilalți. Altele vorbeau de o schimbare de atitudine față de 
ceilalți copii - un fel de cinism. Se pot instala tulburări ale 
somnului și/sau coşmaruri. Unele dintre femei menționează 
că înainte de avort nu avuseseră niciodată coșmaruri. Multe 
femei suferă de anorexie, bulimie și, bineînţeles, o creștere a 
consumului a tot felul de medicamente, droguri și alcool. 

Voi încheia descrierea simptomelor psihologice nespe- 
cifice cu o serie de declaraţii care au intervenit spontan în 
cursul unor convorbiri avute după o întrerupere de sarcină: 

„Naşterea a fost o nimica toată în comparaţie cu avor- 
tul. Dacă aş fi știut, mai bine aș fi lăsat copilul să se nască 
şi l-aş fi cedat eventual spre adopție.” 

„Am un sentiment foarte supărător, neplăcut, când mă 
gândesc la avort. Ceva s-a schimbat în capul meu.” 

La doi ani după o întrerupere de sarcină, o femeie de- 
clara despre o altă sarcină: „De data aceasta voi spune co- 
pilului bine ai venit! Îţi trebuie cel puţin cinci luni ca să-ți 
închei socotelile cu un avort şi să-l lași cumva în urma ta”. 

„De la avort, parcă fug de toţi și de toate.” 

„Este exclus, nu mai fac avort niciodată. Este prea greu 
să te mai târăști prin viață după aceea.” 

„De la avort încoace nu am mai fost eu însămi.” 


Anxietatea. O situație general valabilă, pe care am con- 
statat-o în multe cazuri, este starea de anxietate, atât în cazul 
procesului decizional, cât și imediat după luarea hotărârii, 
dar şi mult mai târziu. Femeia gravidă, care vrea să avor- 
teze se află în următoarea postură riscantă: e pe cale de a 
părăsi o situaţie normală, sigură, pentru a intra în alta. Între 
ele se întinde zona incertitudinii și insecurităţii. Este su- 
pusă astfel unui grad mai mult sau mai puţin înalt de 
anxietate. Dacă mintea ajunge profund divizată, se ajunge 
la apariția și dezvoltarea unui serios complex de anxietate. 
Acesta este expresia tensiunii la care suntem supuși când 
ne confruntăm cu obligaţia de a lua o decizie. Suntem con- 
strânşi să renunțăm la liniștea mentală de care ne bucu- 
răm, pentru a ne găsi un alt tip de securitate - iar dacă fa- 
cem o alegere greșită (față de dorinţele noastre), vom 
avea de suportat in mod inevitabil anumite consecinţe. 
Aceasta ar fi anxietatea, nehotărârea în care te afli înainte 
de a găsi altă stare și ceva nou de care să te agăți. 


Vinovăţia. Această vinovăţie este o expresie a respon- 
sabilităţii pentru propriile acțiuni. Legalizarea avortului 
nu desființează vinovăția. Ea ne poate roade mulţi ani după 
aceea. Simțământul de vinovăţie este rareori exprimat direct, 

deschis, cel mai adesea contribuie la o atmosferă de supra- 
tensiune între soţi sau creează conflicte interioare, mai de- 
vreme sau mai târziu. Multor psihiatri le este cât se poate 
de familiar complexul de vinovăţie de după avort. Vinovăţia 
pentru o viață care nu s-a transformat în realitate. 

Cea mai bună explicaţie consider că ar fi instinctul natu- 
ral de maternitate, instinct pe care-l trăieşte femeia atunci 
când simte și ştie de o viaţă ce creşte în ea. Sentimentul 
firesc este de a proteja și de a avea grijă de noua viaţă - da- 
torii instinctive. Dar ulterior, ea decide să o nimicească! 
Sentimentul de vinovăţie nu va putea fi evitat! Nici la nivel 
conştient, nici la nivel inconștient. 

Acești factori pot produce probleme mintale, iar aces- 
tea vor sta ulterior în spatele multor boli grave. 

Scopul acestui eseu este de a arăta că un avort nu este 
ceva atât de simplu și comod, cum ne este adesea prezentat. 

Cauza acestei situații ar putea fi faptul că o astfel de 
operație este total diferită de toate celelalte operații: 
ESTE 100% LETALĂ. Se sfârşeşte în toate cazurile cu moar- 
tea. Ceea ce se face nu se mai poate desface, nu există cale 
de întoarcere - pentru persoana care face acest pas, conse- 
cințele sunt mult mai mari și mai drastice decât ne putem 
imagina. Costul ce trebuie plătit poate să apară imediat 
după operaţie sau mai târziu, iar consecinţele pot atinge 
câteodată niște proporții cum nu şi le-ar fi putut închipui 
nimeni din familie. 

Mesajul principal al acestui articol este acela că avor- 
tul la cerere este o povară grea, un stres foarte serios, dar 
neidentificat, nedescoperit şi netratat în multe cazuri. 


(din „New Exchange of the World Federation of Doctors 
who respect Human Life”, nr. 113/1999) 

2.2.3. Deviaţii psihice după avort 
Dr. Dmitri Aleksandrovici Avdeev 


Întrebare: Se observă la femei deviații psihice după 
avorturi? 

Avortul este uciderea pruncului în pântecele mamei. 
Ce credeţi, poate un om în care s-a păstrat măcar o urmă 
de conștiință să nu cunoască remușcări ? 

Ca medic, am deseori prilejul să constat tulburări psi- 
hice apărute la femei în urma avorturilor. lată acuzele 
tipice ale acestui tip de paciente: sentiment de pustietate 
lăuntrică, tristeţe, coşmaruri (adeseori femeia vede chinu- 
rile copilului ucis în pântece), conflicte și neorânduieli fa- 
miliale. Îmi amintesc o pacientă la care, în urma avortului, 
se formase un complex de fobie persistent, care a durat 
mai mult de zece ani. 

În calitate de creștin-ortodox și de medic, nu cred că este 
posibil să se înceapă tratamentul acestor tulburări psihice 
fără să i se fi arătat femeii în cauză că a săvârșit un păcat 
greu, a cărui consecință nemijlocită este boala sufletească. 
Aceasta nu este altceva decât chin al conştiinţei: ca atare, 
principalul tratament trebuie să fie POCĂINȚA. 

Doar pocăinţa și hotărârea de a nu mai săvârşi nicio- 
dată acest păcat greu poate să atragă harul lui Dumnezeu 
şi să vindece rana din suflet. 


(Dr. Dmitri Aleksandrovici Avdeev, 
Când sufletul este bolnav, Editura Sophia) 


2.2.4. Efectele devastatoare ale avortului 


Dr. Konstantin V. Zorin 


Marina, o tânără cu suflet sensibil și vulnerabil, a reușit, 
cu prețul unor sforțări extraordinare, să primească un loc 

de muncă prestigios şi bine plătit. Nu după multă vreme, 
Marina a rămas gravidă. Totul ar fi fost bine, numai că 
momentul „nu era potrivit”...Prietenele, colegii, părinţii au 
insistat ca ea să facă avort. „Mai așteaptă, sfătuiau ei, o să 
faci mai târziu copil.” Marina șovăia. După asemenea con- 
vorbiri o apăsa foarte mult sentimentul neplăcut al unei 
inexplicabile anxietăţi și vinovăţii, senzația tulbure a unui 
pericol ce se apropie. Ca și cum un înger ar fi făcut apel la 
inima ei. 

Au precumpănit însă interesele materiale și conside- 
rentele legate de carieră. Ce credeţi că s-a întâmplat? 
Operația a fost făcută nu în cel mai corect mod cu putinţă: 
a survenit o infecție. Marina s-a trezit victimă a propriului 
avort - a propriului păcat de moarte! A fost zdrobită 
psihic, moral. A apărut stresul post-avort - suferinţe su- 
fleteşti foarte intense, datorate mustrărilor de conștiință. 
Munca a început să nu-i mai aducă nicio bucurie. 

Cauzele de profunzime ale stresului post-avort sunt 
dezechilibrul hormonal și criza de personalitate. Deose- 
birea biologică fundamentală dintre bărbat și femeie este 
legată de naștere. Conceperea, purtarea și nașterea copilului 
sunt etape indispensabile în realizarea puternicului instinct 
biologic al perpetuării speciei. După fecundare, toate for- 
țele organismului feminin sunt direcționate, în mod normal, 
către susținerea vieții produsului de concepție. Se modi- 
fică nivelul hormonilor, mersul, dispoziția, viziunea asupra 
lumii... Aici funcționează dominanta gravidității. Acesteia i 
se supun toate: de la reacţiile biochimice și fiziologice până 
la activităţile subconștiente și conștiente. 

lar avortul provocat, curmând dezvoltarea produsului 
de concepție, smulge din rădăcină însuși instinctul matern 
și dominanta gravidității. Femeia refuză să îndeplinească 
ceea ce îi e menit de Dumnezeu și natură. Tocmai această 

tulburare duhovnicească - mai ales în combinaţie cu alte 
complicații post-avort - condiționează simptomele cores- 
punzătoare. Apar reacţii isterice și depresive, diferite frici, 
o stare de neliniște lăuntrică, tulburări de somn, creșterea 
temperaturii corporale ş.a.m.d. În cazurile grave se acuti- 
zează bolile deja existente și se înregistrează tentative de 
sinucidere. 

lată o analogie. Să ne imaginăm un tren care merge la 
viteză maximă. El transportă o încărcătură foarte diversă. 
Orarul e respectat, partea tehnică funcționează ireproșa- 
bil, nimic nu pare să prevestească o catastrofă. Și dintr-o 
dată - un act terorist. Are loc un accident: vagoanele de- 
raiază de pe șine, zboară, în virtutea inerţiei, înainte și în 
lături, se răstoarnă... 

Aşa şi aici. Un avort ţine 30-40 de minute. Însă in- 
stinctul procreerii și dominanta gravidității nu pot să se 
„oprească” într-un răstimp atât de scurt. Ele continuă să 
„meargă înainte”, organismul nu reușește să „frâneze”, și 
are loc „accidentul”. 

Altceva este avortul provocat pe motiv de indicație 
medicală absolută, atunci când dezvoltarea produsului de 
concepție pune în pericol viața și sănătatea mamei (de 
exemplu, în sarcina extrauterină). Atunci, dintre două rele 
trebuie ales cel mai mic... Din păcate, aceasta este o mă- 
sură forțată. Ea reprezintă o circumstanţă atenuantă, deși 
nu garantează că nu vor exista urmări pentru sănătate și 
trăiri sufletești chinuitoare. 

Întreruperea de sarcină fără motive atât de serioase 
este însă o operație de care organismul ca atare n-are nevoie. 
Ea este deopotrivă cu operaţiile „din capriciul pacientu- 
lui”: schimbarea de sex, „injecţiile de frumusețe”, mărirea 
dimensiunilor buzelor, sânilor, coapselor în chirurgia cos- 
metică și plastică. Bineînţeles, natura „se răzbună” pentru 

o asemenea barbarie ca intervenţia absolut inutilă în pro- 
cesele fiziologice normale. Stresul post-avort este una din- 
tre „răzbunările” tipice. 


(Konstantin V. Zorin - Scoală-te și umblă: pași spre însănătoșire, 
Ed. Sophia, București, 2009, pp. 97-99) 


2.3. Ştiaţi că... 


Din punctul de vedere al legislaţiei privind avortul, ță- 
rile UE se împart în trei grupe. 

În prima grupă se află Malta, Irlanda şi (practic) Po- 
lonia, la care se adaugă Irlanda de Nord, aflată în compo- 
nența Marii Britanii. 

Malta opreşte cu desăvârșire avortul, în ciuda presiu- 
nilor uriașe din partea ONU și UE, care solicită modificarea 
legislaţiei. 

În Irlanda, avortul este oprit, cu excepţia cazului în 
care mama este în pericol de a se sinucide, însă guvernul 
şi Biserica Catolică încearcă să închidă și această „portiță”. 

În Polonia şi Irlanda de Nord, teoretic se poate apela la 
avort dacă sarcina a apărut în urma unui viol, incest, dacă 
fătul are malformații grave sau dacă viața şi sănătatea 
mamei sunt puse în pericol; practic însă, atât reglementă- 
rile specifice, cât şi sprijinul dat de stat în asistarea femeilor 
care intenționează să apeleze la întreruperile de sarcină 
reduc până aproape de nesemnificativ numărul avorturilor. 
De exemplu, în cazul Poloniei, rata avorturilor este foarte re- 
dusă (în anul 2002 s-au făcut 3 avorturi /10.000 de naşteri). 

Grupul al doilea include statele în care se pot face 
avorturi în anumite condiţii, mai relaxate: Cipru, Insulele 
Feroe (teritoriu danez), Finlanda, Luxemburg, Spania, Por- 
tugalia și Marea Britanie. 

Avortul motivat de situația socială și materială dificilă 
este permis practic doar în Marea Britanie (care ar trebui 
mai degrabă inclusă în grupul al treilea) și Finlanda. 

În Feroe se cere și consimțământul soțului, dacă fe- 
meia este căsătorită. 

În Luxemburg, femeia trebuie consiliată cu privire la 
alternative și trebuie să aştepte șapte zile până la avort. Tot 
aici „obiecțiile de conștiință”, în general din motive reli- 
gioase, sunt frecvente. 

În grupul al treilea se află restul statelor UE, în care 
avortul este disponibil „la cerere”. Din acesta fac parte ţări 
foste comuniste, cu excepţia Poloniei, (ţările Baltice, Bul- 
garia, Cehia, Slovacia, Slovenia, Ungaria), care aveau o ast- 
fel de legislație încă din vremea „cortinei de fier” (lucru ex- 
plicabil, întrucât prima țară din lume care a legalizat avor- 
tul a fost URSS, în 1922) sau țări cu veche tradiție demo- 
cratică și liberală, în care așa-numitele „libertăţi indivi- 
duale” sunt fundamentale - Belgia, Olanda (în acestea a 
fost legalizată și „eutanasia”), Germania, Franţa, Suedia, Da- 
nemarca. Tot aici se include și Italia. 

În Germania, Ungaria şi Belgia este obligatorie sau op- 
ţională consilierea pre şi chiar postavort. În Germania se 
fac chiar încercări pentru a determina femeia însărcinată 
să nu avorteze (modificări legislative determinate de scă- 
derea catastrofală a natalității). 

În Italia, „obiecția de conștiință” din cauze religioase in- 
tervine în cazul multor medici solicitați să întrerupă sarcini. 

În Austria, factorul material este unul important, avortul 
costând destul de mult şi fiind accesibil, practic, doar în 
marile orașe. În alte state, intervenţia este gratuită, costu- 
rile fiind acoperite de la bugetul de stat (Olanda, Dane- 
marca, Estonia). 

Acordul părinţilor, în cazul în care femeia însărcinată 
este minoră, este cerut în Italia, Grecia, Portugalia, Slove- 
nia, Slovacia. 

În Italia şi Olanda, se impune o perioadă „de gândire” 
de câteva zile înainte de intervenţie. 

În Cehia şi Slovacia nu se pot face două întreruperi de 
sarcină la mai puţin de șase luni distanță, decât dacă 
femeia are peste 35 de ani sau a născut de două ori. 

Tot în această grupă se includ Grecia, unde legislația a 
fost relaxată de curând, și România, ultima fiind un caz 
special (singura ţară în care regimul comunist a interzis 
avortul, din 1967 până în 1989) şi tragic totodată (cea mai 
mare rată a avorturilor din UE, lipsa aproape totală a ori- 
căror restricţii, lipsa consilierii). În țările unde avortul este 
disponibil „la cerere”, limita de vârstă a sarcinii până la 
care se pot efectua intervenții este, în general, săptămâna 12, 
cu excepţia Sloveniei (săpt. 10), a României (săpt. 14) şi a 
Suediei (săpt. 18). 


(Asociaţia Provita Bucureşti - www.provitabucuresti.ro, 
după un studiu BBC, cu surse ONU şi OMS) 

III. EFECTELE PSIHO-SOCIALE 
ALE AVORTULUI 


3.1. Consecințele avortului 
asupra sănătăţii fizice a femeii 


Dr. Christa Todea-Gross şi Pr. prof. dr. Ilie Moldovan 
prezintă succint câteva consecinţe ale avortului: 


A. Imediate - survin în primele 3 ore de la avort: 

e Hemoragia internă: de la 100 la 1000 de ml sânge 
pierdut. Anestezia generală, de asemenea, poate cauza 
hemoragii în primul trimestru de sarcină, deoarece aceşti 
agenţi induc o relaxare uterină. Riscul de deces prin he- 
moragie creşte odată cu vârsta pacientei, cu vârsta gesta- 
țională mai mare de 20 săptămâni, existența perforaţiei 
uterine, a rupturii uterine sau a avortului incomplet (cu 
resturi fetale sau placentare). 

e hemoragia internă: este o complicaţie de temut, ea 
poate apărea în timpul histerometriei (măsurarea uteru- 
lui cu ajutorul histerometrului), a dilatării sau a chiureta- 
jului. Factorii determinanțţi ai acestei complicaţii sunt lipsa 
de experiență a medicului şi poziția în retroversie a uteru- 
lui. Pericolul mare constă în urmările perforaţiei: hemo- 
ragia şi lezarea organelor interne abdominale (vezica uri- 
nară, intestin, trompa uterină), cele mai grave fiind provo- 
cate de chiureta ascuţită. 

e Leziunea colului uterin: este o complicaţie frecventă şi 
foarte serioasă, care poate să apară în timpul chiuretajului, 
mai ales în timpul dilatării colului. Aceste leziuni se pot 

extinde lateral, unde se află vasele mari de sânge ale ute- 
rului, și pot cauza o sângerare foarte mare, care uneori 
necesită histerectomie (extirparea uterului). Complicaţiile 
anesteziei: folosirea anesteziei generale se asociază cu 
rate crescute de leziune cervicală, perforație uterină şi tra- 
tamentul acestor complicaţii, dar convulsiile sunt mai frec- 
vente când se folosește anestezia locală. 

e Embolismul: moartea intervine prin colaps cardio- 
vascular, hemoragie şi comă. 

+ Naşterea de feţi vii: este desigur mai frecventă în al 
doilea trimestru de sarcină (făt de 3-6 luni). Se întâmplă 
când medicul a subestimat vârsta sarcinii, iar aceasta este 
mare. 


B. Precoce: apare după primele 3 ore, până la 28 de 
zile după avort: 

e hRetenţia produsului de concepție: rămâne una din 
cele mai importante cauze ale morbidităţii prin avort (cauză 
de boală), având ca rezultat infecția sau sângerarea, sau 
ambele. 

e Infecția: este deseori asociată retenției de țesuturi fe- 
tale şi este cea de-a doua complicație importantă din cele pre- 
coce. Microorganismele răspunzătoare de infecția genitală, 
din timpul şi de după avort, sunt reprezentate în mod curent 
de flora endogenă vaginală, precum şi de gonococ, produ- 
cător al gonoreei. Avortul infectat poate avea ca rezultat 
avortul septic sau chiar toxico-septic, este o complicaţie 
foarte gravă, frecvent mortală. Ascensiunea spontană a mi- 
crobilor în cursul avorturilor spontane, dar mai ales apor- 
tul lor exogen, cu ocazia avorturilor provocate, determină 
infectarea cavității uterului, iar progresiunea infecţiei, care 
poate cuprinde mucoasa uterină, trompele uterine, ova- 
rele, țesutul celular periuterin, precum și generalizarea 

infecției spre septicemie, duc la apariția avortului toxico- 
septic. Frecvența mare a cazurilor, gravitatea deosebită, se- 
chelele în timp, la femei tinere, în plină activitate genitală, 
şi decesul pe care-l determină fac din această formă de 
infecție un esenţial element în morbiditatea și mortali- 
tatea obstetricală. 


C. Tardive, apar după 28 de zile de la avort: 

e Anomaliile menstruale: apar din cauza manevrelor 
instrumentale uterine destinate inducerii avortului, dere- 
glările consecutive ale menstrelor fiind posibile ca urmare 
a retenţiei unor resturi intrauterine. 

e Infertilitatea: este provocată de inflamaţia postavort a 
trompelor uterine cu ocluzia (închiderea) acestora. Avortul 
spontan: riscul de insuficiență cervicală (col uterin deschis) 
după dilatări de calibru mare (la feţi de peste 14 săptă- 
mâni) şi proceduri de chiuretaj cu chiuretă ascuţită poate 
duce la avorturi spontane sau la nașteri premature. Sar- 
cina ectopică: aproximativ 1% din avorturile provocate 
vor avea o infecție postavort, ceea ce predispune la un risc 
crescut de sarcini ectopice la o concepţie ulterioară, mai 
ales cele infectate cu Chlamydia Trachomatis sunt predis- 
puse spre boala pelvină inflamatoare. 

e Prematuritatea: naşteri premature menţionate mai sus. 

e Imunizarea Rh: se poate dezvolta la femeile cu Rh ne- 
gativ, prin pătrunderea hematiilor fetale în circulația ma- 
ternă în timpul actului operator. Acest risc creşte odată cu 
creşterea vârstei gestaționale. 

D. Mortalitatea: rata decesului după avort este de 0-2 de- 
cese/100.000 proceduri, cauzele majore fiind infecția (23%), 
embolism (23%), hemoragie (23%) şi complicaţii ale anes- 
teziei locale sau generale (16%). 


(Dr. Christa Todea-Gross și Pr. Prof. Dr. Ilie Moldovan, Îndrumarul 
medical și creștin despre viaţă, Ed. Renaşterea, 2008, pp. 208-221) 

3.2. Efectele avortului 
asupra sănătăţii psihice a femeii 


Termenul de „sindrom post-avort” este folosit pentru 
a descrie experienţele avute de o persoană în urma unui 
avort. Cuvântul „sindrom” este un termen medical. El se re- 
feră la constelația de semne și simptome care tind să apară 
împreună (syn dromos înseamnă „pe acelaşi drum”). În 
medicină, prin „semn” se înţelege, de obicei, ceea ce medi- 
cul poate evalua în mod obiectiv, în timp ce „simptomele” 
fac parte din experiența subiectivă relatată de pacient. Sin- 
dromul postavort se referă la o grupare de semne şi simp- 
tome (în special psihologice) care pot apărea în urma 
unui avort, așa cum o evidențiază experienţa clinică și cer- 
cetările ştiinţifice. 

Majoritatea simptomelor care caracterizează sindro- 

mul postavort sunt următoarele: 

e simptome similare unui șoc psihic după un accident; 

e tulburări de somn - insomnii, coşmaruri, vise obsesive; 

e focalizarea atenţiei asupra femeilor gravide sau a 
copiilor mici, sau, dimpotrivă, teamă şi chiar panică 
la vederea lor; 

e dorința necontrolată de a repara greșeala printr-o 
nouă sarcină (care în mod paradoxal se termină, de 
obicei, printr-un alt avort); 

e scăderea capacității de concentrare, hiperactivitate, 
plâns necontrolat; 

e retrăiri dureroase ale avortului, urmate de agresivi- 
tate la adresa tatălui copilului, a celui care a efectuat 
întreruperea de sarcină, a tuturor bărbaților sau a 
propriului trup; 

e reacții emoționale foarte puternice la auzul zgomo- 
tului unui aspirator, la privirea unui nou-născut, 

manifestate prin crize nervoase, ţipete, convulsii şi 
transpiraţii abundente; 

inhibarea vieţii emoţionale (comportament stereo- 
tip), amorțeală psihică; 

încercarea de a se dezvinovăţi, manifestată prin lupta 
împotriva avortului (sau, dimpotrivă, pentru avort), 
prin convingerea altor femei să renunţe la avort (sau 
respectiv, să recurgă la avort); 

numeroase avorturi în continuare; 

întreruperea comunicării în cuplu, distrugerea rela- 
ției cu partenerul, incapacitatea de a avea relaţii sta- 
bile cu alte persoane; 

diverse tulburări sexuale - frigiditate, promiscuitate, 
distrugerea relaţiei cu partenerul, schimbarea frec- 
ventă a partenerului; 

sentimentul unei pierderi irecuperabile sau goliciune 
sufletească de lungă durată; 

depresii, tristeţe, durere interioară; 

sentimentul de vinovăţie, de a se simți murdară 
(„Dumnezeu nu mă mai poate ierta” sau „Nu-mi voi 
ierta niciodată acest lucru”); 

tulburări grave ale aprecierii de sine, neîncrederea 
în sine și în cei din jur, dispreț față de sine, mergând 
până la masochism; 

teama de a fi pedepsită prin accidente ale celorlalți 
copii; 

abuz de medicamente, alcool, droguri; 

tendinţa de suicid (gânduri sau chiar încercări de a-și 
pune capăt vieţii). 


(Pius, Stâssel, Miriam, de ce plângi?, 
Ed. Ariel, Timişoara, 1998, p. 82) 

Enumerarea de mai sus s-a făcut pe baza lucrărilor 
unor terapeuţi americani, printre care David Reardon și 
Susan Stanford, precum și din mărturiile femeilor care au 
fost consiliate pe parcursul mai multor ani. 

În pledoaria ei, Dorothee Erlbruch pleacă de la urmă- 
toarea afirmație a filosofului iudeu Martin Buber: „Un 
sentiment autentic de vinovăţie își are rădăcinile în rupe- 
rea unei relaţii”. Se poate afirma că femeile care au făcut 
avort simt că au rupt relaţia cu o persoană şi, mai mult, că 
acea persoană a încetat din viață. Așa se explică de cenue 
deloc simplu „să ştergi cu buretele” acel sentiment de vină, 
care devine din ce în ce mai chinuitor. Este foarte impor- 
tant să ne asumăm responsabilitatea pentru moartea unui 
om, să scoatem la lumină aceste sentimente, nu să le înăbu- 
şim în sufletul nostru. Acest proces e numit de terapeuți 
„confruntare”. Femeile afectate de avort au nevoie de a dis- 
cuta cu femei care au trecut prin aceleași suferințe, cu tera- 
peuţi sau consilieri spirituali. De asemenea este nevoie şi 
de ajutorul oferit de Biserică. Dr. Philippe Madre a introdus 
în Franţa conceptul de „familie primitoare”. Este vorba de 
găzduirea în familii voluntare a femeilor cu sarcină nedo- 
rită, dar şi pe cele care au făcut un avort și sunt afectate 
de fapta lor. Este un concept foarte folositor, care se poate 
extinde și în alte țări. 

Dorothea Erlbruch arată că termenul ebraic folosit în 
Vechiul Testament pentru suflet este „nephesh”, iar acest 
termen cuprinde trupul și sufletul într-o unitate insepa- 
rabilă. Omul nu este un trup care posedă un suflet. Omul 
este trup şi suflet. De aceea, dacă trupul suferă, va suferi şi 
sufletul nostru, cu atât mai mult cu cât noi, femeile, suntem 
mai sensibile. Este o tragedie a ni se cere să renunțăm la a 
conştientiza ceea ce s-a petrecut cu adevărat la avort. Nu 
putem fi private de trăirea sentimentelor noastre. Niobe, 

o femeie din mitologia greacă, s-a transformat în stâncă 
atunci când i s-au răpit copiii şi au fost uciși. Nu putea nici 
să mai plângă. La fel se întâmplă și astăzi cu numeroase 
femei după avort. Inima lor se împietreşte și nu mai pot 
nici măcar să plângă. Nu mai simt nimic, devin reci și 
dure. O femeie care va continua să își ascundă suferinţa, 
împietrindu-și inima, va percepe orice încercare de a dis- 
cuta despre sindromul postavort ca o posibilă agresiune 
la adresa ei. Va crede că interlocutorul vrea să-i inducă 
sentimente de vinovăţie. 


(Pius, Stâssel, Miriam, de ce plângi?, 
Ed. Ariel, Timişoara, 1998, p. 84) 


3.3. Urmările avortului în mediul familial 


Gabriela Irimescu, în cartea sa, descrie o tipologie a 
familiei, astfel că avem: familia normală, familia nucleară, 
familia lărgită, familia anormală. Cel mai bine în cazul 
avortului se potriveşte familia anormală, deoarece trece 
prin anumite stări de insecuritate, teamă, apatie, anxietate 
etc. Toate acestea apar din cauza unor factori precum: 
angajarea femeilor în activităţi extraprofesionale, urbani- 
zarea şi modernizarea, creşterea gradului de şcolarizare 
(modificări privind vârsta la căsătorie, planificare fami- 
lială, controlul fecundității), iar toţi aceşti factori duc la 
disfuncţii în cadrul familiei. 


(Gabriela Irimescu, Asistenţa socială a familiei și copilului, 
Ed. Universităţii „Al. I. Cuza”, laşi, 2004, p. 19) 


Familia uneori este pusă în situația unei alegeri dificile 
și, dacă se ia o decizie greşită, se poate pierde, iar membrii 


familiei vor suferi consecinţele. 


71 


Din observaţiile științifice și clinice s-a dedus că, din- 
tre toate fenomenele cunoscute de umanitate, avortul duce 
la cea mai profundă şi mai extinsă vătămare a familiei. Din 
nefericire, pentru că avortul este făcut de personalul me- 
dical, cu aprobarea guvernului și cu sprijinul aparent al 
majorității oamenilor, vătămarea nu este luată în serios. 
Este o epidemie mai mare decât oricare alta, trecută sau pre- 
zentă. Echilibrul fragil care menţine relaţia dintre mamă şi 
tată şi dintre părinţi și copii a fost distorsionat într-o ase- 
menea măsură, încât oamenii au considerabil mai puţin in- 
teres unul pentru altul, în special, pentru cei slabi şi săraci. 

Câteva dintre urmările avortului în plan familial sunt: 

e Violenţa asupra copiilor - avortul afectează negativ 
relațiile dintre mamă și copil, precum şi dorința naturală, 
instinctuală a mamei de a veni în întâmpinarea nevoilor 
copilului. Când acesta va plânge, ea va reacționa cu teamă 
sau, din contra, cu mânie - brutalizându-l sau neglijându-l. 

e Violenţa asupra femeii - ignorând existența propriu- 
lui copil, femeia va suferi o criză de identitate, întrucât 
renunțând la maternitatea ei, a renunţat și la feminitate. 
Pentru ea, sexualitatea este strâns legată de maternitate și 
dragoste; or, ignorându-i potenţialitatea de a fi mamă, fap- 
tul acesta o transformă într-un obiect de obținere a plăcerii, 
într-o „simplă consumatoare a pilulei contraceptive, a 
steriletului, avortului şi a pilulei de a doua zi”. Dacă bărbatul 
nu se poate bucura de copilul lui și nu poate avea o relaţie 
cu el, dacă nu-și poate încuraja soţia în timpul sarcinii, 
consecințele vor fi grave pentru femeie. 

e Efectele avortului asupra bărbaților - nu se vorbește 
despre efectele avortului asupra bărbaților, deși studii re- 
cente au arătat că taţii copiilor avortaţi suferă depresii 
serioase și de durată, ca rezultat a ceea ce a fost alegerea 
mamei. În privinţa bărbatului care se opune avortului, el 

nu are niciun drept în faţa legii și nu poate apăra dreptul 
la viață al propriului copil. Mâhnirea sa este dublată de 
sentimentul de neputinţă. Chiar dacă este opţiunea ma- 
mei, tatăl va avea de suferit de pe urma deciziei: 
e teama de problemele de sănătate ale femeii; 
e neliniștea că femeia îl va învinovăţi pe el 
pentru că a recurs la avort; 
e îndoieli față de propria valoare și capacitate 
de a rezolva o criză; 
e tristețe față de pierderea copilului, față de 
schimbările produse în relaţie și față de în- 
treaga experienţă produsă de avort. 


(Nancy Michels, Recuperarea emoțională a femeilor după 
avort, Ed. OM, 1997, p. 106) 


Efectele psihologice ale avortului, se știe, sunt trans- 
ferate sau declanşate și la partenerii victimelor. De altfel, 
atitudinea partenerului la apariţia sarcinii are o însem- 
nătate foarte mare asupra deciziei femeii. La rândul lor, și 
bărbaţii au dificultăți în a stabili relaţii cu viitorul copil. 
Bărbatul care a trecut printr-o experiență de avort este 
predispus să rămână insensibil la dezvoltarea următo- 
rului copil. Chiar şi atunci, preocuparea sa va fi mai puțin 
normală, din cauză că ezită să se implice emoțional şi să 
rişte să fie iarăşi rănit. 

Nu numai părinții sunt afectaţi. Au fost identificate o 
serie de probleme distincte şi la copiii care au supravie- 
țuit avortului. Acești copii manifestă stări repetate de ne- 
liniște, nesiguranţă, iar între ei şi părinţi se instalează o 
lipsă de încredere. De asemenea, sunt predispuși mai mult 
la anxietate sau depresie şi manifestă, de cele mai multe 
ori, diferite simptome psiho-somatice, cum ar fi durerile 
de cap sau abdominale. Începând cu adolescenţa, aceştia 

devin mai vulnerabili la anxietate și depresie, iar la matu- 
ritate manifestă cinism și reacții de nesupunere în fața 
autorităţii. 

Larisa Ciochină afirmă faptul că, pe lângă riscurile deter- 
minate de avort cu manifestare imediată, există și multe pe- 
ricole pe termen lung. În literatura de specialitate, în cate- 
goria acestor riscuri domină cancerul de sân. O legătură 
între cancerul de sân și avort a fost făcută de medici încă 
de la începutul anilor '60. Pornindu-se de la faptul că hor- 
monii produși în timpul sarcinii au un efect protector, s-a 
ajuns la concluzia că avortul provocat induce o schimbare 
hormonală bruscă. Efectul acestei violențe asupra orga- 
nismului afectează celulele sânului, ducând în cele din urmă 
la apariția cancerului. Avortul distruge familia, pentru că 
într-o familie în care avortul devine practică curentă, ade- 
vărata iubire jertfelnică dintre soți este înlocuită de simpla 
sexualitate, partenerii trăind, într-o dureroasă desacrali- 
zare, doar plăcerea în locul bucuriei. Oamenii sunt adânc 
răniţi în sufletul lor în momentul când realizează că viața 
lor sexuală nesăbuită a dus la moartea unui om. Drept conse- 
cință s-a constatat o creștere a tulburărilor sexuale după 
avort. Alte aspecte îngrijorătoare - probabil rezultatele 
celorlalte - sunt creșterea violenţei bărbatului asupra fe- 
meii (sub toate aspectele) și numeroasele divorțuri. 


(Larisa Ciochină, Constantin Iftimie, O viziune asupra vieții, 
ed. Provita media, Bucureşti, 2003, p. 146) 


Părintele Cleopa afirmă despre femeile care fac avort 
că se îmbolnăvesc deseori de boli grele, nevindecabile, îm- 
bătrânesc înainte de vreme, suferă mai ales de nervi, nasc 
copii bolnavi şi infirmi, nu se înţeleg cu bărbaţii lor, au 
mustrare de conştiinţă până la moarte sau, cel puţin, timp 
de zece ani, dacă se pocăiesc și primesc canonul rânduit de 
duhovnicii lor. lar dacă nu, le așteaptă canonul cel veșnic 

în muncile iadului, de care să ne ferească pe toți Bunul nos- 
tru Mântuitor. Dacă vreo femeie este bolnavă, nu la ucidere 
de prunci să-şi găsească scăpare de pedeapsa lui Dumne- 
zeu. Ci să se roage lui Dumnezeu cu umilinţă, cu post şi cu 
durere în inimă, căci la El este puterea și îndurarea de 
vindecare a celor bolnavi. Postul, rugăciunea și înfrânarea 
întru curăţenie a celor căsătoriţi şi bolnavi, acestea sunt 
leacul lor, iar nu uciderea de prunci nevinovați. 


(Arhim Cleopa Ilie și Arhim. Ioanichie Bălan, Lumina și 
Faptele Credinței, Ed. Mitropoliei Moldovei și Bucovinei, 
laşi, 2002, p. 237) 


3.4. Efectele avortului asupra societăţii 


Pius Stossel denumeşte și clasifică efectele avortului: 
asupra structurilor sociale, asupra sferei medicale, asupra 
sferei juridice şi economice și asupra demografiei. 


A. Efecte asupra structurilor sociale 
Între efectele avortului asupra structurilor sociale se 
regăsesc: 
e dezvoltarea unei atitudini pasive față de tragediile 
umane; 
e dispariția principiului tradițional moștenit - de a 
ocroti copilul şi pe cei slabi; 
e promovarea eutanasiei şi a eugeniei; 
e împietrirea emoțională în fața crimei şi a violenţei; 
etendința de a planifica tot mai strict numărul 
nașterilor. 


Pe măsură ce rata nașterilor scade și populaţia îmbă- 
trânește, există mai puţini contribuabili pentru asigurarea 
acoperirii serviciilor pentru cei vârstnici. Ca urmare, tinerii 

detestă bătrânii, pentru că aceștia din urmă devin, astfel, o 
piedică pentru eforturile lor de a economisi bani. Oamenii 
în vârstă se tem, la rândul lor, de tineri și astfel se produce 
o ostilitate crescândă între generaţia tânără și cea mai în 
vârstă. 


B. Efectele asupra sferei medicale 

e medicina, practic, s-a divizat (sunt medici pro şi 
contra avort), iar imaginea publică a practicii me- 
dicale s-a compromis; 

e scăderea încrederii în relaţiile medic-pacient; 

e medicii vor adopta o poziţie defensivă şi vor fi mai 
puţin dispuși să slujească celor în suferinţă; 

e denaturarea adevărului și îngrădirea publicaţiilor 
care critică avorturile; 

e creşterea costurilor pentru sănătate (creşte numă- 
rul consultaţiilor pentru boli somatice și psihice 
cauzate de avort). 


C. Efectele asupra sferei juridice şi economice 
e legea nu mai serveşte ca linie directoare morală; 
e creșterea neliniștii şi a neîncrederii sociale; 
e condamnare nedreaptă a celor care luptă pentru 
viață; 
e diminuarea eforturilor de a-i ocroti pe cei slabi; 
e obținerea de profit financiar în urma avorturilor. 


D. Efectele asupra demografiei 
Din punct de vedere social şi economic, pe plan na- 
țional consecințele nu sunt greu de apreciat. Nu își poate 
face nimeni iluzii cu privire la consecințele dezechilibrului 
demografic major prin răsturnarea piramidei vârstelor: 
e creşterea tensiunilor între popoare și a inegalităţii 
dintre țările bogate și cele sărace; 

e îmbătrânirea populaţiei; 

e creşte împovărarea financiară pentru un număr tot 
mai mare de familii tinere; 

e genocid ca urmare a feticidului. 


(Piuss Stosel, Myriam, de ce plângi? Sau trauma avortului, 
ed. Ariel, Timişoara, 1998, p. 124) 

IV. MĂRTURII ŞI ÎNTÂMPLĂRI 
ADEVĂRATE 


4.1. Mărturii ale mamelor 
care au născut copiii 


Minunea Sfintei Parascheva 


Elena G., din Iași, la vârsta de 22 ani, fiind în Roman, a 
visat-o într-o noapte pe Sfânta Parascheva în biserică, cu 
mai multă lume, unde parcă toţi aşteptau ca sfânta să se 
scoale și să vorbească cu cineva. Într-adevăr, sfânta s-a ri- 
dicat din raclă şi i s-a adresat astfel: „Fetiţo, tu ești însăr- 
cinată, dar să nu te duci să avortezi, că apoi o să ai mari 
greutăți şi o să mori. Dacă o să mă asculţi, o să naști o fată 
frumoasă, deşteaptă şi milostivă și o să-ți meargă bine în 
continuare și nu o să ai necazuri prea mari în viaţă.” 

Soţul o îndemna la avort, dar niște rude o sfătuiau să 
nu facă. Acest vis l-a avut în noaptea dinainte de a se duce 
la doctor. A doua zi a plecat totuși la doctor, dar cu oare- 
care frică şi nehotărâre. Ajungând la doctor, a luat-o frica pe 
sală când trebuia să intre și s-a întors acasă. Apoi a născut 
o fetiță de 4,5 kg, foarte frumoasă, care acum are 34 de ani şi 
este foarte inteligentă (știe cinci limbi străine), deşteaptă 
şi cu adevărat milostivă și credincioasă. 

Încă de când era mică împărțea tot la săraci, iar acum 
este doctoriţă și orice rugăciune pe care o face ea la Sfânta 
Parascheva, în orice necaz ar fi, imediat este ascultată. Așa 
a scăpat Sfânta Parascheva pe această mamă de la moarte — 

ea însăși fiind credincioasă de copilă - și pe fiica ei, care 
este de folos celor din jur cu inteligenţa sa, cu mila de să- 
raci şi cu celelalte fapte bune. 


(http: //www.sfantaparascheva.com/minuni.php) 


Avort sau „te iubesc, mămicuţa mea scumpă” ... 


Aveam 24 de ani, abia mă măritasem de 3 luni şi îl 
cunoșteam de numai 4 luni. Eram încă studentă, cum să 
fac copil când încă nu îmi cunoşteam bine soţul, nu mă 
realizasem profesional? 

Am plecat plângând de la doctor, teama mea devenise 
realitate: eram însărcinată. Mergeam pe stradă şi plân- 
geam... nu îmi doream încă copil, nu mai fusesem nicio- 
dată însărcinată, era mult prea devreme, nu îmi trăisem 
încă tinereţea, luna de miere... și, mai presus de toate, ră- 
sunau din memorie plânsetele mamei mele când mă ruga să 
nu fac niciodată avort, căci voi rămâne marcată pe viață... 
Orice s-ar întâmpla, dacă Bunul Dumnezeu a îngăduit să 
mai vină pe lume un sufleţel, nu îl va lăsa niciodată de 
izbeliște. „Să nu faci niciodată greşeala mea” îmi răsunau 
în minte rugămințile mamei mele. 

Am ajuns acasă și i-am dat soțului vestea. Concluzia, 
avortul. 

Suntem încă prea tineri, nici nu ne cunoaștem prea 
bine, poate nu ne vom înţelege și copilul va rămâne fără 
familie etc. 

Au urmat nopți de plânsete și frământări, vedeam me- 
reu inimioara de pe ecranul ecografului, care bătea în mine. 
Cu ce drept să o opresc eu să mai bată ? E copilul meu, e 
adevărata mea jumătate. Cum să fac așa ceva ? Fie ce-o fi, 
nu îl omor! 

l-am spus soţului decizia mea. Au urmat o serie de 
stări tensionate, dar Dumnezeu m-a întărit şi am mers mai 
departe. 

L-am adus pe lume pe băieţelul meu minunat, Alexan- 
dru. Are acum 4 ani şi jumătate şi încă un frăţior de 1 an și 
jumătate, David - și el un alt „neașteptat”. 

După ce s-a născut și David, soțul meu ne-a părăsit, nu 
ne mai înțelegeam. Eu am făcut intenționat aceşti copii, 
îmi reproşa... 

Fetelor, acum am 29 de ani şi am 2 băieţei minunaţi, 
oglinda ochilor mei și toată fericirea mea. 

Suntem foarte fericiți toți 3. Dumnezeu ne ajută în 
fiecare clipă. Suntem cu toţii făpturile Lui şi trebuie numai 
să Îi acordăm toată încrederea, ca să vedem imediat şi 
rezultatele. 

Sunt sigură că soțul meu se va întoarce la copiii lui. 
Dumnezeu îl iubeşte şi pe el şi îl va lumina la un moment 
dat. Eu mă rog mereu pentru asta. 

Vreau să vă împărtăşesc gândurile mele și să vă rog să 
meditaţi şi să vă informaţi foarte bine înainte să faceţi un 
avort. Să întrebaţi pe toate femeile din jur care au făcut 
avort despre ceea ce simt, şi pe toate mămicile fericite care 
au scăpat de ispita ucigașă. 

Eram și încă sunt tânără, doream să-mi trăiesc viaţa, 
să umblu prin discoteci. Au venit copiii și mă gândeam 
că s-a sfârșit viaţa mea, că voi fi prizonieră în casă cu 2 pui 
mici, că mi s-a terminat viaţa şi libertatea. 

Nimic mai fals! Aceşti pui mici crescuţi din noi sunt 
izvorul adevăratei noastre fericiri! Nu mă credeţi? Lăsaţi-i 
să trăiască și o să vă convingeţi singure! Răspundeţi aces- 
tei provocări şi veţi ajunge la aceeași concluzie. 

Care „te iubesc” credeţi că vă va încălzi cu adevărat 
inima? Cel spus în momente fierbinţi, de cel care dorește 

conştient sau inconştient să obțină „ceva” de la noi, sau cel 
spus de un sufleţel mic, sincer şi curat? 

„Te iubesc, mămicuța mea scumpă. Eşti cea mai fru- 
moasă mămică din lume”, mi se spune de câteva ori, zilnic, 
de puiul meu, pe care acum 5 ani mă gândeam să îl avortez. 

Am văzut de curând pe internet un film de 20 de mi- 
nute cu un avort, filmat „live”. Intraţi pe pagina aceasta 
http://www.avort.ro/strigatul-mut.php şi uitaţi-vă la film... 
Eu am plâns şi m-am rugat să lumineze Dumnezeu mințile 
tuturor femeilor să nu facem sau să mai facem vreodată 
așa ceva. 

Acum am un pui mic, de 1 an şi jumătate, în braţe, care 
nu mă lasă să scriu. Mă trage de păr, mă pupă, bate cu păl- 
muțele în tastatură, miroase tot a lăptic şi spune mereu 
„mama” cu atâta dragoste şi cu cea mai fericită „mocuşoară”. 

Alegeţi, dragele mele, ne vrem copiii strângându-ne în 
brațe sau măcelăriți în bucăţi în aspiratoarele din cabi- 
netele ginecologice? 

Eu sunt fericită. Fiți și voi alături de mine și puii voştri 
minunați. 

Cristina 
(sursa: http://www.avort.ro/marturie-cristina.php) 


L-am cunoscut pe internet... 


Am citit pe internet câteva povestiri şi câteva repor- 
taje despre avort şi am hotărât să vă scriu şi povestea 
mea. Am cunoscut pe cineva prin intermediul internetului 
acum 2 ani, el se numeşte Emilian și este din lași, iar eu 
sunt din Bucureşti. După 2 ani de aşteptare, în sfârşit ne-am 
întâlnit anul acesta în septembrie, am fost eu la lași. Mi-a 
jurat că mă iubeşte și că o să fie toată viața lângă mine, 

pentru că eu sunt cea mai potrivită pentru el şi că a visat 
să fie cu mine doi ani de zile. A fost primul bărbat din viața 
mea, îl iubesc enorm, încă îl mai iubesc. Am stat la lași 4 zile 
şi m-am întors la București cu gândul că în curând o să mă 
mut la laşi pentru el. La scurt timp am aflat că sunt în- 
sărcinată, m-am bucurat, chiar dacă am 22 de ani și el 23, 
eu m-am bucurat pentru că ştiam că Emilian îşi dorește 
un copil cu mine pentru că mă iubeşte... Însă nu a fost aşa. 
Când a aflat, a început să-mi spună că e prea tânăr şi că el 
vrea să-și trăiască viaţa şi că nu are bani, iubirea aia mare 
pe care o avea pentru mine a zburat pur şi simplu. Asta nu 
m-a făcut să renunţ niciun moment la copilul meu, sunt 
însărcinată în prima lună şi îmi doresc acest copil din tot 
sufletul meu, chiar dacă prietenul meu mi-a propus să fac 
avort. Părinţii mei încă nu ştiu de sarcina mea, în ianuarie 
voi pleca în Anglia, de unde sper să nu mă mai întorc 
niciodată; vreau o viaţa mai bună pentru copilul meu, el 
nu are nicio vină că tatăl lui nu-l vrea. Însă ştiu că o să 
vină și vremea când acest „tată” o să vrea să-şi ceară ier- 
tare în fața copilului lui, nu știu daca va obţine această ie- 
rtare, însă știu că Dumnezeu şi cu mine o să-l învăţăm pe 
acest copil ce înseamnă a ierta. Scriu această scrisoare în 
atenţia tuturor tinerelor care rămân însărcinate. lubiţi-vă 
copiii. Indiferent de situaţia voastră actuală, Dumnezeu 
este bun cu noi și nu ne lasă la greu; daţi naștere acelor 
copii care nu au nici o vină! Peste 8 luni o să fiu mamă, e 
cel mai minunat sentiment de pe acest pământ, mă simt mai 
plină de viață, simt că micuțul din mine depinde de starea 
mea de spirit şi de sănătate, aşa că pentru el sunt puter- 
nică. Simte și tu ce simt eu acum!!! FII şi TU PUTERNICĂ! 


Gabriela 
(http://dreptul-la-viata.ro) 

Un copil nu e o povară 


De când sunt însărcinată (aproape 2 luni de acum), tot 
citesc articole despre avort, despre copii... povestiri ale 
unor femei care au acceptat să facă avort. 

De Crăciun, anul trecut, am plecat și eu în țară, fericită 
că îmi voi vedea familia şi pe vechiul meu prieten, pe care 
nu încetasem să îl iubesc niciodată. Toată perioada cât am 
stat în ţară am stat la el. Într-o seară, venind de la părinţii 
mei, mi-a zis că mă iubeşte enorm, că nu vrea să mă piardă 
şi că îşi dorește mult, enorm, să avem un copil. 

l-am zis că şi eu îl iubesc și că îmi doresc un copil, 
doar că îmi e frică nu cumva să se schimbe și să nu mai 
vrea copilul. Dar el a zis nu, te iubesc! niciodată nu se va 
întâmpla asta, ai încredere, voi face tot ce pot să fie bine... 
Pe 1 ianuarie am plecat din ţară, iar pe 6 ianuarie am aflat 
că sunt însărcinată. L-am sunat imediat în secunda urmă- 
toare să îi dau vestea pe care ne doream amândoi să o 
auzim. A fost fericit, la fel și eu ...După câteva zile le-a zis 
părinţilor lui, iar aceștia s-au supărat tare şi l-au îndemnat 
să îmi ceară să fac avort, pe motiv că nu e momentul încă 
să avem copii. l-am zis mereu că nu fac, indiferent ce s-ar 
întâmpla... M-a susținut la început, dar după o perioadă a 
început să îmi spună că nu îl mai vrea, că putem avea mai 
târziu, că nu avem una, că nu aveam alta, că vrea un viitor, 
că vrea facultăți şi multe chestii de genul ăsta. Într-un 
cuvânt, începuse să mă abandoneze. Am trecut printr-o 
perioadă de coşmar, când nu știam ce să fac singură de- 
parte de casă, printre străini; plângeam și mă rugam. 

Nu vroiam să îmi omor propriul copil, vroiam să fie 
doar un coşmar din care să mă trezesc și să fie bine. Sub 
presiunile lui și ale mamei lui, de 3 ori am zis că fac avort. 

Dar de fiecare dată Dumnezeu mi-a oferit posibilități să 
nu fac avort. În urmă cu 2 săptămâni m-am hotărât, l-am 
sunat și i-am zis: „M-am hotărât, nu fac avort, îmi păstrez 
copilul”. La care mi-a zis: „Bine, eu în cazul ăsta nu vreau să 
ştiu de copil și nu mai vreau să ştiu nici de tine; pe mine 
să nu mă implici în viaţa ta niciodată cu nimic”. l-am zis: 
„Bine” şi am închis telefonul. 

Acum încă mai sufăr, încă doare durerea pe care mi-a 
provocat-o, dar pentru copilul meu, care se va naște în 
maxim 7 luni, vreau să merg mai departe și mă rog lui 
Dumnezeu să îmi dea sănătate și putere să aduc pe lume 
ceea ce în curând va deveni însăși viața mea: copilul meu. 

Și, la fel ca şi Gabriela, iubiți-vă copiii şi nu faceţi avort, 
nu vă gândiţi ce o să faceţi, cu ce o să-l creșteţi, că nu 
puteţi face școală, că nu o să mai fiți fericite, că lumea o să 
vorbească. Dumnezeu e mare și bun, nu ne lasă El pe noi, 
iar dacă Dumnezeu vrea să fim fericite, să putem face una 
- alta, ne va da şi chiar cu un copil, care până la urmă nu e 
o povară, nu e un străin, e parte din noi. Și nu mergeţi pe 
teoria că dacă are o săptămână nu e un copil, e nu știu ce 
altceva. E suflet pe care Dumnezeu l-a pus în tine, iar tru- 
pul va lua înfăţişare după suflet. 

În sfârşit, în mai puţin de 7 luni voi fi mămică, cu aju- 
torul lui Dumnezeu, mă rog în fiecare seară să fie bine şi 
ştiu şi cred că Dumnezeu nu mă va lăsa. 

Multă sănătate tuturor mămicilor din lume şi Dumne- 
zeu să vă lumineze mintea și să vă dea putere să mergeţi 
mai departe! Doamne, ajută! 


Elena 
(sursa: http://www.avort.ro/marturie-elena.php) 


84 


O minune a Maicii Domnului: 
Un avort care nu s-a mai făcut 


Primii copii pe care i-a născut Eftimia Alexandru erau 
băieţi, însă aceia nu au supraviețuit. După aceea a născut 
numai fete, care au trăit. 

În 1939 s-a mutat în Chartoum, în Sudan. Acolo a ră- 
mas din nou însărcinată, însă din cauza experiențelor prin 
care a trecut, s-a hotărât să facă avort. 

În aceeași seară are un vis cutremurător: era Vinerea 
Mare şi se pregătea să intre în biserica ortodoxă din Char- 
toum. Intrând, preotul, acoperit cu odăjdii și ţinând în 
mână Sfânta Evanghelie, i-a spus: 

- Eşti păcătoasă! 

Imediat, Eftimia a îngenuncheat înspăimântată, a cerut 
iertare. Atunci preotul a îndrumat-o spre interiorul bise- 
ricii, unde se ținea slujba Prohodului, și i-a spus: 

- Eu nu sunt îndreptăţit să te iert. De aici să-ți ceri ier- 
tare. Femeia se întoarce şi aproape de odajdie vede icoana 
Maicii Domnului cum plângea. Din ochii ei sfinţi curgeau 
lacrimi adevărate. La un moment dat, se întoarce spre Ef- 
timia şi îi spune: 

- Priveşte! Am avut un Fiu și L-am pierdut. Fii atentă, 
să nu pierzi şi tu ceea ce păstrezi înlăuntrul tău. 

După aceea, preotul a scos o cruce mare, i-a pus-o de 
gât şi i-a spus: 

- Fii atentă, să nu pierzi această cruce pe care o porți. 
Când s-a trezit, și-a amintit visul în amănunt. Era hotărâtă 
să-şi păstreze copilul cu orice preţ. 

Peste cinci luni a născut un băieţel. A observat cu ui- 
mire că băieţelul avea întipărit pe pieptul lui semnul sfin- 
tei cruci. Atunci i l-a promis pe micuț Maicii Domnului şi 
că îl va boteza în Tinos. 

Din păcate, a izbucnit al doilea război mondial și a fost 
obligată să-l boteze în Chartoum. Nu a omis însă să-l nu- 
mească Evanghelos. 

Crescând, copilul a aflat de la mama lui povestea naș- 
terii sale şi înlăuntrul lui creștea dorința de a se închina 
icoanei „celei Binevoitoare”. 

Într-un an, la sărbătoarea Maicii Domnului, a sosit în 
Tinos şi micul Evanghelos, închinându-se împreună cu 
mama lui. 

A vrut să rămână în biserică toată noaptea, deoarece 
își dorea mult și credea că o va vedea pe Maica Domnului. 
Vecernia continua și episcopul slujea sub candelabrul central. 

Dintr-o dată, Evanghelos vede dinspre locul rezervat 
femeilor o lumină puternică, strălucind ca soarele, care 
lua uneori nuanţă roșiatică. Vede atunci o femeie foarte 
frumoasă. 

Avea o ținută de regină, purta o cunună strălucitoare şi 
binecuvânta cu mâna dreaptă ridicată mulțimea adunată. 

(Apariţii și minuni ale Maicii Domnului, 
Ed. Bunavestire, Bacău, 2002, pp. 118-119) 


O mamă şi-a dat viaţa pentru copilul ei 


În timp ce unele femei spun că avortează pentru că nu 
pot să ofere condiţii copiilor lor, o mamă adevărată își dă 
viața pentru copilul ei - mai mult nu are ce. 

La patru luni de graviditate, Lorraine Allard a aflat că 
are cancer în stadiu avansat. Doctorii au sfătuit-o să avor- 
teze şi să înceapă chemoterapia cât mai repede, însă Lor- 
raine a răspuns: „Dacă o să mor, copilul meu o să trăiască”. 

S-a planificat naşterea prin cezariană la 26 de săptă- 
mâni, dar Lorraine a intrat în travaliu prematur o săptă- 
mână înainte și a născut pe micuțul Liam pe 18 noiembrie. 

Pe 18 ianuarie anul acesta a murit, la vârsta de 34 de ani, 
lăsând în urmă, pe lângă micuțul Liam, încă trei fetițe: Leah 
de zece ani, Ami de opt ani și Courtney de 20 de luni. Și 
bineînţeles, un soț îndurerat. 

lată că într-un veac al întunericului și al morții, o fe- 
meie fragedă, de doar 34 de ani, îl face de rușine și ne 
aminteşte că, dincolo de moarte, este viaţă. 

Dumnezeu s-o odihnească în pace. 


Citiţi știrea pe larg în Daily Mail, Fox News, Lifesite, 


Sunt bucuroasă că nu am făcut avort 


Dragii mei, vreau să vă spun povestea mea, pentru a fi 
un sprijin pentru tinerele dezorientate și disperate, așa 
cum am fost şi eu. Aveam 26 ani, terminasem facultatea și 
nu aveam un serviciu, prietenul meu mai avea o lună și 
termina stagiul militar. Nu aveam niciunul bani, eram îm- 
preună de 3 ani și ne făceam planuri de viitor. Evident, nu 
era momentul să avem un copil. Într-o zi am aflat că eram 
însărcinată. l-am spus de acest lucru şi în glasul lui se 
simţea deznădejdea. Părinţii lui au spus mai întâi să păstrăm 
copilul, apoi s-au răzgândit, pe motiv că nu avem cu ce să 
îl creştem. În acelaşi timp el nu vorbea despre o căsătorie. 

Părinții mei au făcut presiuni să avortez copilul. Eu 
eram în cumpănă, eram credincioasă, dar mă aflam într-o 
situație în care nu știam ce să fac. Mă rugam la Dumnezeu 
să mă înveţe ce să fac. Tot amânam dusul la doctor. Am 
avut un vis în care un călugăr (sau preot) îmi dăruia cărți 
religioase, tămâie și eu vroiam să îl refuz. El mi-a spus atât: 
„la-le, o să ai nevoie!”. Într-un alt vis, am visat o fetiță cu o 
privire atât de blândă şi de bună... era copilul meu. Încă 
plină de îndoială, am fost la doctor să avortez. Printr-o 

minune, doctorul mi-a spus că nu îmi face avort, deoarece 
copilul este prea mare (aveam 2 luni și ceva, aproape 3 de 
sarcină). Teoretic, încă eram în termenul obișnuit de avort. 
Din acel moment, am văzut în asta un semn şi m-am ho- 
tărât să nu ucid acest copil, orice ar fi. Eram într-o situație 
disperată, fără bani, prietenul mă părăsise (am stat des- 
părțiți vreo 3 luni), tatăl meu mă ameninţa că mă dă afară din 
casă. Cu credință în Dumnezeu, le-am răbdat pe toate. 
Mergeam la biserică și mă rugam Maicii Domnului. 

Când eram însărcinată în 5 luni, eu și prietenul meu 
ne-am împăcat și apoi ne-am căsătorit. Avem o fetiță su- 
perbă, pe care o iubeşte foarte mult, de mine ce să mai spun, 
e cea mai mare bucurie a mea. Dumnezeu ne încearcă și ne 
pune la încercare, dar noi nu știm ce are pregătit pentru 
noi. Mă întreb adesea, cât de goală ar fi fost viața mea dacă 
mi-aș fi ucis copilul. Nimeni nu se aştepta să ne împăcăm 
şi să îmi fie bine pe viitor, și totuși Dumnezeu a avut grijă, 
şi astăzi Îi dăm slavă că ne-a ocrotit și pe noi, şi pe fetița 
noastră. Fetelor, oricât de disperată ar fi situația voastră, 
nu deznădăjduiţi, pentru aceste suflete nevinovate Dumne- 
zeu ne poartă de grijă și ne scoate din cele mai complicate 
situaţii, care par de nerezolvat pe moment. Dumnezeu să 
vă ajute! OANA 


(http://www.avort.ro /marturii.php) 


„Mulţumesc, doctore!” 
Povestea unei fotografii uimitoare 


Preotul ortodox român Mihai Lupu din Canada a trans- 
mis câteva informaţii tulburătoare privind viaţa intrauterină 
a ființei umane. Este vorba despre fotografia unui copil de 
21 de săptămâni, în pântecele mamei sale. Numele lui este 


88 


Samuel Alexander Amas. Copilul a fost diagnosticat cu spina 
bifida şi nu ar fi supraviețuit afară din pântecele mamei. 
Trebuia deci operat intrauterin. lulia Amas, mama copi- 
lului, a apelat la remarcabilul chirurg Joseph Bruner, de la 
Centrul Medical al Universităţii Vanderbilt din Nashville- 
Tennesse. Redăm în continuare cuvintele fotoreporterului 
Michael Clancy, angajat al publicaţiei USA Today, prezent 
şi el la operaţie: 

„În timp ce doctorul mă întreba ce viteză de înregis- 
trare folosesc, am surprins cu coada ochiului un tremur al 
uterului, dar nimeni din echipă nu provocase mișcarea. 
Venea dinăuntru. Dintr-odată, prin incizie, copilul şi-a scos 
brațul și apoi l-a retras, lăsându-și doar mânuțţa afară. Doc- 
torul i-a prins mâna şi a ridicat-o ușor, iar copilul a răs- 
puns strângând degetul acestuia. Ca şi cum i-ar fi încercat 
tăria, medicul a clătinat uşor pumnul micuț. Pruncul îl ţinea 
strâns. Am prins momentul fantastic. S-a petrecut atât de 
repede, încât asistenta care stătea lângă mine m-a între- 
bat «Ce s-a întâmplat?». «Copilul a-ntins mâna!», am zis. 
«A, păi fac asta tot timpul», mi-a răspuns”. 

Această fotografie care a făcut înconjurul lumii este o 
mărturie vizuală de netăgăduit a faptului că în pântecele 
mamei creşte un copil, nu un „glob de ţesut” sau „produs 
al concepției”. Pruncul nenăscut este o ființă umană, dor- 
nic să-și facă simțită prezenţa, precum micuțul Samuel, 
care parcă ar spune: „Mulţumesc, Doctore!” 

Fiii noștri ne sunt părtași la toate împrejurările vieţii 
şi, probabil, înțeleg ce vorbim noi, ne pricep intențiile, ştiu 
mult mai multe decât bănuim noi că ştiu. Întâmplarea ur- 
mătoare, relatată de o tânără doamnă, este grăitoare: 

„Eram singură acasă într-o seară. Era o liniște adâncă. 
Pregăteam masa. Deodată am scăpat pe lespezile de cera- 
mică ale bucătăriei un castron metalic. Zgomotul a sunat 


89 


asurzitor în tăcerea casei. Fetița a tresărit în pântecele 
meu şi multă vreme după aceea a fost neliniștită. Eu cred 
că pruncii noștri ştiu foarte multe lucruri, nu prin cuvinte, 
nici prin învăţare, ci printr-o cunoaştere ca a îngerilor.” 
Așa cum sfânt este Dumnezeu, sfântă este şi viaţa. Ea ne-a 
fost dată spre bucurie şi, cum ne spune într-una din epis- 
tolele sale Sfântul Apostol loan, ne-a fost dată pentru „ca 
bucuria noastră să fie deplină” (| loan 1,4). 

Cine, dar, ar putea avea dreptul să curme viața dată de 
Dumnezeu, viața care este Dumnezeu? 

Să celebrăm deci minunea vieţii! Să ne plecăm cu evla- 
vie în faţa sfințeniei vieţii! 

Să cinstim pe Dătătorul de viață, pe Domnul pe Care 
aşa Îl mărturisim! 


4.2. Mărturii ale femeilor care au făcut avort 


„Nu aş mai face-o niciodată, 
indiferent de părerea celor din jur” 


Mi-am avortat copilul. Odată cu el a murit și ceva din 
mine, ceva ce nu mai poate fi nicicând trezit la viață. As- 
tăzi nu aş mai lua o asemenea hotărâre, indiferent ce ar 
spune cei din jur. Trăiesc cu o frică în mine de care nu mai 
pot scăpa. Am coşmaruri în care îmi apare o fetiță care 
fuge spre mine cu braţele întinse şi întreabă mereu: „De ce, 
mămico? De ce?” Apoi mă trezesc udă de transpiraţie. Acest 
vis şi privirea fetiţei mă urmăresc continuu, de când am avut 
acea intervenţie. De ce numai eu sunt pedepsită pentru fapta 
mea, nu şi fostul meu prieten, deși a fost şi el părtaș? 

Relatez această întâmplare pentru folosul tuturor fe- 
meilor. Gândiţi-vă foarte bine ce faceţi, pentru că vă vor 

chinui visele și vă vor urmări privirile celor ce nu mai 
sunt; nu permiteți nimănui să vă constrângă, pentru că 
viața voastră va fi distrusă. Nu faceți aceeaşi greşeală ca 
mine! Judith. 


(Din revista pentru elevi Schreibenkleiser, 
Bad Neustadt / Baurische, Rhon, Germania) 


„Dacă o păstram, acum eram în 7 spre 8 luni” 


Era luna februarie când am aflat că sunt însărcinată. 
Eram încă la liceu, în ultimul an. l-am dat vestea priete- 
nului meu; speram că-mi va spune să îl păstrăm, dar, din 
păcate, nu a spus așa. Mă obliga într-un fel să fac avort, că 
suntem prea tineri, că nu avem ce să îi oferim şi alte 
chestii. Într-un final, am acceptat. În schimb, nu după mult 
timp, am avut o mică ceartă și m-a lăsat singură. Timpul 
trecea, iar eu eram însărcinată în luna a treia; umblam pe 
la doctori, mă rugam de ei, dar nimeni nu voia. Într-un 
final am hotărât să merg la ecograf. Era așa mic şi dulce, 
un ghemotoc de copilaș, iar o asistentă lăuda copilaşul că 
e perfect sănătos, că, Doamne, ajută!, o să am un copil 
minunat, neștiind ce vreau eu să fac. Prietenul în care am 
avut încredere și cu care am fost împreună un an şi ceva 
m-a lăsat singură. Deja simțeam cum mişcă propriul meu 
copilaş în mine, nu avea stare. L-am iubit mai mult ca 
orice. Și a venit ziua în care a aflat mama mea. M-a dus la 
spital şi m-au internat. După 2 zile mi-au dat niște pastile 
(acele pastile întrerup sarcina până la 6 luni); eu eram în 
luna a cincea. Mi-au dat prima tură de pastile. Nu sim- 
țisem nimic. După a doua tură am simţit cum mișcă foarte 
tare copilașul meu (se chinuia, era în ghearele morții), iar 
dintr-o dată nu am mai simțit nimic. A murit copilașul meu! 

A treia serie de pastile mi-a provocat contracţii. Erau 
tot mai puternice. După câteva ore mi s-a rupt apa şi am 
născut... am născut copilul omorât de mine. În loc să fie ca 
la o naştere, să-mi dea copilașul în braţe, să fiu bucuroasă, 
ei mi l-au luat. Era mic încă. Era mic de felul lui, cam cât 
palma, dar era bine, era fetița mea, Alexandra, îngerul meu, 
pe care nu îl pot uita și nu îl voi uita niciodată. După ce s-a 
întâmplat, am avut vise în care plângea și mă întreba de ce 
am lăsat-o, de ce nu am ţinut-o? Mi se sfâşie sufletul. Tot ce 
îmi doresc acum, mi-aş da și viaţa să o văd cum ar arăta sau 
să o am iar în pântece. Dacă o păstram, acum eram în 7 
spre 8 luni. Nu vă ucideţi copilașul așa cum am făcut eu! 
Acum mi-aș da viaţa să o văd doar o secundă! 


Loredana 
(sursa: http://www.avort.ro/marturie-avort-loredana.php) 


„Fiecare copil e unic şi nu poate fi înlocuit 
de nimeni şi de nimic.” 


Sunt încă la liceu și am rămas însărcinată. Prietenul 
meu a fost lângă mine şi m-a susținut. Am hotărât că e mai 
bine să fac avort; mama nu putea să afle, mai am școală de 
terminat, nu aș avea cu ce să cresc un copil. 

Am găsit un doctor renumit care să îmi facă avortul. 
Săptămâna trecută m-am programat şi alaltăieri a avut loc 
crima. 

Înainte de avort doctorul mi-a făcut ecografie. Eram în 
7 săptămâni, totuşi la ecograf s-a văzut un corp de bebe- 
luş ghemuit. Doctorul a spus: ce copil frumos! Apoi ne-a 
dus undeva în subsol. Mai era o femeie care a făcut avort. 
Ne-am îmbrăcat în cămăşi de noapte și stăteam în pat. Ea 

a intrat prima şi a ieşit după nici 20 de minute. Mi-a spus 
zâmbind, sub efectul sedativului: nu-ţi fie frică, nu simţi 
nimic, nu doare! 

Asistenta m-a condus în camera de măcelărit. Era un 
miros puternic de dezinfectant. M-am întins pe masă, am 
primit anestezie generală şi, pe când a intrat doctorul, am 
adormit. În timpul avortului l-am visat pe copilașul meu. 
Avea gene lungi cum are tatăl lui. Eram într-un câmp. M-a 
întrebat: De ce faci asta? 

I-am spus: Eu nu vreau să fac asta, iar el m-a întrebat: 
Atunci, totuşi, de ce faci asta? 

Nu știu cum am ajuns în cealaltă cameră în pat, nu ţin 
minte nimic. Ştiu doar că m-am trezit și mi-am dat seama 
că am dormit vreo 20 minute. Am ieșit afară cu ultimele 
puteri. Totul se învârtea în jurul meu. Afară era prietenul 
meu cu încă un amic. Am realizat ce am făcut. Primul meu 
gând a fost că sunt o criminală. 

l-am cerut batiste şi am început să plâng. A apărut 
imediat asistenta şi a spus că atâta timp cât sunt acolo să 
nu plâng, că fac imagine proastă clinicii. M-am dus iar la 
ecograf, iar monitorul a arătat că uterul meu este gol. 
Păcat că nu există și un monitor care ar fi arătat că şi su- 
fletul meu e gol. 

M-am dus acasă şi am dormit vreo câteva ore, iar când 
m-am trezit, eram udă, am transpirat. 

Azi-noapte l-am visat din nou în același cadru. S-a 
uitat la mine şi a spus: Vezi, acum sunt mort. M-au omo- 
rât. l-am spus să mă ia cu el, dara spus că nu poate să facă 
asta, nu i se dă voie și că nu pot pleca, voi avea parte de o 
întâmplare în curând. Mai multe nu a putut să îmi spună... 

Fetelor, doamnelor, vă spun, nu faceţi avort! 

Poate credeţi că în viitor un alt copil va umple golul 
lăsat de acesta, dar vă spun... fiecare copil e unic în felul 
lui și niciunul nu poate fi înlocuit de nimeni şi de nimic. 


Ilona 
(sursa: http://www.avort.ro/marturie-llona.php) 


„Chipul meu... chipul unei criminale” 


„.. În săptămâna avortului eram deja prăbuşită, am 
mers la o clinică particulară care nu efectuează chiure- 
taje în zilele de sărbătoare, m-au programat pentru data 
de 2 februarie. Era într-o marţi, ar fi trebuit luni, dar era 
sărbătoare. 

M-am trezit amorţită şi sfârșită în dimineaţa aceea, nu 
mai simțeam nimic, nici durere, nici tristețe. Eram deja 
goală, deja moartă. Ningea. Am mers o parte din drum pe 
jos, prin zăpadă, îmi simțeam copilașul viu, aveam grețuri, 
mi-era foame, pofteam. El trăia și simţeam asta. Și mă 
gândeam cum în câteva ore nu o să mai simt nimic din asta. 
Cu cât mă apropiam de clinică, cu atât îmi era mai rău. 
Simţeam sfârşeală și că mă prăbuşesc. Și ca un condamnat 
la moarte, prietenul mă ducea de braț și mă privea din 
când în când și nu spunea nimic, dar era trist şi îngrijorat. 

Am ajuns la clinica unde mai aşteptau câteva femei, toate 
mai tinere. M-am „pregătit” pentru crimă, m-am schimbat 
şi am intrat în așteptare. 

Una din tinerele de acolo era la primul copil, i se spu- 
sese de medici ca nu ar fi avut copii niciodată, dar era gra- 
vidă acum. Nu-și dorea copilul pentru că nu era pregătită, 
fiind la facultate. Am ascultat-o și mă gândeam că nu ştie ce 
o așteaptă. Eu ştiam. Spunea: „Încă sunt la facultate și nu îl 


94 


vreau, vreau să mă realizez profesional. Nu o să-mi dis- 
trug viața pentru un copil”. Avea să vadă după scurt timp 
că alta era realitatea. A fost să fie prima care a intrat la 
chiuretaj. Se făcea anestezie generală. Când au adus-o, eu 
așteptam cu celelalte femei la rând. Striga şi plângea: 
„Copilașul meeeeeeu! Primul meu copilaș... Ce-am făcut, 
Doamne? Mi-am omorât copilaşul meu. Doamne, n-am să 
mai fac asta niciodată”. Și plângea de ne-am zguduit toate. 
Se făcuse tăcere. Medicul era și el trist şi încerca să o con- 
soleze. A plecat de acolo prăbușită, la braţul prietenului ei. 
Nu mai era persoana trufașă care venise. Era ceea ce 
aveam să fiu și eu curând: „o moartă vie”. Tot ce mai era în 
momentul acela s-a prăbuşit. Nu mai doream decât să 
mor. Nu mai simțeam nimic, eram deja moartă. 

Mi-a venit rândul. Am intrat în „camera morţii” și am 
simţit miros de moarte. Am evitat să mă uit la instrumen- 
tele cu care se ucidea. A intrat medicul și m-a consultat. Știţi 
ce mi-a mai spus? „Ar trebuie să nu mai faceţi avorturi, 
pentru că aveţi probleme în urma lor.” Am izbucnit în plâns 
şi am spus: „Nu spuneţi asta, doctore, pentru că eu îmi 
doresc acest copil”. Şi mi-a spus: „Atunci lasă-ţi copilul, 
doamnă!”. Și am spus că nu am o situaţie stabilă care să-mi 
permită să-l ţin. E o prostie. Am spus să mă disculp. Me- 
dicul a lăsat capul în jos, dar înainte de asta mi-a aruncat o 
privire plină de reproș (nu voi uita niciodată privirea 
aceea care mă condamna). Și nu am mai spus nimic... 

Mă simţeam ca un animal dus la tăiere, mai aveam 
timp să iau o decizie, cea corectă, dar nu mai puteam să 
iau niciuna. Ştiu că atunci mi-am dorit să mor în timpul 
chiuretajului. 

Am văzut acul care urma să mă ducă la necunoştință 
şi serul din el, am văzut pereţii albi ai cabinetului, albi și 

trişti, am simţit prezența morții în cabinet. Mirosea a 
moarte. Am închis ochii și nu am mai simţit decât înţe- 
pătura acului. Apoi ceva s-a întâmplat, ceva ciudat. Visam 
că mă dau pe un tobogan portocaliu care avea din loc în 
loc pernuţe. Pe una era un ursuleț. M-am dat în toboganul 
acela care mă ducea undeva în jos. Apoi brusc m-am trezit 
că pluteam în cabinet şi mă loveam de pereți. Mă simţeam 
ușoară ca un fulg. l-am văzut ca într-un negativ pe me- 
dicul care își făcea treaba, pe anestezistă şi pe asistentă 
lângă mine. Apoi am ieşit pe ușă și l-am văzut pe P. în 
salon, așteptând. Am auzit voci care-mi spuneau: „Gata, s-a 
terminat. Încet, te ducem noi la pat”. Când am ajuns în pat, 
am simţit o durere fizică copleșitoare în tot corpul. Nu era 
durerea după avort, ci altceva, ceva ce mă strivea, îmi tăia 
respirația. Am strigat medicul şi mi-a spus că nu am de ce 
să simt asta, dar eu simțeam cum ceva mă presează şi mă 
sufocă... 

Nu l-am recunoscut nici pe P. Eram inconştientă, trans- 
formată, o oroare a crimei, asta eram. Încă nu credeam că 
am avortat, dar am văzut sânge și atunci am ştiut că s-a 
terminat. Nu am putut pleca de la clinică decât după patru 
ore. Nu puteam sta în picioare, mi-era rău, cumplit de rău. 
Celelalte au plecat pe picioarele lor. Eu nu am putut. În 
locul grijii de a nu şti ce o să fac cu copilul meu, dacă îl voi 
naște, au apărut durerea, disperarea și dorinţa de a muri, 
mult mai cumplite decât prima. 


Am ajuns acasă, unde sora mea m-a întâmpinat cu ochii 
trişti. Și acolo totul era sub amprenta morții, totul era 
cenușiu și nimeni nu vorbea, ca şi cum crima nu se înfăp- 
tuise sau ca și cum tot ce se întâmplase era ceva normal. 

A urmat o oră de somn agitat, cu stări de rău și confuzie, 
apoi o cafea, ca „să ne revenim la realitate”. Toţi încercam 
să trecem sub aspectul ficţiunii crima înfăptuită. Toţi ne- 
gam că s-ar fi întâmplat ceva. Dar moartea era acolo, 
pândea. Tocmai luase o ființă, ființa pe care am iubit-o și 
apoi am ucis-o. Mă pândea la colț și pe mine, ca să mă 
ucidă apoi în fiecare zi, puţin câte puţin. De multe ori m-am 
întrebat cum arată moartea. Atunci, în ziua aceea, moar- 
tea avea chipul meu, chipul unei criminale. 


D. 
(sursa: http://www.avort.ro/marturie-d.php) 


Am făcut un avort săptămâna asta ... 


Nu vreau să spun decât un lucru, am făcut un avort 
săptămâna asta. Eram în 19 săptămâni, deja aveam lapte 
în sâni şi fătul mișca; dar nu mi-a păsat, eu voiam avort şi 
într-un fel sau altul l-am făcut. Și nu îmi părea rău până am 
văzut ceea ce a ieşit din mine: era un bebeluș, era mic, dar 
perfect; ştiam de dinainte că era băieţel, dar nu mă aş- 
teptam să fie un copilaş în adevăratul sens al cuvântului. 
Și era așa frumos! Cel mai frumos copil pe care l-am văzut 
în viața mea! Avea şi păr pe cap... Și cel mai tare mi s-a rupt 
sufletul când am observat că stătea ghemuit şi își ținea 
cordonul în braţe, ca şi cum ar fi trecut prin mari chinuri. Am 
îndrăznit să mă uit mai atent la el. Avea degete și la mâini, 
şi la picioare, un năsuc perfect şi i se vedea un zâmbet pe 
față... Și mai dureros era că semăna cu mine la gură. Astea 
le povestesc pentru toate femeile care fac avort. 

Multe care îl fac, se ridică şi pleacă, dar niciodată nu 
se uită la ce lasă în urmă. Eu acum sunt distrusă din punct 


97 


de vedere psihic şi știu că niciodată nu voi mai fi la fel și 
că niciodată nu voi putea săruta și alinta copilaşul meu 
frumos, după care plâng în fiecare seară. Poate voi mai 
avea copii, dar nu pe el. 


Nicoleta 
( http://www.avort.ro/marturie-avort-nicoleta.ph 


„Stiam că e o crimă” 


Îmi este încă teamă să vorbesc despre asta. Am 22 de 
ani şi acum 2 ani am rămas însărcinată în urma unui viol. 
Nu-mi venea să cred - aveam deja 6 săptămâni de sarcină. 
La început eram incapabilă să gândesc limpede. Totuși 
ştiam că nu e de competența mea să decid între viaţă și 
moarte. La început, o prietenă mi-a arătat compasiune şi 
părea interesată de starea mea, dar după un timp mi-a zis 
că nu mai are chef să-mi asculte problemele. Eram dezo- 
rientată, deznădăjduită şi dezamăgită. Am jurat atunci că 
nu mă voi mai destăinui nimănui, de teamă să nu fiu res- 
pinsă din nou. După multe ezitări și gânduri de sinucidere, 
m-am decis să fac avort, deşi nu eram pe deplin convinsă. 
Ştiam că e o crimă. 

Se apropia ziua programată pentru intervenţie. Am 
avut atacuri de panică; noaptea visam că micuțul pe care 
trebuia să-l avortez mă întreba plângând de ce vreau să o 
fac. Apoi mă trezeam udă de transpiraţie. Scena aceasta 
îmi apare deseori și astăzi în minte. Nu pot scăpa de ea. 
Îmi amintesc fiecare detaliu. 

Primul gând după ce m-am trezit din narcoză a fost: 
„Ce prostie am făcut!” Apoi am început să plâng și nu m-am 
oprit toată ziua. Eram incapabilă să fac ceva. Simţeam o 
nevoie imperioasă să vorbesc cu cineva, însă am fost me- 
reu respinsă. Asta m-a determinat să mă gândesc la sinu- 

cidere. Dar o voce interioară îmi spunea: „Nu te da bătută. 
Viaţa este prea prețioasă pentru a o distruge”. M-am decis 
să uit, să alung din minte tot ce s-a întâmplat și pot spune că 
aproape am reuşit. Doar când vedeam copii mici sau femei 
însărcinate, îmi întorceam capul. Nu puteam să-i văd, mă 
simțeam murdară. Mă gândeam cât de mare ar fi burta mea, 
dacă... Mă gândeam să accept ideea că sunt o criminală. 

După un an, am ajuns la concluzia că nu mai pot con- 
tinua în felul acesta. Trebuia să „iau taurul de coarne” și 
să înţeleg tot ce s-a întâmplat. Mi-am procurat diferite 
materiale informative despre avort și am discutat cu alte 
femei afectate. Cu cât mă gândeam mai mult la cele întâm- 
plate, cu atât mai mult ieșeau la iveală sentimentele pe care 
încercam să le suprim. Mai întâi m-a copleșit vinovăția, apoi 
am devenit mai irascibilă şi plângeam foarte des, închipu- 
indu-mi că nu voi mai avea niciodată copii. Relaţiile mele 
cu ceilalți s-au schimbat foarte mult. Am devenit precaută și 
critică. Așa am pierdut mulţi prieteni care nu mai puteau să 
suporte accesele mele de depresie și tristeţe. Dar astfel am 
aflat şi cine sunt adevărații mei prieteni, cei are îmi suportă 
toanele și momentele de tristețe. Le sunt recunoscătoare. 

Știu că dacă nu continui să mă ocup de mine, mă voi 
distruge. După atât timp încă mă simt vinovată. 


Magda 
(sursa: http://www.avort.ro/marturie-avort-magda.php) 


„Femeie, lasă copilul să trăiască şi 
voi avea Eu grijă de amândoi!” 


Mă numesc Daniela şi am descoperit acest site cău- 
tând pe internet un fel de alinare pentru suferința pe care 
o trăiesc de 9 luni. 

Am să vă povestesc pe scurt viața mea complicată și 
dureroasă. Am 38 ani și am fost căsătorită până acum o 
lună. Am doi băieți: de 20 și, respectiv, de 18 ani. Cel de 18 ani 
are schizofrenie şi se pare că e cronică. O primă suferință 
în viața mea. A doua suferință a fost faptul că am fost 
obligată să mă căsătoresc cu soțul meu acum 18 ani, fără 
să-l iubesc; nu voi intra în amănunte, dar asta a fost... Nu 
l-am iubit niciodată, drept pentru care m-am hotărât pen- 
tru divorț. 

În urmă cu doi ani am cunoscut un bărbat cu 9 ani mai 
mic decât mine și ne iubim foarte mult. Este bărbatul cu 
care sunt logodită şi religios. Cu soțul meu nu am avut cu- 
nunie religioasă, pentru că nu a dorit acest lucru. Acum voi 
aduce în discuție problema cumplită a avortului: în primul 
an când l-am cunoscut pe acest bărbat, Peti se numeşte, 
mi-am dorit foarte mult un copil. El era plecat în Statele 
Unite și trebuia să vină în decembrie anul trecut, ceea ce 
s-a şi întâmplat. Până să vină, mă rugam Domnului nostru 
lisus să-mi dea un copil şi plângeam cu lacrimi amare de 
câte ori îmi imaginam acel copil. Bărbatul din viața mea, 
cel pe care-l iubesc, îl dorea şi el. 

Într-o seară am avut un vis, după lacrimile pe care le 
vărsam zilnic, în care Domnul lisus mi-a apărut și mi-a 
spus: „Nu plânge, femeie, că până nu se termină anul vei 
avea copilul”. M-am trezit emoţionată și marcată. Nu-mi 
venea să cred ca Domnul lisus mi-a auzit dorinţa. 

Peti a venit pe 15 decembrie și am să vă spun că - există 
minuni dumnezeiești -, în perioada 25-30 decembrie am 
rămas însărcinată! Pe data de 10 ianuarie mi s-au con- 
firmat 3 săptămâni de sarcină! Pentru mine a fost și va 
rămâne o mare minune pe care Domnul nostru mi-a în- 
deplinit-o. 

Însă acest copil trebuia să se nască, iar eu nu eram di- 
vorțată încă: aveam și am un copil cu probleme, Peti urma 
să se întoarcă în Statele Unite pentru încă ceva vreme, nu 
aveam niciun sprijin care să mă ajute în a păstra copilul. 
Au urmat două luni și jumătate de chinuri, lacrimi si fră- 
mântări: să păstrez sau nu sarcina. Pentru mine era și va 
rămâne un dar divin. 

Însă conştiinţa crudă şi raţiunea tăioasa mi-au „spus”: 
„ai deja un copil cu probleme, îngrijește-te de acesta şi la- 
să-l pe celălalt. Nu e drept să-l ignori și să-l sacrifici pe cel 
bolnav.” 

Și astfel, plângând şi frământându-mă, am avut al doi- 
lea vis cu Domnul lisus, Care mi-a spus: „Femeie, lasă co- 
pilul să trăiască, voi avea Eu grijă de amândoi!” . 

Am fost șocată! Și cu toate aceste semne, sunt o mare 
criminală. Pe data de 2 februarie am înfăptuit crima și am 
renunțat la copil. Am ignorat darul și mesajele divine. 

Nu am cuvinte care să arate starea în care, încă, mă aflu: 
sunt deprimată, iau tranchilizante și antidepresive, am îm- 
brăcat un copil de 9 luni luat de pe stradă, i-am luat ju- 
cării, dar nimic... Nicio rugăciune nu mă ajută... Niciun sfat 
nu-mi schimbă starea! Şi încă ceva important! Cât timp 
eram însărcinată, Răzvan, băiatul meu bolnav, a fost bine. 
Nu avea halucinaţii, nu auzea voci... Însă după avort co- 
pilul s-a îmbolnăvit și nu mai intră în lumea reală cu 
niciun tratament antipsihotic. Se pare că îl pierd şi pe el în 
lumea lui ireală. Dar cred că aceasta este una din pedep- 
sele pe care le merit pentru fapta mea! Nu aveam dreptul 
să iau viaţa acelui copil, mai ales că era aşa de dorit și era 
şi un dar divin! Răzvan nu-și mai revine, trăiește în lumea 
lui, cu vocile false şi halucinaţiile, și nici eu nu-mi mai re- 
vin. Urmează să mă căsătoresc cu Peti curând şi am sperat 
că dacă voi avea alt copil cu el îmi voi reveni. Am analizat 

aceste lucruri şi tot nu este bine. Crima înfăptuită rămâne 
adânc în suflet! 

Știu că e lungă această mărturisire, dar aş dori să o pu- 
blicaţi, ca să opriţi și alte viitoare crime împotriva unor su- 
flete nevinovate, împotriva darului divin cu care Dumnezeu 
ne consfințește viața. Pentru că un copil este o minune! 

Nu am cuvinte să vă spun toată gama de sentimente în 
care trăiesc: inutilitate, disperare, vinovăţie, suferinţă... 

Dar...! Cea mai mare pedeapsă este cea dată de conști- 
ința care mă chinuie! Și nu cred că există scăpare pentru asta. 

În fiecare marţi e zi de post pentru mine - într-o marţi 
s-a întâmplat. 

Voi rămâne toată viaţa marcată de acest eveniment și 
vreau să vă spun acum, când plâng iar: opriți-vă să ucideţi 
suflete nevinovate! Ce urmează după aceasta e cumplit de 
trăit, şi sentimentul de a fi o criminală e copleșitor şi 
degradant. 

Oare cine sau ce mă poate ajuta, pentru că simt cum viața 
mea se sfârșeşte!... Oare unde este copilaşul meu acum? 


Daniela 
(http://www.avort.net/16/) 


„De ce aflu asta abia acum?” 


Când m-am hotărât să fac avortul aveam 20 de ani şi o 
mulţime de motive: 

- nu eram căsătorită, prietenul meu era student și nu 
dorea copilul, 

- studiam la o școală de asistente medicale, 

- nu doream să fiu o victimă. 

Era la începutul anilor '70. Fiind vorba de trupul meu 
şi de viața mea, aveam tot dreptul să fac avort. Un copil ar 
fi fost pe atunci o piedică în viața mea. 

Tocmai eram în stagiu la ginecologie şi am văzut pen- 
tru prima dată cum se face un avort. Trupul copilului era 
deja prea mare pentru a folosi metoda prin aspirație, aşa 
că medicul a fost nevoit să-l zdrobească mecanic. Plângea 
în timp ce făcea această operație, căci avea și el copii acasă. 
În final, împreună cu asistenta, a trebuit să verificăm dacă 
toate membrele copilului au fost chiuretate. 

În aceeaşi perioadă trebuia eu însămi să iau o decizie 
cu privire la sarcina mea. Din momentul în care am asistat 
la avort, mi s-a împietrit inima și, împreună cu prietenul 
meu, am luat decizia să fac avort. Copilul avea 10 săptă- 
mâni. Inima îi bătea deja, se cunoştea sexul și i se puteau 
lua amprentele de la degete. Dar pe atunci eu nu știam toate 
acestea. Aparent, toate problemele mele s-au rezolvat după 
avort! Mi-am spus că depresiile sunt pentru cei slabi de 
înger, iar eu le voi învinge cu siguranţă! 

Am absolvit şcoala de asistente medicale şi timp de 3 ani 
m-am simţit foarte bine. Nu am avut niciun fel de com- 
plicaţii postavort. Apoi m-am căsătorit şi am devenit mamă. 
Abia atunci am înţeles ce transformări profunde se pro- 
duc în organismul femeii la naștere. 

În mod inexplicabil, la un moment dat, trupul meu a 
început să reacționeze la lucruri îngropate de mult în tre- 
cutul meu. Totul a ieşit la iveală cu o forţă neobișnuită. În 
fiecare noapte simțeam că mă lupt cu moartea. Aveam 
atacuri de panică, însoțite de palpitaţii foarte puternice, 
care durau câteva minute. Aveam senzația că mă sufoc și 
ajungeam leoarcă de transpiraţie. În fiecare noapte mă 
simțeam la un pas de moarte. l-am spus soțului meu că 
într-o dimineață mă va găsi moartă, dar el nu avea cum să 
mă ajute. 

Timp de 18 ani am avut aceste stări și am obosit să mă 
lupt cu ele. Nici nu mi-a trecut prin cap că îşi au rădăcina 

în avortul făcut cu atâta timp în urmă. Pentru mine acea 
problemă a fost îngropată şi uitată demult. 

În situaţia disperată în care mă găseam mi-a mai ră- 
mas doar Dumnezeu, așa că am strigat către El după 
ajutor. lar El mi-a răspuns. Mai târziu am aflat că, de fapt, 
am avut două fetițe gemene și a fost groaznic. Am strigat 
către Dumnezeu: „De ce aflu asta abia acum? E prea greu 
pentru mine și nu folosește la nimic!” Răspunsul Lui a fost 
foarte blând și simplu: „Ca să-mi ceri iertare pentru doi 
copii”. Am plâns mult atunci. Putea EI oare să mă ierte 
pentru cei doi copii pe care i-am ucis? Câtă răbdare și dra- 
goste are Dumnezeu pentru noi și cât de prețioasă este 
fiecare viaţă omenească! 

Apoi a început o perioadă în care mi-am jelit fetele și 
am început să experimentez iertarea lui Dumnezeu. Mi-am 
cerut iertare și de la copiii mei pentru că i-am lipsit de 


surorile lor. 
Marianne, 42 de ani, mamă a 4 băieţi 


(www.ortodoxiatinerilor.ro) 
Copiii imperfecţi sunt ucişi în burta mamei 
Maternitatea Giulești: medicii fac frecvent 
„avorturi terapeutice la cererea pacienţilor”, chiar 


dacă sarcinile sunt avansate. 


Jurnalul Naţional 
Autor: Ionela Gavriliu, 27 aprilie 2011 


Ca în Sparta: deşi sarcina era în luna a şasea, la Mater- 


nitatea Giuleşti a fost avortat un copil fiindcă avea Sin- 
drom Down. Bebelușul a trăit 10 minute. 

La 6 luni un făt poate plânge, sughite și își suge degetul. 
Plămânii încep să se dezvolte, are unghii, oasele i se întăresc. 
Pentru unii, ființa aceasta se numește copil sau prematur, 
pentru alţii - e făt sau avorton. Cazul femeii de la Mater- 
nitatea Giulești care a avortat la 6 luni, pentru că analizele 
au arătat că micuțul suferă de Sindrom Down, e mai mult 
decât un scandal în care un medic musulman refuză să asiste 
avortul unei femei cu sarcina avansată. Cât de etic e pentru 
medici să accepte un astfel de avort și unde se termină 
avortul terapeutic și începe uciderea unui prunc? 

Pe data de 17 martie anul acesta (2011), o femeie, înso- 
țită de soţul său, a ajuns la Maternitatea Giulești, solicitând 
un avort. Familia Ghimpeţeanu spune că triplul test le-a 
arătat că există risc mare ca micuțul să sufere de Sindrom 
Down, dar, pentru certitudine, li s-a recomandat analiza 
amniocentezei. Pentru că n-au avut bani să facă această 
analiză, femeia a căutat soluţii pentru a risipi îndoiala. A 
câştigat o tombolă organizată de o clinică privată, dar sar- 
cina ajunsese deja la 6 luni. Rezultatele amniocentezei nu 
lăsau nici un dubiu: fetița pe care o purta în pântece avea 
Sindrom Down. 

„Femeia a aflat că acest copil are o malformaţie, Sin- 
drom Down, care nu poate fi rezolvată după naștere. A soli- 
citat internarea și întreruperea sarcinii. Avea buletinele de 
analiză de la amniocenteză, screeningul cu malformațiile. 
S-a format o comisie medicală alcătuită din șeful de secţie 
și doi medici primari de pe secţia respectivă, dacă nu mă 
înșel: dr. Puia, dr. Cristescu și dr. Muler au făcut comisia, au 
studiat dosarul pus la dispoziţie de doamnă și au zis «da», 
se poate face avort. Comisia se întrunește la cererea pacien- 
tului. Tot ce e sarcină peste 13 săptămâni presupune comisie. 
În momentul în care s-a dat acordul respectiv s-au făcut 
analize și ecografie și s-a trecut la procedura medicală me- 
dicamentoasă”, povesteşte desfășurarea evenimentelor noul 

purtător de cuvânt al Maternităţii Giulești, dr. Doru Pană. 
Vechiul purtător de cuvânt s-a retras din acest post pentru a 
nu se afla în conflict de interese: dr. Ciprian Cristescu făcuse 
parte din comisia ce a aprobat avortul femeii și fusese și 
de gardă în noaptea de 17 martie, noaptea avortului. 

În jurul orei 4:00 dimineaţa, femeia şi-a sunat soţul şi 
i-a spus că e singură și că urmează să nască. Soţul susține 
că a venit rapid, a trecut de gardieni și a ajuns chiar când 
soția năștea. A trebuit să o ajute, pentru că, spune el, medicul 
Tarek Abdou a refuzat să o asiste, deoarece nu-i permite 
religia, și a ținut în braţe copilul care a început să plângă. 
Conform declaraţiilor lui Iulian Ghimpeţeanu, fetița a mai 
trăit zece minute. 

„Este avort, nu naștere. De aceea nici nu i-am eliberat 
certificat de naștere”, subliniază dr. Pană şi se referă de fie- 
care dată la fetiță ca fiind făt, nu copil. „Conform Organi- 
zaţiei Mondiale a Sănătăţii se consideră naștere de copil tot 
ce este peste 27 de săptămâni. După legea română se con- 
sideră naștere după 28 de săptămâni. Doamna avea 23-24 
de săptămâni (n.r. — pe biletul de externare scrie „25 de săp- 
tămâni”). Clar, nu era vorba de naștere. Deci este un avort 
terapeutic la cerere, din cauza malformaţiilor fetale”, con- 
cluzionează medicul. „Dar când copilul plânge?” „Depinde 
la ce vă referii. Dacă o femeie avortează acasă un fetus care 
are peste 27 de săptămâni, o greutate de peste 650 de grame, 
și ăla ţipă de două-trei ori, necazul este că el nu e copil, e un 
fetus. Pentru că la vârsta respectivă nu există surfactant 
(n.r. — peliculă pe interiorul plămânilor). Centrii respiratori 
sunt dezvoltați, se poate auzi ca un țipăt când fetusul în- 
cearcă să tragă aer, dar el, din nefericire, neavând suficient 
surfactant, nu poate face schimburile de gaze: oxigenul nu 
trece în sânge. Poţi să-l pui pe zece aparate, că el nu poate 

face schimbul pulmonar. Și unii dintre cei care se nasc pre- 
matur, adică după 27-28 de săptămâni, că până acolo se consi- 
deră avort, n-au nici ei suficient surfactant și mor din această 
cauză”, explică medicul de la Maternitatea Giulești. 

Pentru Vasile Astărăstoae, preşedintele Colegiului Me- 
dicilor, ce s-a întâmplat la Maternitatea Giuleşti nu e avort 
terapeutic. „După 14 săptămâni de sarcină nu se mai poate 
face decât avort terapeutic. Avortul terapeutic se face doar 
când fătul pune în pericol viaţa femeii. Acesta a fost un act 
medical care nu are valenţe în acest sens. Nu știu cum poate 
fi calificat acest lucru. Avortul terapeutic se face indiferent de 
vârsta sarcinii, dar Sindromul Down nu reprezintă o malfor- 
mație gravă, care pune în pericol viața mamei și nu e o mal- 
formaţie neconformă cu viaţa, condiţiile necesare pentru efec- 
tuarea unui astfel de avort”, spune prof. dr. Astărăstoae. 

Scena teribilă, descrisă de bărbatul femeii de 39 de ani, 
când a fost nevoit să-și moșească singur soţia şi să țină 
învelit în cearşafuri copilul plin de sânge care plângea, 
pentru a-l feri de privirea femeii, este completată de me- 
dicul Pană. „Fetusul a fost dus într-o încăpere separată, unde 
s-a încercat să i se administreze oxigen și să se verifice dacă 
are semne vitale. Au încercat (n.r. — doctorii), din câte mi-au 
spus, dar n-au avut la ce. Dacă nu sunt semne vitale, fătul 
este mort, se pune la frigider și se trimite la prosectură. 
Tatăl spunea că a trâit 10 minute, dar tatăl poate să spună 
că luna este verde. Nu înţeleg de ce insistă că medicul n-a 
făcut nimic. Dr. Tarek a făcut procedurile ulterioare, a scos 
placenta. Ce i se reproșează, probabil, e că nu a fost acolo în 
secunda când dl. Ghimpeţeanu a ajuns lângă soţie, dar, din 
păcate, nu putem avea un medic la o gravidă, trebuie să ne 
ocupăm de mai multe”, subliniază acesta. Conform purtă- 
torului de cuvânt de la Maternitatea Giulești, cazurile de 

„avort terapeutic la cerere”, cu sarcina ajunsă la 6 luni şi 
mai mult, sunt destul de frecvente. „Nu chiar săptămânal, 
dar sunt”, precizează dr. Pană. 

Dr. Christa Todea-Gross, mamă a unui copil cu dizabi- 
lități, îl contrazice pe purtătorul de cuvânt al Maternităţii 
„Panait Sîrbu” şi spune că în aceste cazuri nu e vorba de 
avort, ci de naştere, pentru că OMS consideră avort între- 
ruperile de sarcină sub 21 de săptămâni, atunci când fătul 
cântărește mai puţin de 500 de grame. „Unii medici spun 
mamelor că vor naște «un monstru», neștiind că monștrii 
sunt tocmai ei, cei care-l ucid. Îl felicit pe medicul ginecolog 
musulman care nu a dorit să facă un astfel de avort", a de- 
clarat medicul clujean. Persoanele cu Sindrom Down sunt 
considerate handicapate, dar ceea ce se ştie mai puțin de- 
spre ele e faptul că sunt incapabile să mintă şi au o uriașă 
capacitate de a iubi. 

Bogdan Stanciu, preşedintele Asociaţiei Provita Bucu- 
rești, spune că va face demersuri pentru clarificarea legală 
a ceea ce înseamnă avort terapeutic, pentru că se face abuz 
de această procedură. „Eu sunt tatăl unui copil cu handicap 
și pentru felul în care copilul meu e privit pe stradă sunt de 
vină toţi cei care iau astfel de decizii. E o urmare directă, 
pentru că aici nu mai e vorba de opțiuni, ci de obligaţia de a 
suprima ceea ce nu corespunde. Copilul de la Giulești a trăit 
zece minute, a plâns. Din câte am auzit, astfel de «avortoni» 
sunt lăsaţi să moară în maternităţi într-o cameră specială, 
numită «camera rece»”, a spus Stanciu. 


Maternitatea Giulești sau Cimitirul Giuleşti? 
Comunicat al Federaţiei PRO-VITA 


Referitor la cel mai recent incident de la maternitatea 
bucureşteană Giuleşti, în care o femeie a acuzat un medic 

că a refuzat practicarea avortului eugenetic „din motive reli- 
gioase”, Federația Organizaţiilor Ortodoxe Pro-vita din Ro- 
mânia, angajată în apărarea vieții umane de la începutul 
său, face următoarele precizări: 

- Avortul la orice vârstă a sarcinii este un act criminal; 
cu atât mai mult un avort săvârșit la o vârstă atât de îna- 
intată (6 luni), întrucât procedeul este foarte dureros pentru 
copil, nu doar traumatizant pentru mamă. Federaţia Pro- 
vita condamnă întreaga legislaţie care permite avortul şi 
acuză lipsa oricărei proceduri instituționale de consiliere 
şi sprijinire a femeii şi familiei în criză. 

- Remarcăm ipocrizia presei, oglindă fidelă a societăţii 
româneşti, care se preface a nu vedea nedreptatea pro- 
fundă a motivaţiei pentru care s-a apelat la avort: probabi- 
litatea ca fătul să sufere de Sindrom Down. Condamnarea la 
moarte a unei ființe umane lipsite de apărare pentru „vina” 
de a avea o afecțiune genetică este dovada că societatea care 
o acceptă şi practică nu este o societate a dreptăţii, echităţii 
şi umanismului - așa cum se pretinde a fi - ci una a barba- 
riei, discriminării și bunului plac, a domniei celui puternic 
împotriva celui slab. 

Deși eugenia este, formal, interzisă de lege, constatăm 
că astăzi se apelează la ea tot mai mult, folosindu-se pro- 
gresele științei nu pentru ameliorarea suferinţei, ci pentru 
curmarea vieţii suferindului, considerat o ființă inferioară, 
O povară sau o amenințare pentru părinți și societate. Statul 
şi cetățenii săi care susțin avortul eugenetic nu sunt expo- 
nenții unei civilizații a dreptului și a echitabilităţii, ci doar 
garanți ai ipocriziei, ai violenţei, ai încălcării demnităţii 
umane şi a celor mai elementare drepturi. 

Ne punem întrebarea, în mod firesc, la ce mai folosesc 
sumele colosale alocate educaţiei privind drepturile oame- 
nilor cu dizabilități şi integrării acestora în societate, de 

vreme ce un număr tot mai mare dintre dizabilii nenăscuţi 
sunt eliminaţi, atunci când o lege strâmbă o permite, fără 
scrupule și remuşcări. Până la eliminarea lor după naștere - 
şi repetarea unor episoade dramatice, recente, ale istoriei 
umanității - nu mai este decât un pas. 

- Privind refuzul unui membru al personalului medical 
de a săvârşi avortul, subliniem că acest refuz este perfect 
legitim şi în conformitate cu etica medicală, care îl recu- 
noaște sub denumirea de „obiecție pe motive de conşti- 
ință” sau „obiecție morală”. Federaţia Pro-vita încurajează 
medicii, asistenții și farmaciștii să îşi exercite acest drept 
şi să renunţe la procedura criminală a avortului. 

- Copilul căzut victimă avortului târziu la Maternitatea 
Giuleşti avea aceeași vârstă și aceleaşi drepturi ca și copiii 
născuți prematur şi arşi în aceeaşi unitate sanitară în urmă 
cu câteva luni. Cu toate acestea, ei au fost trataţi diferit: doar 
unii au fost îngrijiţi, plânși şi compătimiţi, de medici, presă 
şi societate laolaltă. Acesta este semnul unei profunde 
schizofrenii morale, care nu se poate vindeca printr-o in- 
fuzie de „capital” sau de bunăstare, ci doar prin una de 
omenie, dragoste şi credință. 


(http://www.culturavietii.ro/2011/04/11/maternitatea-giulesti-sau- 


cimitirul-giulesti-comunicat-al- 


„O supraviețuitoare a avortului” 


„Sunt adoptată. Mama mea biologică avea 17 ani, la fel 
şi tatăl meu biologic. Ea era însărcinată cu mine în 7 luni şi 
jumătate, când a decis să meargă la Planned Parenthood, 
care este cel mai mare operator de avorturi din lume. Au 
sfătuit-o să facă un avort salin. Asta înseamnă că din pân- 
tecele mamei se extrag cu o seringă până la 250 ml de li- 
chid amniotic cu o injecție și în locul lor se injectează o 

soluţie salină. Acea soluţie îl arde pe copil și pe dinăuntru 
şi pe dinafară, mama urmând să-l elimine în 24 de ore. 

Spre spaima şi surpriza tuturor, nu am ieşit moartă, ci 
vie, după 18 ore, pe 6 aprilie 1977, într-o clinică de avorturi 
din districtul Los Angeles. Ginecologul nu era de gardă în 
momentul acela, așa că nu a avut șansa de a-și duce la ca- 
păt planul legat de viața mea, care era moartea. 

Ar fi trebuit să fiu oarbă, ar fi trebuit să fiu arsă, ar fi 
trebuit să fiu moartă. Și totuși nu sunt. Știţi ce este extra- 
ordinar? Că ginecologul a trebuit să-mi semneze certificatul 
de naștere! De asemenea, pentru orice sceptic în privința 
celor spuse de mine, pe fișa mea medicală este scris: «năs- 
cută în timpul unui avort salin». 

Am întreprins câteva investigații în legătură cu res- 
pectivul ginecolog. Clinicile lui formează cel mai mare lanţ 
de clinici de avort din SUA, cu un venit anual de 70 de mi- 
lioane de dolari. Am citit un mesaj de-al lui, acum câţiva 
ani. Spunea: «Am avortat peste un milion de copii şi o con- 
sider pasiunea mea». 

Vă spun aceste lucruri pentru că, doamnelor şi dom- 
nilor, ne aflăm într-o bătălie aparte, fie că realizăm sau nu. 
Este o bătălie între viață și moarte. De care parte sunteți? 

O asistentă a chemat salvarea și m-au transferat la un 
spital, ceea ce este absolut miraculos. În general, procedura 
în acei ani, şi până în anul 2002, era să iei viața supravie- 
țuitorului unui avort prin ștrangulare, sufocare, lăsându-l 
să moară sau aruncându-l. 

După aceea, am fost plasată într-o casă adoptivă, unde 
familia şi-a dat seama că nu prea mă plac. Așa că am fost 
luată de acolo şi dusă în altă casă adoptivă, una frumoasă, 
casa lui Penny. În momentul acela, aveam 17 luni, 15 kilo- 
grame de masă lâncedă și diagnosticată cu ceea ce eu nu- 
mesc «darul paraliziei cerebrale», care a fost cauzată de 

lipsa de oxigen din creier în timp ce încercam să supra- 
viețuiesc. Ajungând aici, mă simt obligată să întreb: «Dacă 
avortul este doar o chestiune despre drepturile femeii, doam- 
nelor şi domnilor, atunci unde erau drepturile mele?» Nu 
era nicio feministă înverşunată care să se ridice și să țipe 
despre cum îmi erau violate drepturile în acel moment! 
De fapt, însăşi viaţa mea îmi era luată în numele dreptu- 
rilor femeii. 

Atunci când aud îngrozitorul şi dezgustătorul argument 
că ar trebui să îngăduim avortul deoarece copilul ar putea 
fi handicapat - câtă groază îmi umple inima! Doamnelor şi 
domnilor, sunt lucruri pe care le puteţi învăța numai de la 
cel mai slab dintre noi. Şi când le luaţi viaţa, dumnea- 
voastră sunteţi cei care pierd, pentru că Domnul are grijă 
de ei. Însă dumneavoastră sunteţi aceia care veţi suferi 
pentru totdeauna. Și câtă aroganță! O aroganță absolută! 
Căci legalizarea avortului nu este altceva decât reluarea 
vechii practici ca cel puternic să-l domine pe cel slab, să 
determine cine trăiește şi cine moare. Câtă aroganță! Nu 
vă daţi seama că nu puteţi să faceţi ca propria inimă să vă 
bată? Nu vă daţi seama că puterea pe care credeţi că o aveţi, 
nu o aveţi, de fapt? Mila lui Dumnezeu este aceea care vă 
susţine - chiar şi atunci când Îl urâţi. 

Unii s-au uitat la draga mea mamă adoptivă Penny şi i-au 
zis: «Gianna nu o să fie niciodată nimic!». Foarte «încura- 
jator»! Ea a decis să-i ignore. Lucra cu mine de trei ori pe 
zi, în fiecare zi, şi am început să-mi ţin capul. lar ei ziceau: 
«Ei bine, Gianna nu o să fie în stare de asta, de cealaltă... » 
Și, ca să nu mai lungim povestea, la vârsta de 3 ani mer- 
geam cu cadru şi cu proteze. Astăzi stau în picioare aici, în 
fața dumneavoastră, șchiopătând puţin, fără cadru și fără 
proteze. Cad grațios uneori și cât se poate de dizgraţios 
alteori, în funcție de situație. Dar le consider pe toate spre 
slava lui Dumnezeu. 

Eu cred că din cauză că nu înțelegem cum merg lucru- 
rile, nu înțelegem cât de frumoasă poate fi suferința. Nu 
zic să o cerem de bună voie, dar, atunci când vine, uităm că 
Dumnezeu este la cârmă și că Dumnezeu poate să facă astfel 
încât și cea mai mare nenorocire să ne devină folositoare... 

Pentru o clipă aș dori să vorbesc doar cu bărbaţii din 
această sală și să fac ceva ce niciodată nu se face. Aș spune: 
«Bărbaților, sunteți făcuți pentru măreție. Sunteţi făcuți 
ca să luaţi atitudine și să fiți bărbați. Sunteţi făcuţi ca să le 
apăraţi pe femei și pe copii, nu să staţi și să priviţi în altă 
parte, în timp ce știți că au loc crime, și să nu faceți nimic 
în legătură cu asta. Nu sunteţi făcuţi ca să vă folosiți de 
femei şi să le părăsiți. Sunteţi făcuţi ca să fiți buni şi mă- 
reți şi binevoitori și puternici şi să luaţi atitudine. Pentru 
că... Bărbaţilor, ascultați-mă! Am obosit tot făcând eu, o 
femeie, treaba voastră!» 

O să închei cu următoarea mărturisire. Poate unii dintre 
dumneavoastră sunt puţin deranjaţi că tot ce-am făcut a 
fost să vorbesc despre Dumnezeu şi despre lisus. Dar cum 
aș putea oare să merg şchiopătând prin această lume şi să 
nu-l dau toată inima și mintea și sufletul și puterea lui 
Hristos, care mi-a dat viață?! Sper că ceva din ce-am spus 
v-a fost clar. A venit din inima mea. Dumnezeu să vă bi- 
necuvânteze şi să vă păzească!” 

(www.giannajessen.com) 


4.3. Mărturii din lumea medicală 
Am ucis un oraş ca Smeredvo 


De la domnul Antun Lisec, cunoscutul luptător pro- 
vita din Zagreb (Croaţia), am primit un text cutremurător. 
Este vorba de un interviu luat medicului ginecolog Stoian 

Adaşevic din Belgrad (Serbia) și publicat în revista Argu- 
ment, din 23 februarie 1996. 

Interviul a apărut sub titlul: „În cabinetul meu am ucis 
un oraș ca Smeredvo, fără să știu ce fac”. lată o parte din 
acest interviu: 

- Dr. Adaşevic, sunteți un cunoscut specialist în obste- 
trică și ginecologie din Belgrad, dar din 1988 nu mai faceţi 
avorturi. Ba chiar ați devenit un mare adversar al lor. Pre- 
gătiți întemeierea „Asociației pentru protecţia vieții umane 
şi a familiei”. Însă, vreme de 6 ani aţi efectuat aproximativ 
60.000 de avorturi. Odată chiar aţi afirmat: „Am ucis un 
oraş ca Smeredvo”. 

- Cred că orașul Smeredvo are mai puţini cetățeni, 
aproximativ 45.000. Am ucis fără să ştiu ce fac! Dar am 
înțeles că nu am dreptul să ucid, nici ca soldat, nici ca gine- 
colog, şi cu atât mai puţin ca „ucigaș plătit”, care așteaptă 
după colț. Am înţeles că este vorba de o ființă umană ca 
mine. După „legea creștină”, n-am dreptul să ucid ființa 
umană, născută sau nenăscută. În viața umană există schim- 
bări cantitative și calitative. Una dintre schimbările calita- 
tive este începutul vieţii umane, prin unirea a două celule, 
masculină și feminină, într-o singură ființă. Când vedem 
aceasta, înțelegem că din momentul fertilizării, până la 
moarte, ființa umană este aceeași. 

- Aţi încetat avorturile. Vreun fapt concret a avut in- 
fluenţă asupra deciziilor dumneavoastră? 

- S-a întâmplat când cineva dintre rudele mele a venit 
cu logodnica sa. Când am început să fac acest avort, la înce- 
put am scos „mâna”, care a căzut pe fața de masă plină 
de tinctură de iod şi a început să se miște, deoarece un nerv 
a căzut în tinctură și astfel a dat comandă „mâinii” să se 
agite. Înainte de a-mi continua lucrul am găsit ceva pe di- 
buite și mi-a trecut prin minte: „Nu mi-ar plăcea să fie un 

picior”. De fapt, era un „picior”. Mi-am concentrat toată 
atenţia să nu cadă în alcool. Dar în acel moment ceva s-a 
răsturnat și câteva instrumente au căzut cu zgomot. Am tre- 
sărit şi am scăpat „piciorul” care a căzut pe masă şi nervul 
a atins alcoolul. Acum și „piciorul” se mişca. Am continuat 
şi am prins din nou ceva. Era „inima” care zvâcnea. 

Mi-aduc aminte că o soră m-a întrebat dacă mă simt 
rău. În faţa mea zăcea „inima” care mişca. Vedeam mișcă- 
rile „piciorului” și „mâna” care se contractau. Numai cu 
vreo zece minute înainte, pe ecranul ecografului văzusem 
totul funcționând... În acel moment m-am cutremurat şi 
am înţeles că avortul este, într-adevăr, ucidere! 


(traducere din limba engleză de pr. prof. Vasile Mihoc, 
Pro-Vita Sibiu) 


Avortorul 


Acesta era un om profund, pătruns de conştiinţa vinei 
sale. De fiecare dată când apăream în închisoare nu știa 
să-mi vorbească decât de păcatele sale. Se temea că păca- 
tele sale vor pune un obstacol în calea milostivirii lui Dum- 
nezeu față de el. Avea deja părul alb, dar la caracter era ca 
un copil. După câte se pare, viața din pușcărie l-a adus în 
această stare. lată ce mi-a povestit: 

„Ştiţi, părinte, Dumnezeu m-a pedepsit pentru viața 
dezmăţată pe care am dus-o. Sunt un asasin de suflete, da, 
un ucigaș de suflete! Timp de 27 de ani, împreună cu un 
medic, am făcut avorturi. Înainte îmi era teamă de Dum- 
nezeu, iar conştiinţa îmi reproşa că exercit această mese- 
rie; de mai multe ori am vorbit despre asta cu soția mea: 

nu era mai bine să părăsesc această specialitate? Dar soția 
mea nici nu vroia să audă. Nici nu apucam să deschid gura, 
că începea să-mi vorbească despre copiii noștri, despre edu- 
caţia lor, despre locuinţă; nu-i plăcea unde stăteam, apar- 
tamentul devenise neîncăpător, trebuia să ne cumpărăm 
un hotel și să deschidem un cabinet undeva în oraș. Se pu- 
nea să debiteze tot felul de rugămințţi, iar eu o ascultam, o 
ascultam, apoi ridicam din umeri și continuam să o ascult. 
Pentru slujba mea primeam 30.000 de ruble; doctorul cu 
care eram asociat câştiga 200.000 de ruble. Ne aranjasem 
bine afacerea: aveam pacienţi care ne plăteau 500 de ruble, 
iar unii chiar mai mult. 

Odată am căzut la pat şi eram gata să mor de tifos; 
acesta a fost pentru mine un șoc care chiar mi-a trezit con- 
ştiinţa. Cu ochii în lacrimi, Îl rugam pe Dumnezeu să-mi 
redea sănătatea şi am jurat că, dacă mă vindec, părăsesc 
această meserie. După trei zile eram sănătos, vindecat. 
Dar soţia mea și doctorul m-au obligat să-mi reiau munca. 
Odată am ușurat-o pe o doamnă bogată de un avorton de 
şase luni; când doctorul l-a pus în bazin, am fost tot cuprins 
de frisoane și mi s-a făcut o asemenea milă de acest copil 
încă în viață, încât ochii mi s-au umplut de lacrimi. 

Când medicul respectiv s-a retras complet, la fel ca și 
mine, din această profesie rușinoasă, nu m-am putut ab- 
ține să nu-l întreb: 

- K.V., spuneţi-mi un lucru, vă rog: de ce conștiința 
mea nu-și găseşte pacea din cauza acestor avorturi? Știți câți 
omuleți am trimis pe lumea cealaltă dumneavoastră și cu 
mine? 

În faţa unei asemenea slăbiciuni, în ochii lui, doctorul 
a izbucnit în râs: 

- Dar întrebaţi-o pe soţia dumneavoastră, ea vă va 
spune același lucru ca și mine. Vă consideraţi instruit și nu în- 
țelegeți acest adevăr absolut elementar. Luaţi microscopul 
meu și priviţi această masă de spermă pe care natura însăşi, 
fără să înțelegem cum, o aruncă în libertate, adică la o moar- 
te definitivă. Câte asemenea suflete și câți asemenea oameni 
în germene ați aruncat dumneavoastră înșivă? Are conştiinţa 
ceva de-a face cu asta? Omul este o bulă de forțe brute care 
s-au întâlnit și au compus cutare sau cutare formă exteri- 
oară, în funcţie de elementele lor constitutive, și iată totul. 

În zadar încerca doctorul să mă convingă să continuu 
să fac avorturi, ca să primesc pentru asta mari sume de 
bani, şi că era un lucru bun; în adâncul sufletului meu, nu îl 
credeam. Nu îl credeam, pentru că toţi intelectualii noştri, 
şi mai ales medicii, au renegat cu totul credința noastră în 
Dumnezeu, Creatorul lumii. Am mai rămas cam două ore 
la doctor şi apoi m-am dus să îl caut pe unul dintre paci- 
enţii noștri. De acolo, m-am dus acasă. 

Nici nu pusesem bine piciorul în apartament, când so- 
ţia mea, furioasă, a luat o oală de noapte şi mi-a aruncat-o 
în față, ocărându-mă în ultimul hal. Atunci m-a cuprins şi 
pe mine furia, am luat o sticlă de pe masă şi am lovit-o cu 
ea. l-am dat una chiar în tâmplă. Două minute după aceea, 
nu mai era decât un cadavru. Când am văzut asta, m-am 
gândit, m-am tot gândit, apoi l-am omorât pe copilul nostru, 
un băiat de cinci ani. lată cum calculasem: mă vor trimite 
la muncă silnică și, fără mamă, va rămâne singur. De aceea 
am hotărât să-l omor. 

M-au condamnat, nu ştiu de ce, la 28 de ani de muncă 
silnică. Știți, părinte, când mă întind să dorm, mi se pare 
că văd o oală mare care seamănă cu un lac, căruia i se poate 

vedea puţin câte puţin fundul, iar pe fundul oalei nu sunt 
decât copii. Unul dintre ei abia a fost conceput; alții au 
deja o formă; alţii sunt bine conturați. Printre ei se află soția 
mea și băiatul meu de cinci ani. Unii scot limba la mine, 
alții mă ameninţă cu mânuţele lor. A! ce coșmar văd acolo, 
în fiecare noapte! Sufletul este pierdut, cu totul pierdut!”. 

Deţinutul a izbucnit în lacrimi. L-am convins să se spo- 
vedească şi să se împărtășească și i-am spus să se roage 
lui Dumnezeu cât de des poate. A primit imediat. Șase luni 
mai târziu, a murit. Sunt convins că pocăinţa lui a fost pri- 
mită de Dumnezeu. 


(Părintele Spiridon, Hristos în temniţele din Siberia - mărturii 
ale deţinuţilor, Editura Egumeniţa, Galaţi, 2005, p. 128) 


Un avort fihnat 


Acum doi ani am mai asistat la un „eveniment special”. 
Datorită meseriei mele şi pentru a face teste de calitatea, 
temperatura şi presiunea aerului, am fost trimis în blocul 
operator al spitalului pentru care lucram. Fără să vreau, 
am asistat la un „avort filmat din interior”. Cu o cameră 
video minusculă, în vârful unui fir, am putut vedea pe un 
ecran mare ce se întâmpla «înăuntru». Am putut vedea 
cum fătul se mișca şi se zbătea din toate puterile ca să nu-l 
scoată. Se vedeau foarfecele şi cârligele care tot încercau 
să-l apuce, iar el nu voia să se lase prins. Se puteau vedea 
pe ecran toate detaliile corpului: mâinile, picioarele, capul, 
toate mădularele. În cele din urmă, doctorul a reușit să-l 
scoată și, în mâna lui, fătul încă mai mișca. A mai mișcat 
câteva secunde, după care a încetat. La nici două secunde, 
doctorul a adăugat: «E mort», dându-l infirmierei să-l arunce 
la găleata de gunoi. 

(Un mărturisitor creștin) 

Ce simt medicii când fac o întrerupere 
de sarcină? 


Directorul însuși relatează experienţele îngrozitoare prin 
care a trecut: „Unul dintre colegii mei vedea la fiecare avort 
o imagine obsesivă - i se părea că fătul vrea să împiedice 
cu orice preţ avortul. EI își încleșta mânuţele de pereţii 
uterului și lupta din răsputeri să rămână în acel loc 
protejat. Mergând la un avort am avut şi eu acea imagine 
în fața ochilor. Unii colegi sufereau în timpul intervenţiei 
de accese de transpiraţie și le tremurau mâinile, iar între 
avorturi consumau alcool. Alţii aveau coşmaruri cumplite 
sau perioade îndelungate visau numai sânge”. 

Fostul director conduce astăzi o clinică pentru copii 
handicapați. Și-a regăsit astfel echilibrul. 


(Piuss Stosel, Myriam, de ce plângi? sau trauma avortului, 
Ed. Ariel, Timişoara, 1998, p. 111) 


* 


În urmă cu 20 de ani, la primul meu loc de muncă, într-un 
spital din Zirich, am participat în calitate de medic asis- 
tent la o întrerupere de sarcină. Fătul a fost scos din uter 
pe cale chirurgicală și pus apoi într-o tăviță. Dar ceea ce 
se zbătea acolo nu era nici pe departe „o aglomerare de 
celule”, ci un om în miniatură - așa cum se poate vedea în 
cartea lui Lennart Nilsson, Ein Kind entsteht (Se naște un 
copil). Imaginea acelui omuleț agitat s-a impregnat adânc 
în sufletul meu. Întreaga echipă din sala de operaţie a fost 
foarte deprimată. În acel moment mi-a devenit clar un 
lucru: aceasta a fost prima şi ultima întrerupere de sar- 
cină la care am participat! Ce termen folosit pentru a 
ucide! Șeful meu de atunci, care suferea și el emoţional în 

urma unor asemenea intervenții, a înțeles problema mea 
de conștiință şi mi-a respectat alegerea. 


Dr. Arnold Hirlimann - Landolt, Stăfa, Elveţia 
(Piuss Stosel, Myriam, de ce plângi? sau trauma avortului, 
Ed. Ariel, Timişoara, 1998, p. 112) 


„Am înţeles, măcar în ceasul al 13-lea, 
că totul se plăteşte în viaţă” 


Sunt chirurg ginecolog de aproape două decenii şi multă 
vreme am trăit în pace şi belșug! Începând din 1999, viaţa 
mea s-a dat peste cap din senin... 

Într-o noapte, am visat o mulțime de nou-născuţi care 
parcă înotau într-un acvariu uriaș, aflat chiar în fața mea, 
şi păreau că se sufocă, fiindcă pipăiau cu disperare pere- 
tele de sticlă, căutând o ieșire. N-am să le mai pot uita nicio- 
dată ochii aceia mari și disperaţi ce priveau spre mine! 

De a doua zi, au explodat în existența mea câteva 
necazuri, care m-au adus până în pragul disperării. Soţiei 
i-a fost diagnosticat un cancer la sân şi a suferit o operație 
ce a mutilat-o. În scurt timp, fiul meu - licean pe atunci — 
mi-a mărturisit, într-o manieră suspectă, că datorează o 
sumă mare de bani cuiva şi că viaţa i-ar putea fi în pericol 
dacă nu îşi achită datoria. Foarte repede am aflat că deve- 
nise dependent de heroină și se împrumuta tot mai des, 
pentru că nu-i mai ajungeau banii ca să-și plătească do- 
zele. După nici o săptămână, mi-a fost furată maşina - un 
Volkswagen Passat nou-nouţ - pe care nu apucasem să o 
asigur împotriva furturilor. Și pentru ca tabloul sumbru să 
fie complet, interiorul vilei noastre spațioase a fost parțial 
distrus de un incendiu... 

Eram pur şi simplu copleșit! 

Deşi eram un om relativ credincios, fără să frecventez 
prea des bisericile, mi-a venit deodată gândul să urc în 
dealul Patriarhiei, căci culmea disperării mele a coincis cu 
ziua de 27 octombrie, când se făcea pelerinaj la moaştele 
Cuviosului Dimitrie Basarabov. În orele cât am aşteptat la 
coadă, m-am rugat pe tăcute, întrebându-l pe sfânt, unde 
greșisem de se abătuseră atâtea nenorociri, dintr-o dată, 
pe capul meu și ce era de făcut. Când am ajuns în fața 
moaștelor, nici n-am mai putut gândi ceva... Am izbucnit 
doar în plâns şi nu m-am putut opri decât târziu, după ce 
coborâsem dealul. 

Ei bine, vă rog să mă credeți că in noaptea următoare 
l-am visat pe Sfântul Dimitrie cel Nou, care mi-a vorbit cu 
multă blândețe, dezvăluindu-mi adevărul pe care eu îl ig- 
norasem cu desăvârșire, ca un nelegiuit ce eram! Mi-a 
spus că acei nou-născuţi pe care îi văzusem în vis erau cei 
187 de copii ce nu mai apucaseră să ajungă pe lumea asta, 
pentru că eu le făcusem chiuretaje mamelor lor, la cererea 
acestora, și primisem o mulțime de bani necuveniţi, în 
schimbul acestor crime. Sfântul a continuat să mă lumi- 
neze cu aceeași blândeţe, lămurindu-mă că dacă voi con- 
tinua să comit asemenea pruncucideri, nenorocirile ce se 
vor abate asupra mea vor fi și mai mari. Mai mult decât atât, 
mi-a cerut să botez un număr de copii egal cu cel al prun- 
cilor pe care îi omorâsem cu mâinile mele, avertizându-mă: 
„Vei vedea ce se va întâmpla, pe măsura ce vei duce la 
capăt o asemenea faptă bună! Şi nu mai păcătui...”. 

De a doua zi, n-am mai făcut niciun chiuretaj și mi-am 
câștigat existența din consultaţii, nașteri sau intervenții chi- 
rurgicale care ajutau venirea pe lume a unor copii. La foarte 
scurt timp, am pornit cu soția mea prin orfelinate, însoțiți 
de preotul de la noi din parohie, botezând cel puţin un copil 
în fiecare lună! 

Vreau să vă spun că lucrurile au luat o cu totul altă 
întorsătura în viața mea... Astăzi, după cinci ani, soția se 
simte bine, chiar dacă şi-a pierdut un sân, iar fiul meu, după 
terminarea liceului, m-a rugat să-l ajut să se interneze 
într-o clinică de dezintoxicare. Acum este pe deplin vinde- 
cat. Analizele medicale ale soției dovedesc că pericolul de 
cancer a fost îndepărtat. Ne-am refăcut casa, cu greu, dar 
temeinic, și —- surprinzător, pentru un păcătos ca mine - câş- 
tigurile noastre bănești nu s-au diminuat foarte tare, în ab- 
senţa chiuretajelor! Eu am devenit un om cu adevărat cre- 
dincios, care a înţeles, măcar în ceasul al 13-lea, că totul se 
plăteşte în viață, după măsura faptelor rele, dar deopotrivă, 
totul se răsplătește în viață, după măsura faptelor bune. 
Vedeţi cum lucrează Dumnezeu prin sfinţii Săi?! 

Cuviosul Dimitrie Basarabov nu a făcut cu mine o mi- 
nune „obișnuită”, nu mi-a salvat viața la modul spectaculos, 
dintr-un accident de mașină, să zicem, ci mi-a deschis min- 
tea şi m-a ajutat să mă salvez prin propriile mele fapte. 


(Alexe I, medic specialist chirurg obstetrică 
și ginecologie - București) 

V. ALTERNATIVE PSIHO-SOCIALE 
PRIVIND AVORTUL 


În cartea Ghiduri de bună practică în asistența socială 
a copilului și familiei, Echipa Holt România prezintă ser- 
viciile de asistenţă socială oferite familiilor în situaţiile de 
dificultate: 


5.1. Servicii de menţinere a copilului 
în familie 


Oferă copilului şansa de a se dezvolta armonios și în- 
tr-un mediu securizant. Se ocupă dispensarele teritoriale 
prin asistentele de ocrotire: campanii de imunizări, urmă- 
rire și monitorizare. Serviciile de prevenire sunt servicii 
oferite familiilor care funcționează relativ bine şi care au 
crize normale de dezvoltare. Asistenţii sociali care activează 
în cadrul serviciilor de prevenire încearcă să elimine şi să 
minimalizeze acele condiţii sociale /psihosociale și de altă 
natură care sunt recunoscute a contribui la apariția proble- 
melor de dezvoltare și care pot genera crize în familie. 

Consilierea gravidei și a tinerelor mame este un ser- 
viciu de prevenire care își propune sprijinirea gravidei şi 
a tinerelor mame pentru menținerea copilului în familie. 
Declanșarea unei situaţii de criză la nivelul sistemului fa- 
milial poate genera în timp fenomenul de abandon al copi- 
lului. Rolul asistentului social, în cadrul serviciului de pre- 
venire, este să identifice la timp şi să intervină profesional 
în a ajuta familia să depăşească situaţia de criză. 

Acest lucru poate fi realizat prin consilierea familiei, 
care are drept obiective: 
e să ofere sprijin emoţional și să încurajeze relația 
părinte-copil; 
e să ofere informaţii privind creşterea și educarea 
copilului; 
e să încurajeze clientul să vorbească despre factorii 
cauzatori de stres; 
e să identifice resursele clientului și modul de acti- 
vare al acestora; 
e să ajute clientul să-și identifice corect problema și 
să stabilească un plan de rezolvare a acesteia; 
e să asiste clientul la implementarea planului de ac- 
țiune și să-i ofere în permanenţă informaţii privind 
resursele comunitare. 


5.1.1. Centre maternale/Centre pentru mamă 

şi copil 

Majoritatea centrelor sunt create pentru a da o mână 
de ajutor gravidelor în criză de sarcină. Asistența este con- 
fidenţială. Oferă servicii în care profesioniștii sunt asociați 
şi organizaţi pentru a ajuta mamele singure cu copii să-şi 
dezvolte potenţialul şi capacitatea de îngrijire a copilului. 
De asemenea oferă sprijin mamelor pentru a se integra în 
comunitate. Întreaga activitate a unui Centru pentru mamă 
şi copil este concentrată pe relația mamă-copil, pe construc- 
ţia şi consolidarea ei, încât să asigure stabilitatea cuplului 
după sistarea serviciilor oferite de așezământ. Fiecare re- 
zidentă are un program propriu, care urmăreşte: responsa- 
bilizarea mamelor față de situaţia de dificultate; acceptarea 
maternității și responsabilității ce decurg din aceasta; mo- 
bilizarea resurselor în vederea sporirii șanselor de integrare 
socio-profesională; favorizarea depăşirii situației de criză. 

Serviciile oferite: 

e găzduire, care presupune punerea la dispoziţie a unui 
spaţiu de locuit mamei și copilului; 

e acordarea unei alocaţii de integrare după caz; 

e acompanierea pluridisciplinară care presupune: 
acompaniere educativă și consiliere pentru îngriji- 
rea şi dezvoltarea psiho-somatică corespunzătoare 
a copilului; oferirea de condiţii favorabile promo- 
vării unei bune stări de sănătate pentru mamă și 
copil; crearea premiselor pentru reinserție socială, 
familială și profesională; oferirea de consiliere psiho- 
logică şi favorizarea unui comportament adaptativ. 


Centrul maternal are obligația de a asigura mijloacele 
umane, materiale și educative, care să ajute mamele în asu- 
marea responsabilităților ce le revin, conform legislației în 
vigoare în raport cu copilul. Are responsabilitatea de a oferi 
protecţie fizică şi psihică asigurându-i starea de confort 

Mamei îi revine responsabilitatea de îngrijire, supra- 
veghere şi creștere a copilului. În exteriorul Centrului, în 
timpul deplasărilor la dispensar, creșe, spital, familie, rude, 
prieteni, mamei îi revine întreaga responsabilitate față de 
copil. Mamele au responsabilități față de mijloacele mate- 
riale puse la dispoziție de aşezământ. 


Categorii de beneficiari: 

Sunt primite în Centrul maternal tinere femei, care 
sunt lipsite temporar de resurse materiale şi de suportul 
grupului familial de origine sau al partenerului şi care înde- 
plinesc următoarele condiţii: sunt gravide în ultimul trimes- 
tru de sarcină, sunt mame singure sau în situații de divorţ, 
care au în îngrijire un copil mai mic de trei ani. Femeile care 

prezintă tulburări de comportament sau de personalitate, 
sau au afecțiuni psihice, prezintă o dependenţă de tip toxi- 
comaniac (alcool, drog) nu sunt admise în Centru. 

Programul durează, de regulă, 6 luni, dar, în funcţie de 
rezolvarea problemei, el poate fi mai scurt sau mai lung. 

Personalul din Centrul maternal este format din: echipa 
pedagogică (coordonator, psiholog, asistenţi sociali, educa- 
tori specializați); echipa administrativă (contabil, adminis- 
trator, bucătar, supraveghetori de noapte). 

Echipa multidisciplinară urmărește ca mama să achi- 
ziționeze competenţe, care să-i asigure autonomie în ceea 
ce priveşte îngrijirea copilului, cât şi organizarea propriei 
vieți (locuință, loc de muncă, relaţii cu partenerul, cu fa- 
milia). Reședința în Centrul maternal este o părticică din 
viața mamei şi a copilului în care se acumulează valori şi 
comportamente ce vor influenţa ulterior stabilitatea rela- 


5.1.2. Îngrijirea familială temporară/asistenţă 
maternală 


Înfăţişează o altă alternativă la instituţionalizare şi o 
modalitate de ocrotire a copilului în comunitate. Se adre- 
sează copiilor instituționalizați sau cu riscul de a fi aban- 
donați și care nu pot fi crescuți în familiile proprii pentru 
o perioadă de timp. În cadrul programului sunt recrutate, 
evaluate şi instruite familii de îngrijire și asistenți mater- 
nali, urmărindu-se crearea unei rețele de profesioniști. 
Copiii rămân în sistemul de îngrijire temporară până la 
soluționarea planului permanent de viitor, supervizându-se 
plasamentul pe toată durata. 

Servicii: 

e suport financiar lunar acordat familiei; 

e sprijin suplimentar pentru întreținerea copilului; 


informaţii şi consiliere. 
5.1.3. Programe de consiliere a gravidei 


Se adresează femeilor gravide sau celor care au născut 
de curând (cu copii având vârsta cuprinsă între 0-6 luni) 
aflate în criză, sub influenţa unor factori ce cresc riscul de 
abandon al copilului. Scopul acestor programe este de a 
menține copilul în familie, evitând avortul sau abandonul. 


Obiective: 
e susținerea femeilor gravide și a mamelor aflate în 
impas; 
e menținerea cuplului mamă-copil şi a nucleului fa- 
milial. 


Serviciile oferite: 
e consiliere; 
e informaţii (legislaţie, educaţie pentru sănătate); 
e suport material și moral; 
e soluţii alternative pentru planul de viitor al 
copilului. 


5.1.4. Programe de prevenire a abandonului 
şi a instituţionalizării copiilor 


Se adresează familiilor cu copii care trec prin momente 
dificile, sub influența unor factori care cresc riscul de aban- 
don al copilului. Scopul acestor programe este de a men- 
ține copilul în familie, evitând abandonul. 


Obiective: 
e susținerea părinţilor aflați în impas; 

e menţinerea nucleului familial; 
e sprijinirea familiilor cu copii pentru depăşirea 
situaţiei. 


Serviciile oferite: 
e consiliere; 
e suport moral; 
e informaţii (legislaţie, educaţie pentru sănătate); 
e soluţii alternative pentru planul de viitor al 
copilului. 


5.2. Servicii alternative la instituţionalizare, 
prin identificarea unei familii permanente 
pentru copil 


5.2.1. Adopția naţională 


„Adopţia este operațiunea juridică prin care se creează 
legătura de filiație între adoptator și adoptat, precum și 
legături de rudenie între adoptat și rudele adoptatorului.” 


(Art. 1 din Legea nr. 273/2004 
privind regimul juridic al adopţiei) 


Majoritatea femeilor nu-şi dau copiii spre adopţie din 
cauza accentuării exagerate a drepturilor femeilor (exem- 
plu: la avort) în detrimentul drepturilor copilului. Adopţia 
naţională reprezintă o soluţie permanentă la instituționa- 
lizare pentru copiii abandonaţi și a căror reintegrare în fa- 
milia de provenienţă nu este posibilă. În vederea unui ast- 
fel de program sunt recrutate şi evaluate familii care doresc 
să adopte un copil şi sunt pregătite aceste familii în vede- 
rea adopțţiei, sunt identificați copiii eligibili pentru adopție, 

sunt asistate familiile adoptive până la finalizarea proce- 
sului de adopţie, se acordă sprijin părinţilor adoptivi şi se 
realizează urmărirea postplasament trei luni de la pla- 
sare, întocmindu-se rapoarte în vederea obținerii avizului 
şi urmărirea postadopţie doi ani, cu rapoarte trimestriale. 


5.2.2. Îngrijirea familială pe termen lung 


Reprezintă o alternativă permanentă la instituţionali- 
zare, creştere şi dezvoltare a copilului în comunitate. Face 
referire la copiii instituționalizați și pentru care reintegra- 
rea în familia de provenienţă sau adopţia nu sunt posibile. 
Programul recrutează, evaluează și instruiește familii de 
îngrijire, urmărindu-se crearea unei rețele de profesioniști. 
În sistemul de îngrijire, copiii rămân până la vârsta majo- 
ratului și finalizarea studiilor, supervizându-se plasamentul 
pe toată durata. 

Servicii: 

informaţii şi consiliere; 
e suport financiar lunar acordat familiei; 
e sprijin suplimentar pentru întreţinerea copilului. 


5-3. Eşti în dificultate? 


Ai rămas însărcinată și eşti în dificultate? Noi te spri- 
jinim pentru a găsi cea mai bună soluţie. Trebuie doar să 
ceri ajutorul la: 


1. ASCOR - laşi, 
Tel.: 0752.494.035, 


www.dreptul-la-viata.ro, id messenger şi e-mail: 
dreptul la viata2008Qyahoo.com 

2. Fundaţia Solidaritate și Speranţă - laşi, 
Tel: 0744.798.610, 
http:/ /fundatia.mmb.ro 


3. Centrul de formare şi consiliere 
Sf Arhangheli Mihail și Gavriil — laşi, 
Tel: 0751.214.017, 0232.215.157, 
www,.sfintiiarhangheli.ro 


4. Asociaţia Primul Pas - laşi, 
Tel: 0232.277.901, 0332.459.423 


www.primulpas.org, e-mail: contact Oprimulpas.org 


5. Asociaţia Creştin Ortodoxă PRO VITA, 
Tel: 0244.421.208 „0746.014.605 
(Pr. Nicolae Tănase), 


www.provita.ro, www.provitabucuresti.ro 


Serviciile gratuite oferite de aceste organizaţii 

(după caz) sunt: 

e consiliere, 

e sprijin material, 

e asistenţă socială și spirituală, 

e teste de sarcină gratuite, 

e trimiteri pentru consultaţii ginecologice și 

ecografii gratuite, 
e consiliere de cuplu, grup de suport pentru mămici, 
. găzduire. 


5.4. Cuvânt de încheiere 


Aceste mărturii despre avort şi contracepțţie, cuprinse 
în broşura de față, ne cutremură pe toți, ne impresionează, 
dar ne şi arată ce mare și grea vină poartă toți factorii de 
răspundere ai societății românești: Biserică, familie, școală, 

lumea medicală, oameni politici, toţi cei care știm ce se în- 
tâmplă și nu oprim acest măcel. 

Deşi nu mai au nevoie de niciun comentariu, aceste 
mărturii trag un puternic semnal de alarmă asupra gra- 
dului de pervertire a conştiinţei la care a ajuns societatea 
de astăzi. Dacă astăzi aşa stau lucrurile, mâine, prin gene- 
rația pe care o pregătim, aşternem haosul moral, spiritual, 
şi distrugerea totală a acestui neam. Directivele vin de sus, 
iar la acest proces participă nemijlocit funcționari, sala- 
riați și întreaga societate civilă care aplică la nivelul ma- 
selor măsurile ce conduc la un adevărat genocid biologic 
şi spiritual al poporului român. Implementarea acestor 
măsuri se face pe nesimţite, ca un fenomen firesc, în pas 
cu „progresul”, dar care ne înstrăinează de noi înşine și ne 
atrage o grea răspundere în fața lumii și a lui Dumnezeu. 
Grav este faptul că ele se aplică chiar prin mâna noastră, a 
celor ce ne mai considerăm creștini și români. Suntem creș- 
tini numai cu numele, căci faptele ne dovedesc a fi necre- 
dincioşi, după cum spunea Arhimandritul Ilie Cleopa. În 
acest sens, şi Sf. Ap. Pavel spune: „Ei mărturisesc că ÎL cu- 
nosc pe Dumnezeu, dar cu faptele Îl tăgăduiesc” (Tit 1, 16). 
Am ajuns să luptăm fățiș împotriva lui Dumnezeu, în pla- 
nul cel mai sensibil al existenței umane: concepția şi naş- 
terea de prunci. 

Suntem cu toții complici la omorul instituţionalizat, fie 
prin participarea directă, fie prin tăcerea vinovată cu care 
asistăm la aceste crime. La „strigătul mut” al pruncilor avor- 
taţi răspundem cu tăcere. Dar prin tăcerea noastră strigă 
și lucrează cu putere păcatul. 

Evidenţa faptelor şi tragismul fenomenului ne îngro- 
zesc pe toţi şi ar trebui să ne zguduie în cele mai adânci 
planuri sufleteşti pe fiecare dintre noi. 

În acest „război grozav contra pruncilor”, alături de 
medici, participă și majoritatea farmaciștilor, prin elibe- 
rarea contraceptivelor, devenind astfel aliați la distrugerea a 
ceea ce are mai scump acest neam: sufletul de copil, vân- 
dut pe „30 de arginţi”. 

Faptul că nu există nicio modalitate de consiliere reală, 
faptul că o astfel de urgie se produce în lanţ, ca un sistem 
perfect organizat, excluzând orice avertisment sau remuş- 
care, ne scoate în afara civilizației umane. 

La ce folos vile, mașini de lux, bunăstare, când viaţa 
noastră se construiește pe astfel de sacrificii? Cât timp o 
societate omenească se ridică pe astfel de jertfe, îşi con- 
struieşte viitorul pe un butoi cu pulbere. 

Când se face apel la drepturile omului (în problema 
homosexualilor, a scoaterii icoanelor din școli și mai nou a 
dezincriminării incestului), se uită că maşinăria avorturilor 
şi distribuirea planificată a contraceptivelor merg pe bandă, 
fără nicio restricție. În acest caz pentru copilul (OMUL) din 
pântece nu mai există drepturi. Cum se poate explica faptul 
că într-o ţară majoritar ortodoxă, legile și măsurile împo- 
triva firii și a vieţii se impun și se aplică cu atâta ușurință, 
încât opoziţia întregii societăți este ca și inexistentă? Cum 
putem justifica faptul că am primit și deţinem Harul mân- 
tuitor de la Dumnezeu prin care avem putere de sus în 
lucrarea de a învăța şi de a conduce lumea spre mântuire, 
precum și la sfinţirea ei? Cum putem justifica faptul că vea- 
cul ne-a copleșit în așa măsură și ce răspuns vom putea 
noi da pentru că am depus armele atât de ușor? 

Dorim să ecologizăm, să protejăm natura și să moderni- 
zăm mediul ambiant, dar nu observăm că sufletul omenesc 
este bolnav, plin de întuneric și de elemente anti-natură. Ma- 
rii Părinți și teologi, precum și mediile științifice autentice 

avertizează asupra mutațţiilor profunde și grave ce au loc 
la nivelul fiinţei şi conștiinței umane, dar omul de astăzi 
nu mai este dispus să mai vadă și să mai audă nimic. 

Datele și conținutul acestei broșuri au suficientă putere 
să transforme conștiința pervertită a unui om, în mod ra- 
dical. Îi rămân numai discernământul şi voinţa de a le crede 
și de a le pune în valoare. Astfel își va dovedi încă odată în 
plus că este cu adevărat OM. 

Pe cât sunt de evidente tendinţele societăţii actuale 
(scăderea natalității, dezechilibrul moral și social, destră- 
marea familiei), totuși rămânem docili „directivelor” care 
lovesc în noi înşine, în poporul şi în sufletul nostru. Când 
vom realiza acest lucru, va fi poate prea târziu să mai sal- 
văm ceva. 

Domnilor medici și farmaciști, care distribuiţi contra- 
ceptive, gândiţi-vă că sunteți folosiți pentru distrugerea pro- 
priului neam și o faceţi pentru un preţ de nimic! 

Există încă un aspect, pe lângă cel mercantil, al acestui 
fenomen tragic: se pretinde că este mai „umană” soluția con- 
traceptivelor și a avortului decât nașterea acestor copii în 
familii nevoiașe, că avortul este o soluție mai bună decât 
abandonarea copiilor în orfelinate sau la colțuri de stradă. 
În acest caz se încearcă justificarea şi acceptarea crimei în 
mod deliberat. Sfidăm cu trufie Porunca a 6-a din Decalog: 
„Să nu ucizi!”, sfidăm porunca iubirii creştine, care are un 
răspuns deplin pentru toate problemele umanităţii. Dis- 
trugem, prin patimi, capacitatea noastră de a iubi şi astfel 
ne arogăm dreptul de a hotări în locul lui Dumnezeu asu- 
pra vieţii și a morții. O civilizaţie care nu poate rezolva pro- 
blemele omului, în complexitatea lui divino-umană, este 
depăşită prin ea însăși. A judeca și a decide în locul lui 
Dumnezeu în problemele cele mai serioase - cum este 

viața - dovedeşte o răzvrătire fățișă a omului împotriva 
lui Dumnezeu, a vieţii și a creaţiei. Vom culege roadele la 
vremea lor. 

Preacinstit cler, domnilor medici, oameni politici, edu- 
catori, părinți, oameni de cultură, purtăm o apăsătoare 
răspundere și avem de spus un cuvânt greu față de ceea 
ce se întâmplă sub ochii noștri. Faptul că întreg acest mă- 
cel se produce nestingherit sub ochii noştri dovedește pu- 
terea şi amploarea răului de care suntem cuprinși din 
toate părțile. Cuvântul nostru, în acest caz, este fie prea 
slab, fie inexistent, dacă statisticile ne arată ca fiind ţara 
cu cele mai multe avorturi din lume (vezi IPS Serafim 
Joantă, Mitropolit al Germaniei, Europei Centrale şi de 
Nord, în lisus Biruitorul, nr. 19, din 6-12 mai 2007, p. 3). 
Actuala stare de lucruri dovedeşte că acest flagel ne-a sur- 
prins fără nicio strategie de prevenire şi de combatere. La 
nivelul nostru, al fiecăruia, vom da răspuns înaintea Mân- 
tuitorului lisus Hristos pentru tot ce se petrece și pentru 
fiecare suflet pierdut, pentru care nu am făcut tot ce se 
putea face ca să fie salvat. De aceea și starea generală de 
spirit este din ce în ce mai apăsătoare, rugăciunile din ce 
în ce mai greu primite şi Sfânta Liturghie tot mai nelucră- 
toare în noi, pentru că ne lipseşte din ce în ce mai mult su- 
portul credinţei celei drepte și jertfelnicia pentru Adevăr. 
De aceea au apărut din nou semnele războiului rece, ame- 
nințările nucleare, schimbările climatice fără precedent, 
lucruri care ne arată destul de clar că lumea se află în pra- 
gul unor noi și grave răsturnări. Aceasta în condiţiile în 
care oamenii, deja obosiţi, aşteptau o perioadă de linişte, 
progres, libertate și bunăstare. Pentru o astfel de stare de 
lucruri nu există decât o singură salvare: să se oprească 
păcatul, care este boala cea mai grea a omenirii şi a cărui 
manifestare se apropie de apogeu. 

Un suflet de om e mai de preţ înaintea lui Dumnezeu 
decât lumea întreagă, și El Însuși ne-a spus: „Adevărat zic 
vouă, întrucât aţi făcut unuia dintr-acești fraţi ai Mei prea 
mici, Mie Mi-aţi făcut” (Matei 25, 40). 

Noi, care am avut şansa de a ne naște, să dăm această 
şansă şi pruncilor încă nenăscuțţi! 

Nădăjduim că această broșură va contribui la trezirea 
şi luminarea tuturor celor care o vor citi. De aceea, facem 
acest apel către dumneavoastră: contribuiţi prin cuvânt și 
prin faptă la răspândirea acestei broșuri acolo unde este 
cea mai mare nevoie de ea, contribuiţi după putere la sal- 
varea fiecărui suflet în primejdie să piară și veți avea plată 
pe măsură. 

Dumnezeu să ne ajute! 


EDITORII 


5.4.1. O, om, ce mari răspunderi ai! 


O, om, ce mari răspunderi ai 
De tot ce faci pe lume, 

De tot ce spui, în scris sau grai, 
De pildă, ce la alţii dai, 

Căci ea, mereu, spre iad sau rai 
Pe mulţi o să îndrume. 


Ce grijă trebuie să pui 

În viaţa ta, în toată, 

Căci gândul care-l scrii sau spui 
S-a dus... în veci nu-l mai aduni 
Și vei culege roada lui 

Ori viu, ori mort, odată. 

Ai spus o vorbă; vorba ta, 
Mergând din gură-n gură, 
Va-nveseli sau va-ntrista, 
Va curăţi sau va-ntina, 
Rodind sămânţa pusă-n ea 
De dragoste sau ură. 


Scrii un cuvânt... cuvântul scris 
E-un leac sau o otravă, 

Tu vei muri, dar tot ce-ai scris 
Rămâne-n urmă drum deschis 
Spre moarte sau spre paradis, 
Spre-ocară sau spre slavă. 


Ai spus un cântec, versul său 
Rămâne după tine 

Îndemn spre bine sau spre rău, 
Spre curăție sau desfrâu, 
Lăsând în inimi rodul său 

De har sau de rușine. 


Arăţi o cale; calea ta 

În urma ta nu piere, 

E calea bună sau e rea, 
Va prăbuşi sau va-nălța, 
Vor merge suflete pe ea 
Spre cer sau spre durere. 


Trăieşti o viaţă... viața ta 

E una, numai una, 

Oricum ar fi, tu nu uita 
Cum ţi-o trăieşti vei câștiga 
Ori fericire pe vecie, 

Ori chin pe totdeauna. 

O, om! Ce mari răspunderi ai, 

Tu vei pleca din lume, 

Dar ce ai spus, prin scris sau grai, 
Sau lași prin pilda care-o dai, 

Pe mulţi, pe mulţi, spre iad sau rai, 
Mereu o să-i îndrume. 


Deci nu uita!... Fii credincios, 

Cu grijă şi cu teamă, 

Să laşi în urmă, luminos, 

Un semn, un gând, un drum frumos, 
Căci pentru toate, neîndoios, 


Odată vei da seamă! 
(Sf. loan Iacob Hozevitul) 

VI. CANON DE POCĂINŢĂ 
PENTRU COPIII AVORTAŢI 


Condacul 1 


Mielule al lui Dumnezeu, Cel ce ridici păcatele lumii, 
auzi tânguirea mea şi ia aminte la durerea inimii mele, 
ridică de la mine povara cea apăsătoare a păcatelor mele; 
Cel ce ai purtat neputinţele noastre, primeşte întru pocă- 
ință pe cea care se cucereşte ie, rugându-se și strigând 
din adâncul sufletului: 

Dumnezeule și Mântuitorul meu, miluiește-mă pe mine 
cea căzută, pentru numele Tău cel Sfânt! 


Icosul 1 


Dumnezeule și Doamne, a Ta este zidirea: însă vai mie, 
că păcatul săvârșit de Adam în rai trăiește în trupul meu, 
şi ca o roabă îi slujesc pururea cu osârdie - ci acum mă 
rog Ţie: 

Miluiește-mă pe mine, Făcătorule al lumii de sus; 

Miluiește-mă pe mine, Ziditorule al firii de jos; 

Miluieşte-mă pe mine, Stăpâne al puterilor cereşti; 

Miluiește-mă pe mine, îndreptătorule al făpturilor 
trupeşti; 

Miluiește-mă pe mine, Cel ce porți de grijă tuturor; 

Miluiește-mă pe mine, care aduc Ție lacrimi pentru 
păcatele mele; 

Dumnezeule și Mântuitorul meu, miluieşte-mă pe mine 
cea căzută, pentru numele Tău cel Sfânt! 

Condacul al 2-lea 


Stăpâne Atotmilostive, oare cum voi îndrăzni a mă apro- 
pia de Tine cu rugăciune eu, o păcătoasă atât de spurcată, 
care am călcat porunca Ta, dată mie prin proorocul Tău şi cu 
nenumărate altele, nădăjduiesc doar în Moisi: Să nu ucizi; 
ci eu sunt o ucigașă, vai, mai înverşunată de o sută de ori 
decât şarpele, care îşi lasă puii să vadă lumina soarelui pen- 
tru puțină vreme şi abia după aceea îi mănâncă; iar eu, ne- 
norocita, mi-am lipsit pruncii nu numai de lumina cea 
văzută, ci mai vârtos de Lumina cea Adevărată, de Domnul 
nostru lisus Hristos, Care luminează prin Taina Botezului, 
şi din iubirea de vremelnica odihnă trupească, fugind de bi- 
necuvântarea mulțimii de prunci, i-am ucis încă din pântece; 
drept aceea, întunecată fiind cu aceste păcate, cer milostivi- 
rea îndurării Tale, şi cu îndrăznire strig către Tine: Aliluia! 


Icosul al 2-lea 


Cuvintele vieţii, cele rostite de către Tine, le-am trecut 
cu vederea, Doamne, și am umblat după voia inimii mele 
din tinereţile mele şi până în ziua de acum; ci acum cu 
pocăință strig către Tine, Atotînduratul meu Mântuitor: 

Miluiește-mă pe mine, cea zămislită întru fărădelegi; 

Miluiește-mă pe mine, cea născută întru păcate; 

Miluiește-mă pe mine, care n-am păzit poruncile Tale; 

Miluiește-mă pe mine, care m-am lipsit de harul Tău; 

Miluiește-mă pe mine, care nu mă îngrijesc de mân- 
tuirea mea; 

Miluiește-mă pe mine, care m-am încurcat în lațul 
patimilor; 

Dumnezeule și Mântuitorul meu, miluiește-mă pe mine 
cea căzută, pentru numele Tău cel Sfânt! 


Condacul al 3-lea 


Bine și frumos este a locui frații împreună și a se iubi 
unii pe alții, precum ne-ai poruncit, Mântuitorule: fiindcă 
cel ce se mânie pe fratele său ucigaș este; ci eu am între- 
cut cu turbarea mea pe toți câţi s-au născut din veac, încă 
şi pe ucigașii ale căror jertfe au fost ucise din felurite pri- 
cini, având vieți şi vârste felurite însă în timp - iar eu, 
ticăloasa, i-am lipsit de viață pe cei care abia primiseră 
vreme de vieţuire de la Tine, Cel ce le-ai dat viață ca ei să 
ființeze. Eu însă, întru nebunia mea, fără de milă le-am 
răpit această viață, pe când ei se aflau încă în pântecele 
meu, lepădând fără frică de Dumnezeu și darul naşterii de 
prunci cel binecuvântat de tine. Cu samavolnicie am smuls 
din mâinile tale ziditoare pe pruncii mei cei nevinovați și 
nu m-am rușinat să-i ucid înaintea ochilor Tăi: ci sorțile 
lor în dreapta Ta sunt, Doamne, iar păcatul meu înaintea 
mea este pururea. Ție Unuia mă cuceresc, pocăindu-mă, și 
mă rog Ție, Bunule: în calea pocăinței paşii mei îndrep- 
tează-i, ca dimpreună cu toți păcătoşii care s-au pocăit să 
strig Ție: Aliluia! 


Icosul al 3-lea 


Cela ce singur știi neputința omenească, știi și toate 
căderile mele; greșelile tinereților mele nu le pomeni și de 
cele ascunse ale mele curățeşte-mă pe mine, care strig Ție: 

Miluiește-mă pe mine, marea păcătoasă; 

Miluiește-mă pe mine, călcătoarea legii lui Dumnezeu; 

Miluiește-mă pe mine, care am stricat legământul Tău; 

Miluieşte-mă pe mine, că ie, Stăpânului meu, Ţi-am răs- 
plătit cu rău; 

Miluiește-mă pe mine, care am venit la Tine să mă 
pocăiesc în ceasul al unsprezecelea; 

Miluiește-mă pe mine, ticăloasa ucigașă de copii; 

Dumnezeule și Mântuitorul meu, miluiește-mă pe mine 
cea căzută, pentru numele Tău cel Sfânt! 


Condacul al 4-lea 


Dătătorule de Viaţă, împărate Ceresc, vino și Te sălăș- 
luieşte întru mine, cea spurcată cu păcatele, și mă cură- 
țeşte de toată întinăciunea, și mântuiește, Bunule, sufletul 
meu, ca mântuită fiind să strig: Aliluia! 


Icosul al 4-lea 


Rătăcit-am ca o oaie pierdută: caută-mă, Dumnezeul meu, 
pe mine, roaba Ta, care m-am depărtat de la poruncile Tale 
în hățișul cel de nestrăbătut al patimilor și al neascultării. 
Mântuiește-mă pe mine, nevrednica, ce suspin către Tine cu 
căldură, mă rog și strig: 

Miluiește-mă pe mine, cea împovărată cu păcatele ce 
le-am săvârşit urmând voii mele; 

Miluiește-mă pe mine, cea întunecată de patimi; 

Miluiește-mă pe mine, cea răpită de trufie; 

Miluiește-mă pe mine, cea roasă de pizmă; 

Miluiește-mă pe mine, cea plină de nedreptate; 

Miluiește-mă pe mine, Cel ce nu voieşti moartea pă- 
cătosului; 

Miluieşte-mă pe mine, ucigașa cea cu bună ştiinţă a prun- 
cilor mei; 

Dumnezeule și Mântuitorul meu, miluiește-mă pe mine 
cea căzută, pentru numele Tău cel Sfânt! 

Condacul al 5-lea 


Unde voiești Tu, Atotputernice Doamne al meu, acolo 
se şi biruieşte rânduiala firii. Biruieşte Tu și firea mea pă- 
cătoasă şi puterile ei, ce mă împing spre păcat, că Tu ești 
Făcătorul tuturor şi Ziditorul firii; prin harul Tău cel dum- 
nezeiesc duh drept înnoiește întru cele dinlăuntru ale mele; 
nu mă lepăda de la fața Ta și Duhul Tău Cel Sfânt nu-L lua 
de la mine, şi sfărâmă pecetea care mă înfierează ca uci- 
gaşă de copii, după dreptate așezată pe sufletul meu cel 
muritor de către dreapta Ta judecată, potrivit celei de-a 
şasea porunci a legii Tale: să nu ucizi, și înnoieşte legă- 
mântul cel veşnic pe care l-ai făcut cu noi, Doamne, pe care 
eu l-am călcat în păcatele mele, şi întoarce-mi virtuțile 
dintâi, pe care le-am pierdut prin păcat, ca fără de împie- 
dicare să-i cânt: Aliluia! 


Icosul al 5-lea 


Cine a mai păcătuit vreodată așa cum am păcătuit eu, 
ticăloasa? Ce păcat nu am săvârșit, ce rău n-am închipuit 
în sufletul meu? Ci cu inimă înfrântă și cu lacrimi vin la 
Tine, Atotîndurate Doamne, strigând: 

Miluiește-mă pe mine, roaba Ta cea necredincioasă; 

Miluiește-mă pe mine, cea împietrită în păcat; 

Miluiește-mă pe mine, cea urâtoare de aproapele; 

Miluiește-mă pe mine, care am jignit cu cuvântul şi cu 
lucrul; 

Miluiește-mă pe mine, cea întinată cu sufletul şi cu 
trupul; 

Miluiește-mă pe mine, cea arsă de mustrările con- 
ştiinţei; 

Miluiește-mă pe mine, ucigașa de prunci, care lui lrod 
m-am asemănat; 

Dumnezeule și Mântuitorul meu, miluiește-mă pe mine 
cea căzută, pentru numele Tău cel Sfânt! 

Condacul al 6-lea 


Cu razele harului Tău, Doamne, luminează haina sufle- 
tului meu, Dătătorule de lumină, și mă mântuiește, ca bucu- 
rându-mă să cânt ie: Aliluia! 


Icosul al 6-lea 


Multă este, Hristoase, mulțimea greșelilor mele, şi ca o 
noapte întunecată e toată viața mea; ci fără a deznădăjdui 
de mila Ta, Mântuitorul meu, ca David strig Ție: 

Miluiește-mă pe mine, care în lenevie toată viața mea 
o am cheltuit; 

Miluiește-mă pe mine, care nu mă îngrijesc de rugă- 
ciunea pentru păcate; 

Miluiește-mă pe mine, cea nerecunoscătoare pentru 
bunele Tale îndemnuri la pocăință; 

Miluiește-mă pe mine, care legea Ta n-am cinstit-o și 
poruncile Tale nu le-am păzit; 

Miluiește-mă pe mine, că lumea și cele ce sunt în lume 
am iubit; 

Miluiește-mă pe mine, care în lumeasca deșertăciune 
zilele veacului meu le-am cheltuit; 

Miluiește-mă pe mine, că, urmând legilor acestui veac 
şi îngrețoșându-mă de naşterea de prunci cea binecuvân- 
tată de Tine, am săvârşit ucidere de prunci; 

Dumnezeule și Mântuitorul meu, miluiește-mă pe mine 
cea căzută, pentru numele Tău cel Sfânt! 


Condacul al 7-lea 


La cer ridic ochii mei, către Tine, Cuvinte al lui Dum- 
nezeu, dar firea mea de tină mă trage în jos, Mântuitorul 
meu. O, Ziditorule al cerului și al pământului și a toate 
câte sunt în ele! Ridică-mă ca să gândesc și să făptuiesc 

după cuviința cerească, ca pururea să strig Ție, cu inima și 
gura, cântarea de biruinţă: Aliluia! 


Icosul al 7-lea 


Ochi viclean am și plin de toată necurățţia, și pururea 
mă amăgesc cu înșelăciunile acestei lumi. Drept aceea mă 
rog ie, Atotbunule, să întorci ochii mei ca să nu vadă de- 
şertăciunea, ca să strig Ţie cu glas de rugăciune: 

Miluieşte-mă pe mine, care însetez a sluji ție cu credinţă; 

Miluiește-mă pe mine, care voiesca mă închina ie în 
duh şi adevăr; 

Miluiește-mă pe mine, care-Ți aduc ca jertfă pentru 
păcate lacrimile pocăinței mele; 

Miluiește-mă pe mine, care cer de la Tine iertare pen- 
tru uciderea pruncilor mei; 

Miluiește-mă pe mine, care aștept de la Tine izbăvire 
de patimile mele; 

Miluieşte-mă pe mine, care plâng foarte pentru păcatele 
mele cele grele, pentru păcatele mele de moarte; 

Miluiește-mă pe mine, ucigașa cea vinovată înaintea 
judecății Tale și a oamenilor; 

Dumnezeule și Mântuitorul meu, miluiește-mă pe mine 
cea căzută, pentru numele Tău cel Sfânt! 


Condacul al 8-lea 


Miluieşte-mă, Doamne, Mântuitorul meu, Care ai venit în 
lume să mântuiești pe cei păcătoşi, dintre care mai mârșavă 
decât toți eu sunt: ci Te rog, Atotmilostive Dumnezeule, 
pleacă-te spre milostivirea îndurărilor Tale, auzi suspinele 
inimii mele, primește izvoarele lacrimilor mele, fierbinţile 
rugăciuni ale sufletulului meu, al cărui Mântuitor Tu ești, 
ca să strig Ţie: Aliluia! 

Icosul al 8-lea 


Gânduri rele şi tâlhăreşti au căzut asupra mea, fiind eu 
cu totul cufundată în somnul păcatului. Vai mie! Că haina 
cea dumnezeiască, dată mie la Sfântul Botez, pe spurcăciu- 
nea păcatelor am schimbat-o, drept care ucidere de prunci 
am săvârşit şi până acum petrec goală de virtuţi. Drept 
aceea, foarte năzuiesc să ridic ochii mei, ce s-au plecat în 
jos pentru mulțimea faptelor mele celor cumplite, săvâr- 
şite înaintea Ta, Doamne, și astfel, strig către Tine: 

Miluieşte-mă pe mine, care am săvârşit păcat de moarte; 

Miluiește-mă pe mine, care până acum mă împotmo- 
lesc în păcate; 

Miluiește-mă pe mine, cea plină de toată urâciunea; 

Miluieşte-mă pe mine, cea mânjită cu păcate împotriva 
firii; 

Miluiește-mă pe mine, care nu am păzit curățţia fecio- 
riei mele; 

Miluiește-mă pe mine, că de cucernica vrednicie de 
mamă m-am lipsit; 

Miluiește-mă pe mine, că, din pântece, pruncii fără de 
vreme mi i-am lepădat; 

Dumnezeule și Mântuitorul meu, miluieşte-mă pe mine 
cea căzută, pentru numele Tău cel Sfânt! 


Condacul al 9-lea 


Dă ochilor mei râuri de lacrimi, Dumnezeul meu, ca să 
plâng pentru păcatele mele - și astfel, bucurându-mă, să 
strig: Aliluia! 


Icosul al 9-lea 


Trupul mi l-am spurcat cu urâciuni în taină, sufletul mi l- 
am întunecat cu faptele mele cele nefirești: se îmbolnă- 
veşte trupul, se îmbolnăvește și sufletul meu. La Tine, Cel ce 

singur nu ţii minte răul, la Milostivul Judecător și Dumne- 
zeul meu căzând, mă rog: 

Miluiește-mă pe mine, ucigaşa, că pomenirea soartei 
pruncilor mei lepădați mă umple de cutremur și groază, şi 
de mirare negrăită: cum mă rabzi, Milostive Doamne și Ju- 
decătorule Preadrept, și îmi faci bine mie, venetică a iadu- 
lui, până în această zi şi în acest ceas, în tot chipul aş- 
teptând pocăința mea? 

Miluiește-mă pe mine, care nu o dată am făgăduit să 
mă îndrept şi iarăşi m-am întors la păcate, precum câinele 
la vărsătura sa; 

Miluiește-mă pe mine, că fără frică de Dumnezeu şi 
fără dragoste de mamă, ci cu sălbăticie de fiară, pruncii 
mei i-am sfâşiat; 

Miluiește-mă pe mine, că de bunăvoie am săvârșit pă- 
catele mele; 

Miluiește-mă pe mine, că duhul cu gânduri spurcate 
mi l-am întinat; 

Miluiește-mă pe mine, că până în această zi duc o viață 
păcătoasă; 

Dumnezeule și Mântuitorul meu, miluiește-mă pe mine 
cea căzută, pentru numele Tău cel Sfânt! 


Condacul al 10-lea 


Rănitu-m-am de amăgirea acestei lumi și mi-am plecat 
genunchii înaintea ei, alegând calea cea pierzătoare a legii ei 
spurcate, uitând făgăduințele ce le-am dat la Sfântul Botez; 
şi săvârşind una după alta toate fărădelegile pe care lumea 
mi le insufla, am atins, în cele din urmă, culmea păcatelor 
de moarte - uciderea de prunci: ci sârguieşte a-mi des- 
chide mie braţele părinteşti, Dumnezeul meu, ca până la 
sfârşitul vieții să aduc ie jertfă de laudă, strigând: Aliluia! 

Icosul al 10-lea 


Răpitorii, ucigașii, hoţii şi toţi păcătoşii nepocăiţi Îm- 
părăţia Cerurilor nu o vor moșteni: iar eu cu toată nedrep- 
tatea şi cu toată spurcăciunea păcatelor am întinat trupul 
şi sufletul meu. Așadar, sărăcirea mea sufletească mă face 
să cad la Tine, strigând: 

Miluiește-mă pe mine, cea născută în Legământul cel 
Nou al împărăției harului Tău; 

Miluiește-mă pe mine, cea îmbisericită în Biserica pe 
care Tu ai zidit-o; 

Miluiește-mă pe mine, cea pecetluită cu darurile Sfân- 
tului Duh; 

Miluiește-mă pe mine, cea hrănită cu preacurat trupul 
Tău și sângele Tău cel de viaţă făcător; 

Miluiește-mă pe mine, cea în Hristos botezată, în Hris- 
tos îmbrăcată; 

Miluieşte-mă pe mine, care toate aceste bunătăți le-am 
lepădat și viața păcătoasă am ales; 

Dumnezeule și Mântuitorul meu, miluiește-mă pe mine 
cea căzută, pentru numele Tău cel Sfânt! 


Condacul al 11-lea 


Duh de întreagă înțelepciune dăruiește-mi, Doamne și 
Stăpânul vieţii mele, că din tinerețile mele m-am lipsit de 
virtuți, întreagă m-am robit patimilor, duhul și sufletul mi-am 
pângărit și trupul mi-am stricat. Dumnezeule al îndurărilor 
şi al milostivirii! Nu Te îngrețoșa a mă curăța pe mine, pă- 
cătoasa cea prea spurcată; zidirea Ta sunt, miluiește-mă și 
mă curățește de toată întinăciunea trupului și a duhului, și 
mă învrednicește cu îndrăznire să strig Ție: Aliluia! 

Icosul al 11-lea 


Aşteptarea inimii mele, care nădăjduiește către Tine, 
nu o lepăda, Doamne, și nu mă rușina înaintea îngerilor și 
a oamenilor la Dreptul și Înfricoşătorul Tău judeţ; nu mă 
osândi atunci după faptele mele, ci după mila Ta, iartă toate 
greşelile mele, care strig Ţie: 

Miluiește-mă pe mine, cea cu inima necurată; 

Miluieşte-mă pe mine, cea cu diavolească robie înrobită; 

Miluieşte-mă pe mine, cea în păcate născută, prin Botez 
spălată şi iarăşi căzută, ca o purcică, în nelegiuire; 

Miluiește-mă pe mine, căreia s-au împuțit rănile păca- 
telor sufletului meu; 

Miluieşte-mă pe mine, care, din pricina păcatelor mele 
cele grele şi de moarte, în trândăvie și deznădejde am căzut; 

Miluiește-mă pe mine, care tot păcatul am săvârşit şi 
de toată pedeapsa m-am învrednicit; 

Miluiește-mă pe mine, Ziditorul meu, şi întru pocăință 
primeşte-mă pe mine, cea căzută; 

Dumnezeule și Mântuitorul meu, miluieşte-mă pe mine 
cea căzută, pentru numele Tău cel Sfânt! 


Condacul al 12-lea 


Cu mărinimia iubirii Tale de oameni, Dumnezeul meu, 
acoperă toate nelegiuirile mele, primind pocăința mea, ca 
întru dragoste către Tine să strig pururea: Aliluia! 


Icosul al 12-lea 


Tinereţile mele au trecut întru nebunia mea, toată viața 
mea întru păcate o am cheltuit, întru lenevie și negrijă de po- 
căinţă; însă bătrâneţile, prin frica de moarte şi de Judecata 
Ta cea de neocolit m-au adus la pocăință. Nu mă lepăda, 

Mântuitorul meu, pe mine, care în ceasul al unsprezecelea 
am venit în brațele Tale părintești şi întru pocăință strig: 

Miluieşte-mă pe mine, că sângele pruncilor mei nevino- 
vaţi strigă către Tine, dând mărturie că sunt ucigașa lor; 

Miluiește-mă pe mine, Dumnezeul meu, Care după fire 
eşti Unul în Trei Ipostasuri; 

Miluiește-mă pe mine, Doamne, Cel ce minunat eşti 
întru mila Ta; 

Miluieşte-mă pe mine, Stăpâne, Care îndelung rabzi pă- 
catele noastre; 

Miluiește-mă pe mine, Împărate Sfinte, Care tămădu- 
iești neputințele; 

Miluiește-mă pe mine, Cel ce ești îmbelșugat în dra- 
goste şi cu iubirea Ta încălzeşti păcătoșii deznădăjduiţi; 

Miluiește-mă pe mine, Atotputernice, Care neputinţele 
noastre ai purtat; 

Dumnezeule și Mântuitorul meu, miluieşte-mă pe mine 
cea căzută, pentru numele Tău cel Sfânt! 


Condacul al 13-lea 


Arăta-se-va pe cer semnul Fiului Omului în ziua aceea 
înfricoșătoare a celei de-a doua veniri a Judecătorului vii- 
lor și morţilor - Preacinstita și de viață Făcătoarea Cruce a 
Fiului lui Dumnezeu. Atunci vor plânge toate neamurile 
pământului. O, lisuse Hristoase, Mântuitorul şi Judecătorul 
nostru și Împărate al tuturor! Dă-mi mai înainte de acea zi 
lacrimi de pocăință, ca să plâng mai fierbinte răutățile și 
faptele mele cele pierzătoare, cu care sufletul mi l-am în- 
tinat şi Preacinstitul Sânge al Legământului Tău amar l-am 
batjocorit - ca atunci, dimpreună cu îngerii şi cu toţi sfinții 
şi drepţii, să strig Ţie: Aliluia! 


Acest condac se zice de trei ori. Apoi se zice iarăși Icosul întâi: 
„Dumnezeule şi Doamne, a Ta este...”, şi Condacul întâi: „Mielule al 
lui Dumnezeu...”. 

Rugăciunea întâi 


O, Stăpâne, Doamne lisuse Hristoase, Fiul lui Dumnezeu, 
Cel ce din preamultă bunătatea Ta pentru noi, oamenii și 
pentru a noastră mântuire Te-ai îmbrăcat cu trup, şi Te-ai 
răstignit, şi Te-ai îngropat, și prin Crucea Ta ai înnoit firea 
noastră cea stricată, primeşte pocăința mea pentru păca- 
tele pe care le-am făcut și auzi cuvintele mele: păcătuit-am, 
Doamne, la cer și înaintea Ta, cu cuvântul, cu fapta, cu su- 
fletul şi cu trupul şi cu cugetul minţii mele; am călcat 
rânduielile Tale, nu am ascultat poruncile Tale, am mâniat 
bunătatea Ta, Dumnezeul meu; dar fiindcă a Ta este zi- 
direa, nu deznădăjduiesc pentru mântuirea mea, ci către 
nemărginita Ta milostivire îndrăznind, alerg și mă rog ie: 
Doamne, întru pocăință dă-mi inimă înfrântă şi primeşte- 
mă când mă rog, şi dă-mi gând bun, dă-mi lacrimi de 
umilință, Doamne, dă-mi după harul Tău, să pun început bun. 
Miluiește-mă, Dumnezeule, miluiește-mă pe mine, cea că- 
zută, și pomeneşte-mă pe mine, păcătoasa roaba Ta, întru 
împărăţia Ta. Amin! 


Rugăciunea a doua 


O, Dumnezeule, Preamilostive Hristoase lisuse, Răscum- 
părătorule al celor păcătoși! Pentru mântuirea neamului 
omenesc ai lăsat, Atotmilostive, Cerurile prea-slăvite și Te-ai 
sălășluit în valea aceasta multpăcătoasă a plângerii, ai pri- 
mit pe Dumnezeieştii Tăi umeri neputinţele noastre și ai 
purtat durerile noastre; Tu, o, Sfinte Pătimitorule, ai fost 
rănit pentru păcatele noastre şi chinuit pentru fărădelegile 
noastre și, de aceea, și noi înălțăm către Tine, lubitorule de 
oameni, rugăciuni smerite. Primește-le, Preabunule Doam- 
ne, şi Te pogoară către neputinţele noastre, şi păcatele noas- 
tre nu le pomeni, şi întoarce de la noi hotărârea cea cu 
dreaptă mânie de a ne răsplăti pentru fărădelegile noastre. 

Cel ce prin atotcinstitul Tău sânge ai înnoit firea noastră 
cea căzută, înnoiește-ne, Doamne lisuse Hristoase, Mântui- 
torul nostru, şi pe noi, cei care ne aflăm întru stricăciunea 
păcatelor, şi mângâie inimile noastre cu bucuria desăvâr- 
şitei Tale iertări. Cu tânguire şi lacrimi de pocăință fără de 
măsură cădem la picioarele dumnezeieştii Tale milostiviri: 
curățește-ne, Dumnezeul nostru, cu harul Tău cel dumne- 
zeiesc, pe noi pe toți, de toate nedreptăţile și fărădelegile 
vieții noastre; ca întru sfințenia iubirii Tale de oameni să 
lăudăm atotsfânt numele Tău, dimpreună cu al Tatălui, și 
al Preabunului, și de Viață Făcătorului Duh, acum și pu- 
rurea şi în vecii vecilor. Amin. 

RUGĂCIUNI PENTRU PRUNCUL PURTAT 
ÎN PÂNTECE 


O, Multmilostive Doamne, Ziditorul şi Creatorul cerului 
şi al pământului și al tuturor făpturilor, Cel ce ai revărsat 
binecuvântarea Ta asupra soţilor creştini: iată moştenirea 
Domnului, copiii care sunt darul Lui; Mulţumesc ie, Doam- 
ne, că m-ai făcut să mă împărtășesc de această binecu- 
vântare şi de darul Tău şi Te rog, binecuvântează rodul 
pântecelui meu, sfințeşte-l cu Duhul Tău Cel Sfânt, ca să 
intre în rândul copiilor Tăi iubiţi și învredniceşte-l să se 
împărtăşească cu Sfintele Taine ale Bisericii iubitului Tău 
Fiu şi Dumnezeului meu, lisus Hristos, ca prin ele să se 
sfințească și să se curețe de păcatul strămoșesc. 

Doamne Dumnezeul meu! Eu şi rodul pântecelui meu 
suntem copiii mâniei, dar Tu, Părinte, milostivește-Te de 
noi şi stropeşte cu isop pruncul acesta, ca să se curețe și 
mai alb decât zăpada să se facă. Întăreşte-l şi păzeşte-l în 
pântecele meu până în ceasul când va trebui să se nască. 
El nu a fost ascuns de ochii Tăi când a fost zămislit. Tu i-ai 
dat viață și suflare. Păzeşte-mă de frică şi de duhurile rele 
care vor să nimicească lucrul mâinilor Tale. Dăruiește-i 
înţelepciune și ca trupul lui să crească sănătos, curat și în- 
treg și la ceasul cuvenit să-l nasc cu bine. Dă-mi tărie şi 
putere pentru a naşte, grăbeşte în ajutorul lui și ușurează 
durerile mele, pentru că acesta este făptura Ta, zidirea 
puterii Tale minunate, lucrarea milei şi milostivirii Tale. 
Adu-ți aminte de cuvintele Tale; Tu m-ai scos din pânte- 
cele mamei mele, Ție îţi aparțin de la naștere, Tu m-ai 
alinat la sânul mamei. Tu ești Dumnezeul Care știi și vezi 

nevoile oamenilor. Tu ai spus: femeia la naștere va suferi 
pentru că a venit ceasul ei. 

Doamne, pentru această milă a Ta și pentru inima Ta 
multmilostivă mă rog Ție, binevoieşte să alini durerea mea 
pe care Tu mai dinainte ai cunoscut-o și adu-l în lume pe 
pruncul Tău acesta viu și sănătos. ie Ți-l încredințez, în 
mâinile Tale îl încredințez, Doamne lisuse Hristoase, ca să 
binecuvântezi rodul pântecelui meu aşa cum altădată bine- 
cuvânta copiii care erau aduși la Tine, spunând: „Lăsaţi 
copiii să vină la Mine, căci a unora ca aceştia este Împă- 
răția Cerurilor.” 

Mântuitorule, aşa aduc şi eu înaintea Ta pruncul acesta, 
întinde asupra lui mâna Ta. Binecuvântează-l cu Duhul Sfânt 
şi sfinţeşte-l când va veni în această lume, binecuvântat şi 
botezat, fă-l om nou și curățește-l cu Sângele Tău, ca să fie 
curat și mădular al Trupului Tău şi al Sfintei Tale Biserici, 
ca din buzele lui să se audă laudă înălțată Ție și să fie 
moștenitorul vieţii veșnice prin Sfintele Tale Patimi și în 
numele Tău cel Sfânt, lisus Hristos. Amin. 

Doamne şi Mântuitorul meu, dă-mi putere ca să nasc cu 
bine acest prunc pe care îl iubesc ca să-l cresc în învă- 
țătura creștină şi să-l dedic slujirii Tale şi a Sfintei Tale 
Biserici. Amin. 


* 


Doamne, cel care ai zis oamenilor: „Creșteţi și vă în- 
mulțiți și stăpâniți pământul” binecuvântând nașterea de 
prunci, arată mila ta și acestui copil ce se află încă în pân- 
tecele mamei sale, și ajută-l să se nască la vremea de Tine 
rânduită. Dă-i lui, Doamne, creștere firească, sănătate și 
putere. 

Părinte Ceresc, Care porți de grijă păsărilor cerului și 
înfrumusețezi crinii țarinii, poartă de grijă și acestui copil 
care n-a văzut încă lumina soarelui. Nu ne părăsi pe noi 

robii Tăi și ocrotește cu harul Tău pe pruncul acesta al 
nostru și binecuvântează nașterea lui după mulțimea mi- 
lostivirii Tale. 

lar mai apoi, luminându-l cu Sfântul Botez, să îl faci pe 
el un mădular ales al Sfintei Tale Biserici, ca să Te laude și să 
te binecuvânteze în toată viaţa lui şi în vecii vecilor. Amin. 

RUGĂCIUNEA FEMEII ÎNSĂRCINATE 


O, Împărate lisuse Hristoase Dumnezeul nostru, izvo- 
rule al vieţii și al nemuririi, Îţi mulțumesc că întru căsăto- 
ria mea m-ai făcut vas al binecuvântării și al darului Tău. 
Căci Tu, Stăpâne ai zis: „Creşteţi şi vă înmulțiţi, umpleţi 
pământul şi-l stăpâniți !” 

Îți mulţumesc şi mă rog : binecuvântează acest rod al 
trupului meu care mi-a fost dat de către Tine. Ocrotește-l 
şi-i dă viaţă întru Duhul Tău cel Sfânt. Dă lui creștere întru 
sănătate și trup curat cu mădulare bine întemeiate. Sfin- 
țește trupul lui, mintea şi inima și toate simţurile şi dăru- 
ieşte acestui prunc care va să se nască suflet înțelept și 
întemeiază întru el frica Ta. Înger credincios sufletului și 
trupului îi dăruieşte. Păzeşte-l, ţine-l, întărește-l şi adă- 
posteşte pre el în pântecele meu până în ceasul nașterii 
lui. Şi nu-l tăinui pe el în pântecele maicii sale, pentru că 
mâinile Tale l-au alcătuit dându-i viaţă şi sănătate. 

O, Doamne lisuse Hristoase întru atotputernicile și pă- 
rinteştile Tale mâini încredinţez copilul meu. Așează-l pe 
el sub mâna Harului Tău şi prin Sfântul Duh sfințește-l și-l 
înnoieşte întru viață veșnică, ca să fie mădular al Cereștii 
Tale Împărăţii. AMIN. 

O, întru tot Milostive Hristoase Dumnezeul nostru ca- 
ută și mă păzeşte pe mine roaba Ta, de frică şi de duhurile 
rele care caută să strice lucrul mâinilor Tale. lar când va 
veni ceasul şi timpul meu, izbăveşte-mă cu harul Tău. Pri- 
vește cu ochi milostivi spre mine roaba Ta și izbăvește-mă 
de dureri. Luminează-mi neputinţele cele dintru timpul 
ieșirii şi dă-mi întărire și putere la naștere. Fă-o grabnică 
prin atotputernicul Tău ajutor. Că slava lucrului Tău este 

aceasta şi tăria atotputerniciei Tale, lucrul Harului Tău și 
a inimii Tale milostive. AMIN. 

Împărăteasa mea mult milostivă, nădejdea mea, o, Maica 
lui Dumnezeu, bucuria celor necăjiţi. Ajută-mă că sunt fără 
ajutor. Mijloceşte Tu şi roagă-te la Fiul tău, Hristos Dum- 
nezeul nostru să lumineze mie timpul acesta în care port 
prunc şi să-mi uşureze greutatea sarcinii nevrednicei roabe 
Sale şi să dăruiască binecuvântarea Sa peste pruncul pe 
care îl voi naşte. Căci nu ştiu alt ajutor mântuitor şi nici 
altă nădejde de scăpare ca să mă păzească şi să ne apere. 

Că întru a Ta mijlocire şi ajutor, slavă și mulțumire 
întru toate înălțăm, Unuia Dumnezeu în Treime, Făcătorul 
tuturor, acum şi pururi și-n vecii vecilor. AMIN. 


(Carte de rugăciuni cu scris mare, 
Mănăstirea „Sf. Pantelimon”, 
Teleorman, pp. 73-74) 

Ș RUGĂCIUNE CĂTRE 
SFÂNTUL EFREM CEL NOU A CELOR CARE 
VOR SĂ DOBÂNDEASCĂ PRUNCI 


Te-ai înveșmântat în sângele mucenicesc, dumneze- 
iescule Părinte Efrem, Hristos Domnul ţesându-ţi haină 
nepieritoare, urzită dintru Învierea Sa din morţi. Înnoieşte 
firea omenească prin revărsarea sfintelor tale rugăciuni, 
Preacuvioase, iar întru lumina îmbrăţișării tale sfinte în- 
vrednicește-ne și pe noi a dobândi de la Dumnezeu darul 
nașterii de prunci. Nu ai încetat până azi să săvârșești lu- 
cruri peste fire, iar toţi cei care aud vestea minunilor tale, 
își întăresc nădejdea întru grabnica ta mijlocire. Urcuș de 
taină se fac minunile tale, Sfinte Efrem, izvodindu-le pe 
acestea precum niște trepte trebuincioase sporirii noastre 
în credință. Proslăvește, Cuvioase, mijlocindu-ne și nouă 
darul nașterii de prunci buni, căci am aflat că toți cei care au 
dobândit copii prin mijlocirea ta, au vestit tuturor grab- 
nicul tău ajutor. Credem cu adevărat că înainte de a veni 
în lume pruncii pe care tu i-ai dăruit părinţilor, prin Duhul 
Sfânt ai cunoscut că le vei fi ocrotitor acestora în toată 
vremea vieţuirii pământeşti. Întru nețărmurita ta bunătate 
și milă nu ne trece nici pe noi cu vederea și umple vieţile 
noastre de bucurie, dăruindu-ne om nou care să vină în 
această lume în sânul familiei noastre. Plinește, Cuvioase 
Efrem, cererea fierbinte ce ţi-o facem și primește lacrimile 
noastre puţine, iar la vremea rânduită învrednicește fami- 
lia noastră să aducă roadă întru care să Se preamărească 
Dumnezeu, Cel Căruia 1 Se cuvine toată slava, cinstea și 
închinăciunea, acum și pururea și în vecii vecilor. Amin. 


(din Sfântul Efrem cel Nou - viața, acatistele, paraclisul, 
rugăciuni la felurite trebuinţe, Ed. Sophia, 2012, pp. 101-102) 

